
AVENTURA RUBINULUI ALBASTRU 


L-am vizitat pe prietenul meu Sherlock Holmes în a doua zi de 
Crăciun, cu intenţia de a-i transmite obişnuitele urări. Stătea 
întins pe sofa, într-un halat violet, cu un suport de pipe în 
dreapta şi o grămadă de ziare mototolite la îndemână, care 
fuseseră evident citite recent. Lângă canapea se afla un scaun 
de lemn, iar pe colţul spetezei acestuia atârna o pălărie din fetru 
tare, foarte ponosită şi deloc decentă, care arăta şi mai rău din 
pricina folosinţei îndelungate, şi era crăpată în câteva locuri. 
Lupa şi forcepsul care se aflau pe scaun indicau că pălăria 
fusese suspendată în acest mod în scopul examinării. 

— Eşti ocupat, am spus eu. Poate te întrerup. 

— Deloc. Sunt fericit să am un prieten cu care să pot discuta 
rezultatele cercetărilor mele. Chestiunea este una totalmente 
neînsemnată, a indicat brusc cu degetul mare pălăria cea veche, 
însă prezintă unele aspecte care nu sunt în întregime lipsite de 
interes, şi care sunt chiar instructive. 

M-am aşezat în fotoliul său şi mi-am încălzit mâinile în faţa 
focului ce trosnea, căci se lăsase un îngheţ pătrunzător, iar 
ferestrele erau acoperite de cristale de gheaţă. 

— Presupun, am remarcat, că, aşa simplu precum pare, acest 
lucru are legătură cu moartea cuiva, că este indiciul care te va 
îndruma să găseşti soluţia vreunui mister şi să pedepseşti vreo 
crimă. 

— Nu, nu. Nici o crimă, a spus Sherlock Holmes, râzând. Doar 
unul din acele micuţe incidente bizare care au loc atunci când 
patru milioane de fiinţe se îmbrâncesc una pe alta în perimetrul 
câtorva kilometri pătraţi. Date fiind acţiunile şi reacţiile unui 
asemenea furnicar de oameni, te poţi aştepta la orice 
combinaţie posibilă de evenimente, şi pot apărea o mulţime de 
mici probleme izbitoare şi stranii, fără să fie însă criminale. Am 
avut deja experienţa unora de acest gen. 

— Într-o asemenea măsură, am remarcat eu, că din ultimele 
şase cazuri la care se referă însemnările mele, trei nu au fost, 
legal vorbind, deloc nişte crime. 

— Exact. Faci aluzie la încercarea mea de a recupera hârtiile 
lrenei Adler, la cazul ciudat al domnişoarei Mary Sutherland şi la 
aventura bărbatului cu buza răsfrântă. Ei bine, n-am nici o 


îndoială că această mică chestiune va intra în aceeaşi categorie 
inocentă. Îl ştii pe Peterson, comisionarul? 

— Da. 

— Acest trofeu îi aparţine. 

— Este pălăria lui? 

— Nu, nu, el a găsit-o. Proprietarul ei este necunoscut. Te 
implor să nu o priveşti ca pe o pălărie boţită ci ca pe o problemă 
intelectuală. Dar să-ţi spun în primul rând cum a ajuns aici. A 
apărut în dimineaţa zilei de Crăciun, însoţită de o gâscă grasă, 
care sunt sigur că se prăjeşte în acest moment pe foc la 
Peterson acasă. Faptele sunt acestea: cam pe la patru în 
dimineaţa de Crăciun, Peterson, care este, aşa cum ştii, un tip 
foarte onest, se întorcea de la un mic chef şi se îndrepta spre 
casă pe drumul Tottenham Court. La lumina gazului, a văzut în 
faţa lui un bărbat mai degrabă înalt, clătinându-se uşor şi 
cărând o gâscă albă atârnată de umăr Când ajunsese la colţul 
străzii Godge, a izbucnit o ceartă între acest necunoscut şi un 
mic grup de huligani. Unul dintre aceştia i-a răsturnat pălăria, 
fapt pentru care el şi-a ridicat bastonul să se apere şi, 
balansându-l deasupra capului, a făcut ţăndări vitrina din 
spatele său. Peterson s-a grăbit înainte pentru a-l apăra pe 
necunoscut de cei care îl asaltau; dar bărbatul, şocat de faptul 
că spărsese vitrina şi văzând o persoană în uniformă, care arăta 
oficial, alergând spre el, şi-a scăpat gâscă, a luat-o la fugă şi a 
dispărut prin labirintul de străduţe care se află în spatele 
drumului Tottenham Court. La apariţia lui Peterson, huliganii au 
fugit şi ei, astfel încât acesta a rămas stăpânul câmpului de 
bătălie şi de asemenea al prăzii în urma victoriei, sub forma 
acestei pălării boţite şi a unei gâşte de Crăciun absolut 
ireproşabile. 

— Pe care desigur le-a înapoiat proprietarului? 

— Dragul meu tovarăş, tocmai asta e problema. Este 
adevărat că pe o mică felicitare ce fusese legală de piciorul 
stâng al păsării era scris „Pentru D-na Henry Baker”, şi este de 
asemenea adevărat că inițialele „H.B.” se află şi pe căptuşeala 
pălăriei, dar întrucât există câteva mii de Baker şi câteva sute 
de Henry Baker în acest oraş al nostru, nu este uşor să înapoiezi 
obiectele pierdute de vreunul dintre ei. 

— Ce a făcut atunci Peterson? 

— Mi-a adus mie atât pălăria cât şi gâsca, ştiind că mă 


interesează chiar şi cele mai mici probleme. Am ţinut gâsca 
până în această dimineaţă, când a devenit vădit că, în ciuda 
uşorului îngheţ, ar fi bine să fie mâncată fără întârziere. Cel care 
a găsit-o a luat-o prin urmare cu el pentru a-i împlini destinul 
ultim de gâscă, în timp ce eu rețin în continuare pălăria 
domnului necunoscut, care şi-a pierdut cina de Crăciun. 

— Nu a dat vreun anunţ? 

— Nu. 

— Atunci, ai vreun indiciu în privinţa identităţii sale? 

— Numai în măsura în care îl pot deduce. 

— Pe baza pălăriei? 

— Exact. 

— Dar glumeşti. Ce poţi înţelege din acest vechi fetru 
mototolit? 

— lată-mi lupa. Îmi cunoşti metodele. Tu ce poţi înţelege 
privind individualitatea bărbatului care a purtat acest obiect? 

Am luat obiectul zdrenţuit în mâini şi l-am întors cu un fel de 
milă. Era o pălărie neagră foarte comună, de obişnuita formă 
rotundă, tare şi arătând şi mai rău din pricina purtatului. 
Căptuşeala fusese de mătase roşie, dar era foarte decolorată. 
Nu avea pe ea numele celui care o făcuse, însă, aşa cum 
remarcase Holmes, inițialele „H.B.” erau mâăzgălite pe o parte. 
Borul fusese găurit pentru a se introduce ceva care s-o ţină, dar 
elasticul lipsea. În rest, era crăpată, excesiv de prăfuită şi pătată 
în câteva locuri, deşi părea să fi fost făcută o încercare de a 
ascunde părţile decolorate, mânjindu-le cu cerneală. 

— Nu pot vedea nimic, am spus eu, dându-i-o înapoi 
prietenului meu. 

— Din contră, Watson, poţi vedea totul. Nu reuşeşti, însă, să 
raţionezi pe baza a ceea ce vezi. Eşti prea timid în privinţa 
inferenţelor pe care le faci. 

— Atunci, te rog, spune-mi ce poţi infera pe baza acestei 
pălării? 

A ridicat-o şi s-a uitat la ea în ciudata sa manieră 
introspectivă, care îi era caracteristică. 

— Este poate mai puţin sugestivă decât ar fi putut fi, a 
remarcat el, şi totuşi există câteva inferenţe care sunt foarte 
clare, şi altele câteva care sunt cel puţin foarte probabile. Dacă 
ne luăm după aparenţe, este fireşte evident că bărbatul era 
foarte intelectual şi de asemenea că a fost cât se poate de 


prosper în ultimii trei ani, deşi trece acum printr-o perioadă 
foarte proastă. A fost prevăzător, însă acum este mai puţin 
decât înainte, ceea ce sugerează un regres moral, care luat 
împreună cu declinul sorții sale, pare să indice influenţa nefastă 
a ceva asupra lui, probabil a băuturii. Aceasta poate fi de 
asemenea explicaţia faptului evident că soţia lui a încetat să-l 
iubească. 

— Dragul meu Holmes! 

— Şi-a păstrat însă într-o anumită măsură respectul de sine, a 
continuat el, ignorându-mi protestele. Este un om care duce o 
viaţă sedentară, iese puţin, nu mai face sport deloc, este de 
vârstă mijlocie, are părul cărunt pe care şi l-a tăiat de câteva 
zile şi pe care şi-l dă cu briantină. Acestea sunt faptele mai 
evidente care pot fi deduse pe baza acestei pălării. De 
asemenea, că este extrem de improbabil să aibă gaz în casă. 

— Holmes, cu siguranţă, glumeşti. 

— Deloc. Este posibil ca, chiar şi acum, când îţi dau aceste 
rezultate, să nu fii capabil să vezi cum am ajuns la ele? 

— Nu mă îndoiesc deloc că sunt foarte stupid, dar trebuie să- 
ţi mărturisesc că nu sunt capabil să te urmez. De exemplu, cum 
ai dedus că acest bărbat era intelectual? 

Drept răspuns, Holmes şi-a trântit pălăria pe cap. l-a venit 
direct peste frunte, oprindu-i-se pe nas. 

— Este o chestiune de volum, a spus el; un om cu un creier 
atât de mare trebuie că are ceva în el. 

— Declinul sorții sale, atunci? 

— Această pălărie e veche de trei ani. Aceste boruri plate, 
răsucite pe margini, au apărut atunci. Este o pălărie de cea mai 
bună calitate. Uită-te la panglica de mătase în dungi şi la 
căptuşeala excelentă. Dacă acest om şi-a permis să cumpere o 
pălărie atât de scumpă acum trei ani, şi nu a avut nici o altă 
pălărie de atunci încoace, cu siguranţă a coborât pe scara 
socială. 

— Ei bine, aceasta-i, fireşte, destul de clar. Dar în privinţa 
prevederii şi a regresului moral? 

Sherlock Holmes a râs. 

— lată prevederea, a spus el, punându-şi degetul pe micul 
disc şi copca unde ar fi trebuit să fie prinsă siguranţa pălăriei. 
Nu se află niciodată acolo când o cumperi. Dacă acest om a 
comandat aşa ceva, aceasta semnifică prevedere într-o anumită 


măsură, dat fiind că s-a îngrijit să ia această măsură de 
precauţie împotriva vântului. Dar întrucât vedem că a rupt 
elasticul şi nu a încercat să-l înlocuiască, este clar că acum are 
mai puţin spirit de prevedere decât înainte, ceea ce face dovada 
unei naturi slăbite. Pe de altă parte, a încercat să ascundă unele 
din aceste pete de pe fetru mânjindu-le cu cerneală, ceea ce 
este un semn că nu şi-a pierdut total respectul de sine. 

— Raționamentul tău este cu siguranţă plauzibil. 

— Celelalte puncte, cum că este de vârstă mijlocie, că are 
părul grizonant, pe care şi l-a tăiat recent, şi că foloseşte 
briantină, pot fi toate înţelese examinând cu atenţie partea 
inferioară a căptuşelii. Lupa scoate la iveală un mare număr de 
fire de păr, tăiate de foarfecele bărbierului. Toate par a fi 
lipicioase şi există un miros distinct de briantină. Acest praf vei 
observa, nu este acela nisipos şi gri de pe stradă ci praful pufos 
şi cafeniu din casă, ceea ce arată că a fost atârnată înăuntru în 
cea mai mare parte a timpului, în timp ce urmele de umezeală 
de pe interior constituie o dovadă categorică că cel care a 
purtat-o transpira foarte mult şi că, prin urmare, nu prea putea 
fi într-o stare fizică bună. 

— Dar soţia lui, ai spus că a încetat să-l iubească. 

— Această pălărie nu a fost periată timp de săptămâni. Dacă 
te văd, dragul meu Watson, cu praful acumulat de o săptămână 
pe pălărie şi dacă soţia ta te lasă să ieşi într-o asemenea stare, 
o să mă tem că şi tu ai fost îndeajuns de nenorocit să pierzi 
afecțiunea soţiei tale. 

— Dar poate fi celibatar. 

— Nu cred, ducea gâsca acasă soţiei lui ca ofrandă a păcii. 
Aminteşte-ţi felicitarea de pe piciorul păsării. 

— Ai un răspuns la toate. Dar cum naiba ai putut deduce că 
nu are gaz? 

— O pată de seu, sau chiar două pot apărea din întâmplare; 
dar când văd nu mai puţin de cinci, cred că poate exista puţină 
îndoială că individul este în contact frecvent cu seul arzând - 
probabil urcă scările noaptea cu pălăria într-o mână şi o 
lumânare ce se scurge în cealaltă. Oricum, nu putea să se 
păteze cu seu de la lumina de gaz. Eşti satisfăcut? 

— Păi, este foarte ingenios, am spus eu, râzând. Dar întrucât, 
aşa cum ai spus acum, nu a fost comisă nici o crimă şi nu s-a 
făcut nici un rău cu excepţia pierderii unei gâşte, toate acestea 


par a fi mai degrabă o pierdere de energie. 

Sherlock Holmes deschisese gura să-mi răspundă, când uşa 
s-a deschis brusc şi Peterson, comisionarul, s-a năpustit în 
apartament, cu obrajii înroşiţi şi faţa unuia mut de uimire. 

— Gâsca, domnule Holmes! Gâsca, domnule!, a căscat el 
gura. 

— Ei? Ce-i cu ea, atunci? A înviat şi a zburat pe uşa de la 
bucătărie? Holmes s-a răsucit pe sofa ca să vadă mai bine faţa 
agitată a omului. 

— lată, domnule! la vedeţi ce a găsit soţia mea în guşa ei! A 
întins mâna arătându-ne în mijlocul palmei o piatră ce scânteia 
extrem de puternic, ceva mai mică decât un bob de fasole, dar 
de o asemenea puritate şi strălucire că lucea ca ceva electric în 
căuşul întunecat al mâinii sale. 

Sherlock Holmes s-a ridicat cu un fluierat. 

— Pe Joe, Peterson!, a spus el, aceasta este realmente o 
comoară descoperită întâmplător. Presupun că ştii ce este? 

— Un diamant, domnule? O piatră prețioasă. Taie sticla ca şi 
cum ar fi chit. 

— Este mai mult decât o piatră prețioasă. Este piatra 
prețioasă. 

— Nu cumva carbunculul albastru al Contesei de Morcar!, am 
strigat eu. 

— Exact acela. Fireşte că îi ştiu dimensiunile şi forma, dat 
fiind că am citit anunţul despre el în The Times în fiecare zi în 
ultima vreme. Este absolut unic, iar valoarea lui poate fi doar 
presupusă, dar recompensa de 1.000 de lire nu este cu 
siguranţă nici măcar a douăzecea parte din preţul lui pe piaţă. 

— O mie de lire! Dumnezeule mare şi bun! Comisionarul a 
căzut pe un scaun, holbându-se de la unul la altul. 

— Aceasta este recompensa, şi am motivele mele să cred că 
există nişte consideraţii de ordin sentimental în fundal, care ar 
face-o pe contesă să renunţe la jumătate din averea ei numai să 
poată să-şi recupereze piatra. 

— A fost pierdută, dacă îmi amintesc corect, la hotelul 
Cosmopolitan, am remarcat eu. 

— Chiar aşa este, în 22 decembrie, exact acum cinci zile. John 
Horner, un instalator, a fost acuzat că ar fi sustras-o din cutia de 
bijuterii a doamnei. Dovezile împotriva lui au fost atât de 
puternice că acest caz a fost supus consideraţiei tribunalului. 


Am o relatare referitoare la aceasta aici, cred. A scotocit printre 
ziare, uitându-se la date până când în final a desfăcut unul, l-a 
împăturit în două şi a citit următorul paragraf: 

„Furtul bijuteriei de la hotelul Cosmopolitan. John Horner, 26 
de ani, instalator, a fost arestat, fiind acuzat de a fi sustras pe 
22 a lunii curente din cutia de bijuterii a contesei de Morcar 
valoroasa piatră cunoscută sub numele de Carbunculul Albastru. 
James Ryder, servitorul principal al hotelului, a făcut o depoziţie 
potrivit căreia l-a introdus pe Horner în camera de toaletă a 
contesei de Morcar în ziua furtului, pentru ca acesta să sudeze a 
doua bară a grătarului, care se desprinsese. A rămas puţin cu 
Horner, dar a fost, în cele din urmă chemat, altundeva. Când s-a 
întors, a descoperit că Horner dispăruse, că biroul fusese forţat 
şi că micuța casetă de marochin în care, din câte s-a aflat mai 
târziu, contesa obişnuia să-şi ţină bijuteriile, zăcea goală pe 
masa de toaletă. Ryder a dat imediat alarma, iar Horner a fost 
arestat în aceeaşi seară; dar piatra nu a putut fi găsită nici 
asupra persoanei sale nici în locuinţa lui. Catherine Cusack, 
servitoarea contesei, a depus mărturie că a auzit strigătul de 
consternare al lui Ryder atunci când acesta a descoperit furtul, 
şi că s-a năpustit în cameră unde lucrurile stăteau aşa cum au 
fost descrise de martorul din urmă. Inspectorul Bradstreet din 
divizia B a depus mărturie cum a decurs arestarea lui Horner, 
care s-a luptat disperat şi şi-a susţinut cu putere nevinovăția. 
Existând dovezi ale unei condamnări anterioare, magistratul a 
refuzat să se ocupe de delict în mod sumar, înaintându-l spre 
atenţie tribunalului. Horner, care dădea semne de emoție 
puternică în timpul procedurii, a leşinat auzind această decizie şi 
a fost transportat afară din tribunal.” 

— Hm! Cam atât în ce priveşte poliţia tribunalului, a spus 
Holmes gânditor dând ziarul la o parte. Problema pe care o 
avem de rezolvat acum este şirul evenimentelor ce a dus de la 
cutia de bijuterii forţată la guşa unei gâşte de pe drumul 
Tottenham Court. Vezi, Watson, micile noastre deducţii au luat 
pe neaşteptate un aspect mai important şi mai puţin nevinovat. 
lată piatra; piatra a apărut din gâscă, iar gâsca a apărut de la 
domnul Henry Baker, domnul cu o pălărie uzată şi toate 
celelalte caracteristici cu care te-am plictisit. Prin urmare, acum 
trebuie să încercăm foarte serios să-l găsim pe acest domn şi să 
vedem ce rol a jucat în acest mic mister. Pentru a face aceasta, 


trebuie să încercăm mai întâi cele mai simple mijloace, iar 
acestea constau fără îndoială într-un anunţ în toate ziarele de 
seară. Dacă acesta dă greş, o să recurg la alte metode. 

— Ce o să spui? 

— Dă-mi un creion şi bucata aceea de hârtie. Acum, aşa: 
„Găsite la colţul străzii Godge o gâscă şi o pălărie de fetru 
neagră. Domnul Henry Baker le poate lua venind la 6:30 în 
această seară pe strada Baker, nr.221 B.” Este clar şi concis. 

— Foarte. Dar îl va citi? 

— Păi sigur o să fie atent la ziare, întrucât pentru un om sărac 
pierderea a fost una serioasă. Evident, a fost atât de înfricoşat 
de ghinionul lui de a sparge vitrina şi de apropierea lui Peterson 
că nu s-a gândit la nimic altceva decât să fugă, dar de atunci 
încoace trebuie că a regretat amarnic impulsul care l-a făcut să- 
şi scape pasărea. lar, introducerea numelui său îl va face să 
vadă anunţul, căci toţi cei care-l cunosc îi vor atrage atenţia 
asupra lui. Poftim, Peterson, repede-te la agenţia de publicitate 
şi dă acest anunţ în ziarele de seară. 

— În care din ele, domnule? 

— O, în The Globe, Star, Pall Mall, St. James's, Evening News 
Standard, Echo şi oricare altele care îţi vin în minte. 

— Foarte bine, domnule. lar această piatră? 

— Ah, da, o să ţin piatra. Mulţumesc. Şi, Peterson, pur şi 
simplu cumpără o gâscă pe drumul de întoarcere şi las-o la 
mine, căci trebuie să avem una pentru a i-o da acestui domn în 
locul celei pe care o înfulecă acum familia ta. 

După ce comisionarul a plecat, Holmes a luat piatra, ţinând-o 
la lumină. 

— Este un lucru frumos, a spus el. Uită-te numai cum luceşte 
şi scânteiază. Fireşte, este nucleul şi centrul crimei. Orice piatră 
bună este aşa ceva. Sunt momelile favorite ale diavolului. În 
cazul pietrelor mai mari şi mai vechi, fiecare faţetă înseamnă o 
faptă sângeroasă. Această piatră nu are încă douăzeci de ani. A 
fost găsită în malul fluviului Amoy în sudul Chinei, şi este 
neobişnuită prin aceea că are toate caracteristicile 
carbunculului, cu excepţia faptului că are culoarea albastră în 
loc de roşu rubiniu. In ciuda lipsei sale de vechime, a avut deja 
un trecut sinistru. Această piatră de 2,6 grame din cărbune 
cristalizat a provocat două crime, un atac cu vitriol, o sinucidere 
şi câteva jafuri. Cine s-ar putea gândi că o jucărie atât de 


frumoasă ar putea să te ducă la spânzurătoare şi închisoare? O 
s-o închid acum în seiful meu, şi o să-i trimit un rând contesei 
să-i spun că o avem. 

— Crezi că acest om, Horner, este nevinovat? 

— Nu pot spune. 

— Ei bine, atunci, crezi că celălalt, Henry Baker, a avut ceva 
de-a face cu aceasta? 

— Cred că este mai probabil ca Henry Baker să fie un om 
absolut nevinovat, care n-a avut nici cea mai mică idee că 
pasărea pe care o ducea avea o valoare mult mai mare decât 
dacă ar fi fost făcută din aur masiv. Voi afla însă aceasta pe 
baza unui test foarte simplu, dacă ni se răspunde anunţului. 

— Şi nu poţi face nimic până atunci? 

— Nimic. 

— În acest caz, o să-mi văd de ocupaţia obişnuită. Dar o să 
mă întorc deseară la ora pe care ai menţionat-o, căci vreau să 
văd soluţia unei probleme atât de încurcate. 

— Voi fi foarte bucuros să te văd. lau cina la şapte. Cred că o 
să am sitar. Apropo, date fiind întâmplările din urmă, poate ar 
trebui să-i cer doamnei Hudson să-i cerceteze guşa. 

Am fost reţinut de un caz şi de abia după şase jumătate am 
ajuns din nou pe strada Baker. Pe când mă apropiam de casă, 
am zărit un bărbat înalt cu o bonetă scoțiană şi o manta 
încheiată până la bărbie aşteptând afară în semicercul 
strălucitor proiectat de fereastră. Exact când am sosit, uşa a fost 
deschisă şi am fost conduşi în camera lui Holmes. 

— Sunteţi domnul Henry Baker, presupun, a spus el, 
ridicându-se din fotoliu şi salutându-l pe vizitator, cu aerul său 
amabil care îi venea atât de uşor şi prompt. Vă rog luaţi acest 
scaun lângă foc, domnule Baker. Este o noapte rece, şi observ 
că circulaţia dumitale este mai obişnuită cu vara decât cu iarna. 
Ah, Watson, ai picat exact la momentul potrivit. Aceasta este 
pălăria dumitale, domnule Baker? 

— Da, domnule, aceasta este fără îndoială pălăria mea. 

Era un bărbat mare cu umeri rotunzi, un cap masiv şi o faţă 
lată, inteligentă, terminându-se într-o barbă castanie, 
încărunţită şi ascuţită. O roşeaţă pe nas şi obraji şi tremurul uşor 
al mâinii întinse mi-au adus în minte presupunerea lui Holmes 
privind obiceiurile acestuia. Redingota sa neagră demodată era 
încheiată la toţi nasturii, avea gulerul ridicat, iar încheieturile 


uscăţive i se iveau din mâneci, fără să se vadă vreo manşetă 
sau cămaşă. Vorbea într-o manieră înceată şi sacadată, 
alegându-şi cuvintele cu grijă, şi făcea pe ansamblu impresia 
unui om învăţat care a fost bătut de soartă. 

— Am păstrat aceste lucruri câteva zile, a spus Holmes, 
pentru că am aşteptat să găsim vreun anunţ de la dumneata în 
care să-ţi dai adresa. Nu înţeleg de ce nu aţi făcut-o. 

Vizitatorul nostru a râs mai degrabă ruşinat. 

— Nu prea am avut aşa de mulţi şilingi pe cât obişnuiam să 
am odată, a remarcat el. N-am avut nici o îndoială că banda de 
huligani care m-a atacat a luat cu ea atât pălăria cât şi gâscă. N- 
am vrut să cheltuiesc mai mulţi bani în încercarea lipsită de 
speranţă de a le recupera. 

— Foarte firesc. Apropo, în ceea ce priveşte pasărea, am fost 
obligaţi s-o mâncăm. 

— Aţi mâncat-o?! Vizitatorul s-a ridicat pe jumătate de pe 
scaunul său, în tulburarea care l-a cuprins. 

— Da, n-ar fi folosit nimănui să n-o fi făcut. Dar presupun că 
această gâscă de pe bufet, care are cam aceeaşi greutate şi 
este absolut proaspătă, va fi la fel de bună pentru dumneata? 

— Oh, sigur, sigur, a răspuns domnul Baker cu un oftat de 
uşurare. 

— Fireşte, avem încă penele, picioarele, guşa şi aşa mai 
departe din pasărea dumitale, prin urmare dacă doriţi... 

Omul a izbucnit într-un râs puternic. 

— AŞ putea să le folosesc ca suveniruri ale aventurii mele, a 
spus el, dar dincolo de asta nu pot vedea la ce mi-ar putea sluji 
părţile împrăştiate ale fostei mele cunoştinţe. Nu, domnule, cred 
că, având permisiunea dumitale, o să-mi limitez atenţia la 
excelenta pasăre pe care o zăresc pe bufet. 

Sherlock Holmes mi-a aruncat o privire ascuţită, dând uşor 
din umeri. 

— lată-vă pălăria, atunci, şi pasărea, a spus el. Apropo, v-ar 
deranja să-mi spuneţi de unde aţi procurat-o pe cea din urmă? 
Sunt întrucâtva expert în păsări de curte, şi rar am mai văzut o 
gâscă atât de bine făcută. 

— Fireşte, domnule, a spus Baker, care se ridicase şi îşi 
vârâse posesiunea nou însuşită sub braţ. Suntem câţiva care 
frecventăm hanul Alpha, în apropiere de Muzeu - stăm chiar în 
muzeu în timpul zilei, înţelegeţi. În acest an, buna noastră 


gazdă, pe nume Windigate, a format un club al gâştelor, prin 
intermediul căruia, în schimbul câtorva pence pe săptămână 
urma să primim fiecare câte o pasăre la Crăciun. Mi-am plătit 
corect banii, iar restul vă este cunoscut. Vă sunt foarte 
îndatorat, domnule, căci o bonetă scoțiană nu se potriveşte nici 
cu vârsta, nici cu seriozitatea mea. 

Într-o manieră comic de pompoasă, s-a înclinat solemn în faţa 
noastră şi a plecat. 

— Asta în ceea ce-l priveşte pe domnul Baker, a spus Holmes, 
după ce a închis uşa în urma lui. Este cât se poate de sigur că 
nu ştie absolut nimic despre această chestiune. Ţi-e foame, 
Watson? 

— Nu în mod deosebit. 

— Atunci îţi sugerez să ne transformăm cina în supeu şi să 
urmăm acest indiciu cât este încă cald. 

— Neapărat. 

Era o noapte extrem de rece, deci ne-am pus mantalele şi ne- 
am înfăşurat fulare în jurul gâturilor. Afară, stelele străluceau 
rece pe cerul fără nori, iar respiraţia trecătorilor străpungea 
aerul ca nişte împuşcături. Paşii noştri răsunau clar şi zgomotos 
pe când ne deplasam ritmic prin cartierul doctorilor, strada 
Wimpole, strada Harley şi astfel prin strada Wigmore în strada 
Oxford. Într-un sfert de oră am ajuns în Bloomsbury la hanul 
Alpha, care este un mic han pe colţul uneia din străzile care 
intră în Holborn. Holmes a deschis uşa bufetului şi a comandat 
două pahare de bere proprietarului rumen la faţă, cu şorţ alb. 

— Dacă este la fel de bună ca gâştele dumneavoastră, berea 
dumitale trebuie să fie excelentă, a spus el. 

— Gâştele mele! Omul a părut a fi surprins. 

— Da. Am vorbit numai acum o jumătate de oră cu domnul 
Henry Baker, care a fost membru al clubului dumneavoastră de 
gâşte. 

— Ah! Da, înţeleg. Dar vedeţi, domnule, nu sunt gâştele 
noastre. 

— Aşa! Ale cui sunt atunci? 

— Păi, am cumpărat două duzini de la un vânzător din Covent 
Garden. 

— Realmente? Îi ştiu pe unii dintre ei. Despre care e vorba? 

— Numele lui este Breckinridge. 

— Ah! Nu-l cunosc. Păi în sănătatea dumitale, domnule, şi 


pentru prosperitatea casei dumitale. Noapte bună. 

— Acuma, în ceea ce-l priveşte pe domnul Breckinridge, a 
continuat el, încheindu-se la manta când am ieşit în aerul 
îngheţat. Ţine minte, Watson, că deşi avem un lucru atât de 
simplu ca o gâscă la un capăt al acestui lanţ, avem la celălalt un 
om care va primi cu siguranţă şapte ani de închisoare, dacă nu îi 
putem dovedi nevinovăția. Este posibil ca investigația noastră 
să-i confirme numai vinovăția, dar în orice caz, urmăm o pistă 
care a fost trecută cu vederea de poliţie şi care ne-a fost oferită 
de o şansă neobişnuită. Hai s-o urmăm până la capăt. Cu feţele 
spre sud, deci, şi marş rapid! 

Am traversat Holborn, am luat-o pe strada Endell şi astfel, 
printr-un zigzag de străzi murdare, am ajuns în piaţa Covent 
Garden. Una dintre prăvăliile cele mai mari avea pe ea numele 
lui Breckinridge, iar proprietarul, un bărbat cu o faţă ascuţită ca 
de cal şi cu nişte favoriţi îngrijiţi ajuta un băiat să tragă 
obloanele. 

— Bună seara. Este o noapte rece, a spus Holmes. 

Vânzătorul a dat din cap, aruncând o privire întrebătoare spre 
tovarăşul meu. 

— Nu mai aveţi gâşte, din câte văd, a continuat Holmes, 
arătând lespezile de marmură goale. 

— O să aveţi cinci sute mâine dimineaţă. 

— Asta nu mă ajută. 

— Păi, mai sunt câteva pe tejgheaua luminată de gaz. 

— Ah, dar dumneavoastră mi-aţi fost recomandat. 

— De cine? 

— De proprietarul lui Alpha. 

— O, da. l-am trimis două duzini. 

— Au fost nişte păsări excelente. De unde le-aţi procurat? 

Spre surpriza mea, întrebarea i-a provocat vânzătorului o 
ieşire de furie. 

— Acuma, domnule, a spus el, ţinând capul ridicat şi mâinile 
în şolduri, unde vreţi să ajungeţi? Hai să vorbim pe şleau acum. 

— Este foarte clar. Aş vrea să ştiu cine v-a vândut gâştele pe 
care le-aţi trimis la Alpha. 

— Ei bine, atunci, n-o să vă spun. Ei acum! 

— O, nu este ceva important, dar nu înţeleg de ce sunteţi 
atât de nervos din pricina unui astfel de nimic. 

— Nervos! Aţi fi poate la fel de nervos, dacă aţi fi fost la fel 


de sâcâit ca mine. Odată ce am plătit nişte bani buni pentru un 
lucru bun, afacerea ar trebui să se încheie aici. Dar, în loc de 
asta, sunt asaltat cu „Unde sunt gâştele?” şi „Cui i le-ai 
vândut?” şi „Ce vrei în schimbul gâştelor?” Auzind zarva ce se 
face în legătură cu ele, ai crede că au fost singurele gâşte din 
lume. 

— Păi, n-am nici o legătură cu persoanele care v-au pus astfel 
de întrebări, i-a spus Holmes indiferent. Dacă nu vreţi să ne 
spuneţi, prinsoarea cade, asta-i tot. Dar sunt întotdeauna gata 
să-mi susţin opiniile în ceea ce priveşte păsările de curte, şi am 
pariat pe cinci lire că pasărea pe care am mâncat-o a fost 
crescută la ţară. 

— Ei bine, atunci, aţi pierdut cele cinci lire, căci a fost 
crescută la oraş, a spus furios vânzătorul. 

— Nu poate fi adevărat. 

— Vă spun că aşa este. 

— Nu cred. 

— Credeţi că ştiţi mai multe despre orătănii decât mine, care 
m-am ocupat de ele de când eram mic copil? 

— Vă spun că toate acele, păsări care au ajuns la Alpha au 
fost crescute la oraş. 

— N-o să mă convingeţi niciodată să cred aşa ceva. Vreţi să 
faceţi o prinsoare atunci? 

— Doar o să vă iau banii, căci ştiu că am dreptate. Dar pariez 
pe o liră, numai ca să vă învăţ să nu fiţi încăpățânat. 

Vânzătorul a chicotit foarte iritant. 

— Adu-mi registrele, Bill, a spus el. 

Băiatul a adus un volum mic şi subţire şi unul mare şi 
unsuros, aşezându-le împreună sub lampa ce atârna. 

— Acum, domnule Plin de sine, a spus vânzătorul, am crezut 
că nu mai am gâşte, dar înainte de a termina veţi descoperi că 
mai este una în prăvălia mea. Vedeţi acest registru mic? 

— Ei bine? 

— Aceasta este lista persoanelor de la care cumpăr. O 
vedeţi? Bine atunci, aici pe această pagină sunt persoanele de 
la ţară, iar numerele de sub numele lor indică locul unde sunt 
socotelile în registrul cel mare. Acum! Vedeţi această pagină 
scrisă cu cerneală roşie? Bine, aceasta este o listă cu furnizorii 
mei de la oraş. Acuma, uitaţi-vă la cel de-al treilea nume. Pur şi 
simplu, citiţi-l cu voce tare. 


— Doamna Oakshott, drumul Brixton, nr. L 17 - 249, a citit 
Holmes. 

— Exact. Acuma căutaţi asta în registru. 

Holmes a căutat la pagina indicată. 

— lată, doamna Oakshott, drumul Brixton, nr. L 17, furnizor 
de ouă şi orătănii. 

— Ei, acum, care este ultima însemnare? 

— 22 decembrie. Douăzeci şi patru de gâşte cu 7 şilingi şi 6 
pence. 

— Exact. Poftim. Şi sub asta? 

— Vândute domnului Windigate de la Alpha cu 12 şilingi. 

— Ce mai puteţi spune acum? 

Sherlock Holmes arăta foarte întristat. A scos o liră din 
buzunar şi a aruncat-o pe dale, îndepărtându-se cu aerul unui 
om al cărui dezgust este prea adânc pentru a fi exprimat în 
cuvinte. Câţiva metri mai încolo, s-a oprit sub un felinar, râzând 
încet şi cu poftă, după cum îi era felul. 

— Când vezi un om cu favoriţii tăiaţi în acel fel şi cu sticluţa 
de gin ieşindu-i din buzunar, poţi întotdeauna să-l atragi cu un 
pariu, a spus el. Cred că nici dacă i-aş fi oferit 100 de lire, nu mi- 
ar fi dat nişte informaţii atât de complete ca acelea pe care mi 
le-a dat în ideea că îmi făcea rău cu această prinsoare. Ei bine, 
Watson, cred că ne apropiem de sfârşitul căutărilor noastre, şi 
singurul aspect care rămâne să fie clarificat este dacă ar trebui 
să mergem la această doamnă Oakshott în seara asta, sau dacă 
ar trebui s-o facem mâine. Din ceea ce a spus acel tip 
morocănos, este clar că mai există şi alţii pe lângă noi care sunt 
îngrijoraţi în această privinţă şi ar trebui... 

Remarcile sale au fost întrerupte brusc de o gălăgie puternică 
care venea dinspre tejgheaua pe care tocmai o părăsisem. 
Intorcându-ne, am văzut un individ scund cu faţa ca de şobolan 
stând în mijlocul cercului de lumină gălbuie proiectată de lampa 
care se bălăngănea, în timp ce Breckinridge, vânzătorul, 
încadrat de uşa prăvăliei, îşi agita teribil pumnii la arătarea care 
se ferea. 

— M-am săturat de voi şi de gâştele voastre, a strigat el. Aş 
vrea să vă duceţi toţi dracului. Dacă mai veniţi să mă săcâiţi cu 
discuţiile voastre prosteşti, o să asmut câinele pe voi. O aduceţi 
pe doamna Oakshott aici şi o să-i răspund, dar ce aveţi voi de-a 
face cu asta? Am cumpărat cumva gâştele de la voi? 


— Nu; dar una din ele a fost a mea, s-a văietat omuleţul. 

— Ei bine, atunci, cere-i-o doamnei Oakshott. 

— Ea mi-a spus să vă întreb pe dumneavoastră. 

— Păi, poţi să-l întrebi pe regele Prusiei, la cât îmi pasă mie. 
M-am săturat de povestea asta. leşi de aici! S-a năpustit sălbatic 
înainte, iar cel care întreba a dispărut în întuneric. 

— Ce bine! Asta s-ar putea să ne scutească de o vizită pe 
Brixton Road, mi-a şoptit Holmes. Vino cu mine şi o să vedem 
care-i treaba cu acest individ. 

Trecând printre grupurile risipite de oameni care hoinăreau 
pe lângă tarabele luminate, tovarăşul meu l-a ajuns cu 
repeziciune pe omuleţ, şi l-a atins pe umăr. Acesta s-a întors 
brusc, şi la lumina gazului am putut observa că îi dispăruse de 
pe faţă orice urmă de culoare. 

— Cine sunteţi, atunci? Ce doriţi?, a întrebat el cu o voce 
tremurătoare. 

— Mă scuzaţi, i-a spus Holmes cu blândeţe, dar am auzit fără 
să vreau întrebările pe care tocmai ce i le-aţi pus vânzătorului. 
Cred că v-aş putea fi de ajutor dumneavoastră? 

— Cine sunteţi dumneavoastră? Cum aţi putea şti ceva 
despre asta? 

— Numele meu este Sherlock Holmes. Este ocupaţia mea să 
ştiu ceea ce alţi oameni nu ştiu. 

— Dar nu puteţi şti ceva despre asta? 

— Scuzaţi-mă, ştiu totul despre asta. Incercaţi să daţi de 
urma unei gâşte care a fost vândută de doamna Oakshott de pe 
Brixton Road unui negustor numit Breckinridge, iar de acesta, la 
rândul lui, domnului Windigate de la Alpha, iar de el clubului 
său, al cărui membru este domnul Henry Baker. 

— O, domnule, dumneavoastră sunteţi exact persoana pe 
care am dorit s-o întâlnesc, a strigat omuleţul cu mâinile întinse 
şi degetele-i tremurând. Nici nu vă pot spune cât de interesat 
sunt de această poveste. 

Sherlock Holmes a strigat o trăsură care trecea. 

— În acest caz, ar fi mai bine să discutăm despre aceasta 
într-o cameră confortabilă decât în această piaţă în care bate 
vântul, a spus el. Dar înainte de a merge mai departe, vă rog, 
spuneţi-mi pe cine am onoarea de a ajuta. 

Omul a ezitat o clipă. 

— Numele meu este John Robinson, a răspuns el cu o privire 


piezişă. 

— Nu, nu, numele dumneavoastră adevărat, a spus Holmes 
amabil. Este întotdeauna inconvenabil să faci afaceri cu o 
persoană cu nume fals. 

O roşeaţă s-a ivit pe obrajii albi ai necunoscutului. 

— Ei bine, a spus el, numele meu adevărat este James Ryder. 

— Exact. Servitor principal la hotelul Cosmopolitan. Vă rog 
intraţi în această birjă şi o să pot să vă spun în curând tot ceea 
ce doriţi să aflaţi. 

Omuleţul stătea uitându-se de la unul la celălalt dintre noi, cu 
nişte ochi pe jumătate speriaţi, pe jumătate plini de speranţă, ca 
unul care n-ar fi fost sigur dacă se afla în faţa unui chilipir sau a 
unei catastrofe. Apoi a intrat în birjă şi într-o jumătate de oră 
eram înapoi în salonul de pe strada Baker. În timpul călătoriei n- 
am vorbit deloc, dar respiraţia intensă şi firavă a însoţitorului 
nostru, precum şi încleştarea şi descleştarea mâinilor sale 
indicau încordarea nervoasă în care se afla. 

— lată-ne ajunşi!, a spus Holmes vesel, pe când intram pe 
rând în cameră. Focul este foarte binevenit pe o vreme ca asta. 
Se pare că vă este frig, domnule Ryder. Vă rog, aşezaţi-vă în 
fotoliul de nuiele. O să-mi încalţ papucii înainte de a rezolva 
această mică problemă a dumneavoastră. Ei bine, deci! Doriţi să 
aflaţi ce s-a întâmplat cu gâştele acelea? 

— Da, domnule. 

— Sau mai degrabă, îmi închipui, cu gâsca aceea. Cred că 
eraţi interesat de o pasăre anume albă, cu o dungă neagră de-a 
curmezişul cozii. 

Ryder tremura de emoție. 

— O, domnule, a strigat el, puteţi să-mi spuneţi unde a ajuns? 

— A ajuns aici. 

— Aici? 

— Da, şi s-a dovedit a fi o pasăre extrem de neobişnuită. Nu 
mă mir că sunteţi interesat de ea. A făcut un ou după ce murise 
- cel mai frumos, strălucitor ou albastru care s-a văzut vreodată. 
Îl am aici în muzeul meu. 

Vizitatorul nostru s-a ridicat în picioare clătinându-se, şi s-a 
prins cu mâna dreaptă de polita de deasupra căminului. Holmes 
a descuiat seiful său şi a ridicat carbunculul albastru, care 
strălucea ca o stea, cu o lucire rece, scânteietoare, multiplicată 
de faţetele sale. Ryder stătea holbându-se cu faţa contractată, 


nesigur dacă să-l ceară sau să se dezică de el. 

— Crima dumneavoastră a fost descoperită, i-a spus Holmes 
încet. Revino-ţi, omule, sau altminteri o să cazi în foc! Dă-i 
braţul şi ajută-l să se aşeze pe scaun, Watson. N-are destulă 
îndrăzneală să-şi asume crima făcută nepedepsit. Dă-i puţin 
brandy. Aşa! Acuma mai arată puţin a om. Ca o fărâmă de om, 
în orice caz! 

Pentru o clipă, acesta s-a clătinat aproape să cadă, dar 
paharul de brandy i-a adus ceva culoare în obraji, şi stătea acum 
holbându-se cu o privire speriată la acuzatorul său. 

— Dispun aproape de toate faptele şi de toate dovezile care 
îmi sunt necesare, deci există puţine lucruri pe care e necesar 
să mi le spuneţi. Totuşi, acele puţine fapte pot fi elucidate astfel 
încât cazul să fie pe deplin rezolvat. Auziseşi, Ryder de această 
piatră albastră a contesei de Morcar? 

— Catherine Cusack a fost aceea care mi-a spus de ea, a 
spus el cu o voce hârâită. 

— Înţeleg - servitoarea doamnei. Ei bine, tentaţia de a face 
avere pe neaşteptate şi atât de uşor a fost mai tare decât tine, 
aşa cum a fost pentru oameni mai puternici înaintea ta; dar nu 
ai fost foarte onest în privinţa mijloacelor pe care le-ai folosit. Mi 
se pare, Ryder, că ai stofă de mare nemernic. Ai ştiut că acest 
om, Horner, instalatorul, a fost implicat în ceva asemănător 
înainte, şi că bănuiala va fi cu atât mai mult îndreptată 
împotriva sa. Ce ai făcut atunci? Aţi inventat o treabă de făcut în 
camera doamnei respective - tu şi complicea ta, Cusack - şi aţi 
făcut în aşa fel încât acesta să fie trimis s-o rezolve. Apoi, când 
a plecat, aţi forţat caseta cu bijuterii, aţi dat alarma şi aţi făcut 
ca acest om nefericit să fie arestat. Apoi ai... 

Ryder s-a aruncat brusc pe covor, prinzând genunchii 
tovarăşului meu. 

— Pentru Dumnezeu, fie-vă milă!, a ţipat el ascuţit. Gândiţi- 
vă la tatăl meu! La mama mea! Asta le va zdrobi inimile. N-am 
făcut niciodată înainte ceva rău! Şi nu o să mai fac vreodată. O 
să jur pe Biblie. O, nu înştiinţaţi tribunalul! Pentru numele lui 
Christos, nu o faceţi! 

— Întoarce-te pe scaun!, i-a spus Holmes poruncitor. Este 
foarte uşor să îngenunchezi şi să te târăşti acum, dar nu te-ai 
gândit deloc la acest biet Horner acuzat de o crimă de care 
habar nu avea. 


— O să dispar, domnule Holmes, o să plec din ţară, domnule. 
Astfel, acuzaţia împotriva lui va fi retrasă. 

— Hm! O să vorbim despre asta. Şi acum hai să auzim 
relatarea exactă a pasului următor. Cum a ajuns piatra în gâscă, 
şi cum a ajuns gâsca în piaţă? Spune-ne adevărul, căci asta este 
singura ta şansă de salvare. 

Ryder şi-a trecut limba peste buzele uscate. 

— O să vă spun totul exact cum s-a întâmplat, domnule, a 
spus el. Atunci când Horner a fost arestat, mi s-a părut că ar fi 
cel mai bine să dispar imediat cu piatra, căci nu puteam şti în ce 
moment poliţia ar fi putut hotărî să mă percheziţioneze pe mine 
şi camera mea. Nu exista nici un loc în hotel unde s-ar fi aflat în 
siguranţă. Am ieşit, ca şi cum aş fi avut un comision de făcut, şi 
m-am îndreptat spre casa surorii mele. S-a măritat cu un bărbat 
numit Oakshott şi locuia pe Brixton Road, unde creştea orătănii 
pentru piaţă. Fiecare persoană pe care am întâlnit-o pe drum mi 
s-a părut a fi poliţist sau detectiv; şi, deşi era o noapte rece, 
până să ajung pe Brixton Road, sudoarea îmi şiroia pe faţă. Sora 
mea m-a întrebat ce se întâmplase şi de ce eram atât de palid; 
dar i-am spus că eram tulburat din pricina furtului bijuteriei de la 
hotel. Apoi m-am dus în curtea din spate şi am fumat puţin, 
întrebându-mă ce era cel mai bine de făcut. 

Am avut odată un prieten numit Maudsley, care devenise 
complet imoral şi tocmai ce-şi executa pedeapsa la Pentonville. 
Intr-o zi m-am întâlnit cu el şi a început să-mi vorbească despre 
procedeele hoţilor şi cum plasau ceea ce furau. Ştiam că era 
sincer cu mine căci ştiam ceva lucruri despre el; deci m-am 
hotărât să mă duc la Kilburn, unde locuia, şi să-i spun ce am 
făcut. Mi-ar fi putut spune cum să vând piatra. Dar cum să ajung 
la el în siguranţă? Mă gândeam la suferinţele prin care trecusem 
venind de la hotel. Puteam fi arestat şi percheziţionat în orice 
moment, şi mi-ar fi găsit piatra în buzunarul vestei. În momentul 
respectiv, mă sprijineam de zid şi mă uitam la gâştele care 
mergeau legănat pe lângă picioarele mele, când mi-a venit 
brusc o idee cum aş fi putut învinge cel mai bun detectiv care a 
trăit vreodată. 

Cu câteva săptămâni în urmă, sora mea îmi spusese că pot 
avea cea mai bună gâscă ca dar de Crăciun, şi ştiam că 
întotdeauna se ţinea de cuvânt. Aveam să-mi iau gâsca acum, şi 
aveam să-mi duc piatra la Kilburn în ea. In curte era un mic 


şopron, şi am împins una din păsări în spatele lui - una mare şi 
frumoasă, albă cu o coadă dungată. Am prins-o, şi, deschizându- 
i cu forţa ciocul, i-am împins piatra pe gâtlej în jos, până unde 
am putut ajunge cu degetul. Pasărea a înghiţit-o şi am simţit 
cum piatra a trecut prin gâtlejul ei ajungând în guşă. Dar 
creatura a început să dea din aripi şi să se zbată, şi sora mea a 
ieşit să vadă ce se întâmpla. Când m-am întors să-i vorbesc, 
animalul a scăpat şi a zburat printre celelalte. 

— Ce făceai cu pasărea aceea, Jem?, spune ea. 

— Păi, am spus eu, ai zis că-mi dai una de Crăciun şi le 
încercam să văd care este cea mai grasă. 

— O, spune ea, pe a ta am pus-o deoparte, o numim pasărea 
lui Jem. Este cea mare şi albă de acolo. Sunt douăzeci şi şase, 
una pentru tine, una pentru noi şi două duzini pentru piaţă. 

— Mulţumesc, Maggie, zic eu: dar dacă nu te deranjează, aş 
vrea-o mai degrabă pe aceea de care tocmai ce mă ocupam. 

— Cealaltă este mai grea cu trei livre, a spus ea, şi am 
îngrăşat-o special pentru tine. 

— Nu contează. O s-o am pe cealaltă şi o s-o iau acum, am 
spus eu. 

— O, cum vrei, a spus ea, puţin iritată, pe care o vrei atunci? 

— Cea albă cu o dungă pe coadă, cea din mijlocul cârdului. 

— O, foarte bine. Omoar-o şi ia-o cu tine. 

— Ei bine, am făcut ceea ce a spus, domnule Holmes, şi am 
cărat pasărea tot drumul până la Kilburn. l-am spus amicului 
meu ce făcusem, căci era o persoană căreia îţi venea uşor să-i 
spui aşa ceva. A râs până s-a înecat, şi am luat un cuţit şi am 
tăiat gâscă. Am îngheţat văzând că nu era nici urmă de piatra 
mea, şi mi-am dat seama că făcusem o greşeală teribilă. Am 
lăsat pasărea, m-am repezit înapoi la sora mea, şi m-am 
năpustit în curtea din spate. Nu mai era nici o pasăre acolo. 

— Unde au dispărut toate, Maggie?, am strigat eu. 

— La negustor, Jem. 

— Care negustor? 

— Breckinridge din Covent Garden. 

— Dar era vreo alta cu o coadă dungată?, am întrebat, la fel 
cu aceea pe care am ales-o? 

— Da, Jem; au fost două cu dungă pe coadă şi n-am putut 
niciodată să le deosebesc. 

Ei bine, atunci, fireşte că mi-am dat seama ce se întâmplase, 


şi am fugit cât de repede am putut la acest om, Breckinridge; 
dar vânduse lotul imediat şi nu a vrut să-mi spună un singur 
cuvânt la cine. L-aţi auzit dumneavoastră înşivă în seara asta. 
Totdeauna mi-a răspuns la fel. Sora mea crede că sunt pe cale 
să înnebunesc. Uneori cred asta chiar şi eu. lar acum - acum 
sunt etichetat hoţ, fără să fi atins vreodată bogăţia pentru care 
mi-am vândut sufletul. Dumnezeu să-mi ajute! 

Dumnezeu să-mi ajute! A izbucnit în nişte hohote convulsive 
de plâns, îngropându-şi faţa în mâini. 

A urmat o tăcere îndelungată, întreruptă numai de respiraţia 
lui greoaie şi de bătăile ritmice făcute de Sherlock Holmes cu 
vârfurile degetelor pe marginea mesei. Apoi prietenul meu s-a 
ridicat şi a deschis uşa. 

— leşi!, a spus el. 

— Ce, domnule! O, Dumnezeu să vă binecuvânteze! 

— Nici un cuvânt în plus. leşi! 

Şi n-a mai fost nevoie de vreun cuvânt. S-a auzit o forfotă, un 
tropăit pe scări, pocnetul uşii şi paşi fugind, răsunând clar pe 
stradă. 

— La urma urmei, Watson, a spus Holmes, întinzându-şi 
mâna după pipa de lut, nu sunt plătit de poliţie să-i acopăr 
lipsurile. Dacă Horner ar fi în pericol, ar fi altceva; dar acest 
individ nu va apărea să depună mărturie împotriva lui, iar cazul 
va fi abandonat. Presupun că de fapt comut o pedeapsă, dar 
este posibil că salvez un suflet. Acest individ nu va mai face rău; 
este prea înfricoşat. Trimite-l la închisoare acum, şi faci din el un 
puşcăriaş pe viaţă. În plus, este sezonul iertării, întâmplarea ne- 
a scos în cale o problemă extrem de specială şi ciudată, iar 
soluţionarea ei este propria-i recompensă. Dacă ai fi atât de bun 
să tragi de clopoțel, doctore, vom începe o altă investigaţie în 
care principala protagonistă va fi tot o pasăre. 


AVENTURA BANDEI PESTRITE 


Aruncând o privire peste însemnările mele despre mai mult 
de şaptezeci de cazuri în care am studiat în ultimii opt ani 
metodele prietenului meu Sherlock Holmes, găsesc multe 
tragice, unele comice, un număr mare doar ciudate, dar nici 
unul banal, căci lucrând aşa cum făcea el, mai degrabă din 
dragoste pentru arta sa decât pentru a se îmbogăţi, refuza să se 
ocupe de investigaţiile care nu aveau ceva neobişnuit sau chiar 
fantastic. Dintre toate aceste diverse cazuri, însă, nu-mi pot 
aminti nici unul care să fi prezentat nişte trăsături mai ciudate 
decât acela în care a fost implicată binecunoscuta familie 
Roylott de la Stoke Moran din Surrey. Evenimentele respective 
au avut loc la începutul relaţiei mele cu Holmes, când 
împărţeam, ca celibatari, aceeaşi locuinţă pe strada Baker. 
Probabil le-aş fi povestit înainte, dar promisesem la vremea 
respectivă că le voi ţine secrete, promisiune de care m-am 
eliberat numai luna trecută, datorită morţii premature a 
doamnei căreia îi fusese făcută. Este probabil mai bine că 
faptele vor fi acum făcute publice, căci am motive să cred că 
zvonurile privind moartea doctorului Grimesby Roylott, care s-au 
răspândit peste tot, fac povestea mai îngrozitoare chiar decât 
adevărul. 

Pe la începutul lui aprilie 1883, m-am trezit într-o bună 
dimineaţă cu Sherlock Holmes stând în picioare, complet 
îmbrăcat, lângă patul meu. De regulă, se scula târziu şi, întrucât 
ceasul de pe poliţă arăta că era doar şapte şi un sfert, am clipit 
spre el surprins şi poate puţin resentimentar, căci şi eu aveam 
obiceiuri regulate. 

— Regret foarte mult să te trezesc, Watson, a spus el, dar se 
pare că în această dimineaţă aceasta-i regula. Doamna Hudson 
a fost trezită, ea m-a trezit pe mine, şi eu te trezesc pe tine. 

— Despre ce este vorba atunci - e vreun incendiu? 

— Nu, o clientă. Se pare că a sosit o tânără doamnă extrem 
de agitată, care insistă să mă vadă. Aşteaptă acum în salon. 
Acuma, dacă o tânără doamnă umblă prin oraş la ora asta şi 
scoală oamenii somnoroşi din paturi, presupun că are de 
comunicat ceva foarte urgent. Dacă se dovedeşte a fi un caz 
interesant, sunt sigur că vrei să-l urmăreşti de la început. M-am 


gândit oricum că ar trebui să te trezesc şi să-ţi dau această 
şansă. 

— Dragul meu, nu l-aş rata pentru nimic în lume. 

Nimic nu-mi provoca vreo plăcere mai intensă decât să-l 
urmez pe Holmes în investigaţiile sale profesionale şi să-i admir 
deducţiile, la fel de rapide ca nişte intuiţii şi totuşi construite 
întotdeauna pe o bază logică, cu care rezolva problemele care îi 
erau propuse. M-am îmbrăcat repede şi în câteva minute eram 
gata să-mi însoțesc prietenul jos în salon. O doamnă îmbrăcată 
în negru şi complet acoperită de un văl şedea la fereastră, şi s-a 
ridicat când am intrat. 

— Bună dimineaţa, doamnă, a spus Holmes vesel. Numele 
meu este Sherlock Holmes. Acesta este prietenul meu apropiat 
şi asociatul meu, doctorul Watson, faţă de care puteţi vorbi la fel 
de deschis ca faţă de mine. Ha! Mă bucur să observ că doamna 
Hudson a avut prezenţa de spirit să aprindă focul. Vă rog să vă 
trageţi înspre el, şi o să comand să vi se aducă o ceaşcă de 
cafea, căci observ că tremuraţi. 

— Nu tremur de frig, a spus femeia încet, schimbându-și locul 
după cum i se ceruse. 

— De ce anume atunci? 

— De frică, domnule Holmes. De groază. 

Şi-a ridicat vălul în timp ce vorbea, şi am putut vedea că se 
afla într-adevăr într-o stare de agitaţie demnă de milă, cu faţa 
toată contractată şi gri, cu ochii speriaţi şi neliniştiţi, ca aceia ai 
unui animal vânat. Trăsăturile şi silueta ei erau acelea ale unei 
femei de treizeci de ani, însă părul ei era presărat cu premature 
fire cărunte, iar faţa ei avea o expresie obosită şi palidă. 
Sherlock Holmes a examinat-o cu una din privirile sale rapide şi 
atotcuprinzătoare. 

— Nu trebuie să vă fie frică, i-a spus el calmând-o, aplecându- 
se înainte şi atingând-o uşor pe antebraţ. Vom pune în curând 
lucrurile la punct, nu am nici o îndoială. Aţi venit cu trenul 
dimineaţa asta, după câte văd. 

— Mă cunoaşteţi atunci? 

— Nu, dar observ că ţineţi un bilet de întoarcere în mâna 
stângă. Trebuie să fi pornit devreme şi, totuşi, înainte de a 
ajunge la gară, aţi călătorit ceva distanţă într-o caretă, pe 
drumuri noroioase. 

Doamna a tresărit puternic şi s-a holbat uimită la tovarăşul 


meu. 

— Nu e vorba de nici un mister, draga mea doamnă, i-a spus 
el zâmbind. Mâneca stângă a hainei dumneavoastră este 
stropită cu noroi în nu mai puţin de şapte locuri. Petele sunt cât 
se poate de proaspete. Nici un alt mijloc de transport decât o 
caretă nu împroaşcă cu noroi într-un asemenea mod, şi asta 
numai atunci când şezi în stânga vizitiului. 

— Indiferent care este raţionamentul dumneavoastră, este în 
întregime corect, a spus ea. Am pornit de acasă la şase, am 
ajuns la Leatherhead la şase şi douăzeci, şi am sosit cu primul 
tren spre Waterloo. Domnule, nu mai rezist la această încordare 
nervoasă; voi înnebuni dacă mai ţine. Nu am pe cine să mă 
sprijin, cu excepţia unei singure persoane, care ţine la mine, iar 
el, bietul om, poate fi de puţin ajutor. Am auzit de 
dumneavoastră de la doamna Farintosh, pe care aţi ajutat-o la 
ceas de mare nevoie. De la dânsa am obţinut adresa 
dumneavoastră. O, domnule, nu credeţi că m-aţi putea ajuta şi 
pe mine, sau cel puţin să aruncaţi puţină lumină în întunericul 
adânc care mă înconjoară? În prezent n-am posibilitatea să vă 
recompensez pentru serviciile dumneavoastră, dar peste o lună 
sau şase săptămâni mă voi căsători şi voi fi stăpână pe venitul 
meu, iar atunci cel puţin nu mă voi dovedi nerecunoscătoare. 

Holmes s-a întors spre biroul lui şi, descuindu-l, a scos un mic 
registru pe care l-a consultat. 

— Farintosh, a spus el. A, da, îmi amintesc cazul, era în 
legătură cu o diademă de opal. Cred că a fost dinainte de a ne 
cunoaşte, Watson. Tot ce pot spune, doamnă, este că voi fi 
fericit să acord cazului dumneavoastră aceeaşi grijă pe care am 
acordat-o aceluia al prietenei dumneavoastră. In ceea ce 
priveşte recompensa, profesia mea este propria-i recompensă, 
dar puteţi să-mi plătiţi în momentul care vă convine cel mai 
mult cheltuielile pe care e posibil să trebuiască să le fac. lar 
acuma vă rog să ne expuneţi tot ceea ce ne poate ajuta să ne 
formăm o opinie în privinţa cazului dumneavoastră. 

— Vai!, a răspuns vizitatoarea noastră, oroarea situaţiei mele 
constă în faptul că temerile mele sunt atât de vagi, iar bănuielile 
mele depind în întregime de lucruri mici, care ar putea părea 
neînsemnate altuia, şi chiar şi acela căruia dintre toţi ceilalţi am 
dreptul să-i cer ajutorul şi sfatul consideră tot ceea ce-i spun 
despre asta ca fiind imaginaţia unei femei cu nervii slabi. Nu o 


spune ca atare, dar pot s-o văd din răspunsurile sale calmante şi 
ochii lăsaţi. Dar am auzit, domnule Holmes, că dumneavoastră 
puteţi pătrunde adânc în multele răutăţi din inima omului. Mă 
puteţi sfătui cum să mă descurc printre pericolele care mă 
înconjoară. 

— Sunt numai ochi şi urechi, doamnă. 

— Numele meu este Helen Stoner, şi locuiesc cu tatăl meu 
vitreg, care este ultimul supravieţuitor al uneia dintre cele mai 
vechi familii saxone din Anglia, Roylott de la Stoke Moran, de la 
hotarul vestic al lui Surrey. 

Holmes a dat afirmativ din cap. 

— Numele îmi este familiar, a spus el. 

— Familia s-a numărat într-o vreme printre cele mai bogate 
din Anglia, iar pământurile acesteia se întindeau peste hotare în 
Berkshire în nord şi Hampshire în vest. În secolul trecut, însă, 
patru moştenitori succesivi au fost desfrânaţi şi risipitori, iar, în 
zilele regenței, ruina familiei a fost până la urmă dusă la capăt 
de un jucător de cărţi. N-a mai rămas nimic cu excepţia câtorva 
acri de pământ şi a casei vechi de două sute de ani, care este 
ea însăşi sufocată de ipoteci. Ultimul proprietar şi-a târâit 
existenţa acolo, ducând viaţa groaznică a unui aristocrat sărăcit; 
dar unicul său fiu, tatăl meu vitreg, văzând că trebuie să se 
adapteze noilor condiţii, a obţinut un avans de la o rudă, ce i-a 
dat posibilitatea să-şi ia licenţa în medicină, şi a plecat la 
Calcutta, unde, datorită îndemânării sale profesionale şi tăriei 
sale de caracter, şi-a făcut o clientelă bogată. Însă, într-o 
izbucnire de furie, datorată unor jafuri comise în casă, şi-a bătut 
majordomul băştinaş până l-a omorât, şi a scăpat ca prin 
urechile acului să fie condamnat la moarte. A stat în schimb 
mult timp la închisoare, iar apoi s-a întors în Anglia ursuz şi 
dezamăgit. 

Pe vremea când domnul Roylott stătea în India, s-a căsătorit 
cu mama mea, doamna Stoner, tânăra văduvă a maiorului 
Stoner din artileria din Bengal. Sora mea Julia şi cu mine eram 
gemene şi aveam doar doi ani când mama s-a recăsătorit. 
Aceasta avea o sumă de bani considerabilă - nu mai puţin de 
1.000 de lire pe an - pe care i-a lăsat-o în întregime moştenire 
doctorului Roylott atâta vreme cât locuiam cu el, cu menţiunea 
că o anumită sumă anuală trebuia să ne revină fiecăreia în caz 
că ne căsătoream. La scurt timp după întoarcerea noastră în 


Anglia, mama mea a murit - a fost omorâtă acum opt ani într-un 
accident de tren, în apropiere de Crewe. Doctorul Roylott a 
abandonat atunci încercările sale de a practica medicina la 
Londra, şi ne-a luat să locuim cu el în vechea casă a strămoşilor 
săi la Stoke Moran. Banii pe care ni i-a lăsat mama erau 
suficienţi pentru nevoile noastre şi nu părea să existe vreun 
obstacol în calea fericirii noastre. 

Dar la vremea respectivă, tatăl nostru vitreg s-a schimbat 
teribil. In loc să-şi facă prieteni şi să se viziteze cu vecinii noştri, 
care au fost la început extrem de bucuroşi să vadă un Roylott 
din Stoke Moran înapoi în vechea reşedinţă a familiei sale, s-a 
închis în casă şi ieşea rareori altfel decât pentru a se certa 
sălbatic cu oricine îi ieşea în cale. Temperamentul violent 
atingând mania, a fost ereditar printre bărbaţii din familia sa, iar 
în cazul tatălui meu vitreg a fost cred intensificat de şederea sa 
îndelungată la tropice. Au avut loc o serie de încăierări 
ruşinoase care au ajuns la tribunalul de poliţie, până când în 
cele din urmă acesta a devenit teroarea satului, iar oamenii 
fugeau când se apropia, căci este un om extrem de puternic şi 
absolut de necontrolat când se înfurie. 

Săptămâna trecută l-a aruncat pe fierarul din sat peste un 
parapet într-un pârâu şi, numai plătind toţi banii pe care i-am 
putut aduna, am putut să evit o altă expunere în public. Nu are 
nici un prieten cu excepţia ţiganilor rătăcitori, şi le permite 
acestor vagabonzi să se aşeze pe cei câţiva acri de pământ 
acoperiţi cu muri care reprezintă domeniul familiei, primind în 
schimb ospitalitatea corturilor acestora, şi uneori peregrinând 
împreună cu ei săptămâni în şir. Manifestă de asemenea o 
pasiune pentru animalele indiene, care îi sunt trimise de acolo, 
şi are la momentul de faţă un leopard şi un babuin care rătăcesc 
liberi pe pământurile sale, şi care le inspiră sătenilor aproape tot 
atât de multă frică ca şi stăpânul lor. 

Vă puteţi imagina, din ceea ce vă spun, că biata mea soră 
Julia şi cu mine nu aveam prea mari plăceri în viaţă. Nici un 
servitor nu vroia să rămână la noi, şi multă vreme am făcut 
toată munca în casă. Avea doar treizeci de ani când a murit, şi 
totuşi părul ei începuse deja să se albească, exact ca şi al meu. 

— Sora dumitale a murit, deci? 

— A murit acum doi ani şi despre moartea ei vreau să vă 
vorbesc. Puteţi înţelege că trăind viaţa pe care v-am descris-o, 


era puţin probabil să cunoaştem pe cineva de aceeaşi vârstă şi 
poziţie. Aveam totuşi o mătuşă, sora necăsătorită a mamei 
mele, domnişoara Honoria Westphail, care locuieşte aproape de 
Harrow, şi ni se permitea ocazional să-i facem scurte vizite 
acasă. Julia a mers acolo de Crăciun acum doi ani, şi a întâlnit 
un maior de marină cu jumătate de soldă cu care s-a logodit. 
Tatăl meu a aflat de logodnă când sora mea s-a întors, şi nu s-a 
opus căsătoriei; dar cu două săptămâni înainte de ziua fixată 
pentru căsătorie, a avut loc evenimentul teribil care m-a lipsit 
de singura mea tovarăşă. 

Sherlock Holmes stătea pe spate pe scaun, cu ochii închişi şi 
capul îngropat într-o perniţă, dar la asta şi-a ridicat pe jumătate 
pleoapele, aruncând o privire vizitatoarei noastre. 

— Vă rog să fiţi precisă în privinţa detaliilor, i-a spus el. 

— Imi este uşor să fiu astfel, căci fiecare eveniment din acea 
perioadă îngrozitoare îmi este întipărit pe veci în memorie. 
Conacul este, aşa cum am spus deja, foarte vechi, iar acum este 
locuită doar o singură aripă. Dormitoarele din această aripă sunt 
la parter, camerele de zi fiind în partea din mijloc a clădirii. 
Dintre aceste dormitoare, primul îi aparţine doctorului Roylott. 
Cel de-al doilea surorii mele, iar al treilea mie. Acestea nu 
comunică unul cu celălalt, dar toate se deschid în acelaşi 
coridor. Sunt destul de clară? 

— În întregime. 

— Ferestrele celor trei camere dau înspre gazon. În acea 
noapte fatală, doctorul Roylott s-a retras devreme în camera sa, 
deşi ştiam că nu se culcase, căci sora mea era deranjată de 
mirosul puternicelor trabuce indiene pe care acesta le fuma de 
obicei. A plecat prin urmare din camera ei şi a venit într-a mea, 
unde a rămas pentru un timp, sporovăind despre nunta ce se 
apropia. La ora unsprezece s-a ridicat să plece, dar s-a oprit la 
uşă şi s-a uitat înapoi. 

— Spune-mi Helen, mi-a spus ea, ai auzit vreodată pe cineva 
fluierând târziu în noapte? 

— Niciodată, i-am spus eu. 

— Presupun că nu e posibil ca tu să fluieri în timpul somnului? 

— Cu siguranţă nu. Dar de ce? 

— Pentru că în ultimele câteva nopţi am auzit întotdeauna 
cam la trei dimineaţa un fluierat încet şi clar. Nu dorm adânc şi 
m-a trezit. Nu pot spune de unde venea, poate din camera de 


alături, poate de pe gazon. M-am gândit să te întreb dacă l-ai 
auzit. 

— Nu, nu l-am auzit. Trebuie să fie vorba de nenorociţii aceia 
de ţigani de pe plantație. 

— Foarte posibil. Şi totuşi, dacă ar fi venit de pe gazon, mă 
mir că tu nu l-ai auzit. 

— A, dar eu dorm mai adânc decât tine. 

— Păi, oricum, nu este ceva important. 

Mi-a zâmbit, a închis uşa şi câteva momente mai târziu, am 
auzit cum a întors cheia în broască. 

— Aşa, a spus Sherlock Holmes. Vă stătea în obicei să Încuiați 
întotdeauna uşa în timpul nopţii? 

— Totdeauna. 

— Şi de ce? 

— Cred că am menţionat că doctorul ţinea un leopard şi un 
babuin. Nu ne simţeam în siguranţă dacă nu încuiam uşile. 

— Înţeleg. Vă rog să vă continuaţi povestea. 

— N-am putut să dorm în noaptea respectivă. Aveam 
senzaţia vagă a unei nenorociri iminente. Sora mea şi cu mine, 
vă amintiţi, eram gemene şi ştiţi cât de subtile sunt legăturile 
dintre două suflete atât de apropiate. Era o noapte sălbatică. 
Afară vântul urla, iar ploaia bătea şi plescăia pe ferestre. Brusc, 
prin tot acest vacarm al furtunii, a răzbătut ţipătul teribil al unei 
femei îngrozite. Am ştiut că era vocea surorii mele. Am sărit din 
pat, m-am înfăşurat într-un şal, şi m-am repezit pe coridor. Când 
am deschis uşa, mi s-a părut că aud un fluierat încet, aşa cum îl 
descrisese sora mea, şi câteva momente mai târziu un zăngănit, 
ca şi cum ar fi căzut un obiect de metal. Când am fugit pe 
coridor, am văzut că uşa surorii mele era descuiată şi se 
întorcea încet în balamale. M-am holbat la ea copleşită de 
spaimă, neştiind ce o să apară pe acolo. La lumina lămpii din 
coridor, am văzut-o ieşind pe sora mea, cu faţa albită de groază, 
cu mâinile bâjbâind după ajutor, întregul ei corp bălăbănindu-se 
înainte şi înapoi, ca şi cum ar fi fost beată. Am fugit spre ea şi 
am prins-o în braţe, dar în acel moment genunchii ei au părut a 
ceda şi a căzut la pământ. S-a zvârcolit ca şi cum ar fi simţit o 
durere groaznică, iar membrele ei s-au convulsionat îngrozitor. 
La început am crezut că nu m-a recunoscut, dar, când m-am 
aplecat deasupra ei, a strigat ascuţit cu o voce pe care nu o voi 
uita vreodată „O, Dumnezeule! Helen! A fost banda! Banda cu 


pete!” Ar mai fi vrut să spună ceva, şi a arătat cu degetul în 
direcţia camerei doctorului, dar o nouă convulsie a pus 
stăpânire pe ea şi i-a sufocat cuvintele. M-am năpustit afară, 
strigându-l tare pe tatăl meu vitreg, şi l-am întâlnit repezindu-se 
din camera sa în halat. Când a ajuns la căpătâiul surorii mele, 
aceasta îşi pierduse cunoştinţa, şi, deşi el i-a turnat brandy pe 
gât şi a trimis după ajutor medical în sat, toate eforturile au fost 
zadarnice, căci aceasta s-a prăbuşit încet şi a murit fără să-şi 
recapete cunoştinţa. Acesta a fost îngrozitorul sfârşit al iubitei 
mele surori. 

— Un moment, a spus Holmes, sunteţi sigură în privinţa 
fluieratului şi a sunetului metalic? Puteţi jura că aşa au fost? 

— Asta m-a întrebat şi procurorul când s-a cercetat cazul. Am 
impresia puternică că le-am auzit, însă date fiind zgomotul 
furtunii şi scârţăiturile casei vechi, este posibil să mă fi înşelat. 

— Sora dumitale era îmbrăcată? 

— Nu, era în cămaşă de noapte. În mâna ei dreaptă s-a găsit 
un băț ars de chibrit, iar în stânga o cutie de chibrituri. 

— Ceea ce arăta că a aprins lumina şi s-a uitat în jur când a 
avut loc alarma. Aceasta este important. Şi la ce concluzii a 
ajuns procurorul? 

— A investigat cazul cu mare atenţie, căci comportamentul 
doctorului Roylott devenise de mult timp faimos în comitat, dar 
nu a putut găsi nici o cauză satisfăcătoare a morţii acesteia. 
Mărturia mea a arătat că uşa a fost încuiată pe dinăuntru şi că 
ferestrele erau blocate de nişte obloane de modă veche cu bare 
late de fier care erau lăsate în fiecare noapte. S-au ciocănit ca 
atenţie toţi pereţii, dar s-au dovedit a fi cât se poate de solizi 
peste tot, iar podeaua a fost de asemenea examinată în 
întregime, cu acelaşi rezultat. Hornul este lat, dar este blocat de 
patru scoabe mari. Este prin urmare sigur ce sora mea fusese 
singură când a ajuns-o moartea. În plus nu existau nici un fel de 
urme de violenţă pe corpul ei. 

— Dar otravă? 

— Doctorii au examinat-o în acest scop, dar fără succes. 

— Atunci de ce credeţi că a murit această biată femeie? 

— Cred că a murit pur şi simplu de frică şi din pricina şocului 
nervos, deşi nu-mi pot imagina ce anume a înspăimântat-o. 

— Ţiganii se aflau pe plantație la vremea respectivă? 

— Da, aproape întotdeauna se află unii pe acolo. 


— A, şi ce înţelegeţi prin această aluzie la o bandă cu pete? 

— Uneori m-am gândit că erau doar vorbe nebuneşti ale 
delirului, alteori că se putea referi la orice bandă de oameni, 
poate chiar la ţiganii de pe plantație. Nu ştiu dacă nu cumva 
batistele cu pete pe care atât de mulţi dintre ei le poartă pe cap 
i-au sugerat ciudatul adjectiv pe care l-a folosit. 

Holmes a dat din cap ca unul care este departe de a fi 
satisfăcut. 

— Acestea sunt nişte dificultăţi foarte mari, a spus el; vă rog, 
continuaţi-vă povestea. 

— Au trecut doi ani de atunci, iar viaţa mea a fost până 
recent mai singuratică decât oricând. Acum o lună însă, un 
prieten drag pe care îl cunoşteam de mulţi ani mi-a făcut 
cinstea de a-mi cere mâna. Numele său este Armitage. Percy 
Armitage al doilea fiu al domnului Armitage din Crane Water, în 
apropiere de Reading. Tatăl meu vitreg nu s-a opus căsătoriei, şi 
urmează să ne căsătorim în decursul primăverii. Acum două zile 
a început să facă reparaţii în aripa vestică a clădirii, iar zidul 
dormitorului meu a fost găurit, astfel încât a trebuit să mă mut 
în camera în care a murit sora mea şi să dorm chiar în patul în 
care a dormit ea. Imaginaţi-vă atunci spaima mea când noaptea 
trecută, în timp ce stăteam trează în pat, gândindu-mă la 
teribila ei soartă, am auzit brusc în liniştea nopţii fluieratul încet 
care a fost mesagerul propriei ei morţi. Am sărit din pat şi am 
aprins lampa, dar n-am putut vedea nimic în cameră. Am fost 
prea tulburată ca să mă mai culc, însă, deci m-am îmbrăcat şi, 
imediat ce s-a luminat de zi, am fugit afară, am luat o caretă de 
la hanul Crown care se află vis-a-vis, şi m-am dus la 
Leatherhead, de unde am sosit în această dimineaţă cu scopul 
de a vă întâlni şi a vă cere sfatul. 

— Aţi procedat înţelept, i-a spus prietenul meu. Dar mi-aţi 
spus totul? 

— Da, totul. 

— Domnişoară Roylott, nu aţi făcut-o. Vă protejaţi tatăl 
vitreg. 

— De ce, ce vreţi să spuneţi? 

Drept răspuns, Holmes i-a ridicat manşeta de dantelă neagră 
ce-i mărginea mâna aflată pe genunchi. Cinci mici pete livide, 
urmele a patru degete şi a degetului mare erau imprimate pe 
încheietura albă. 


— Aţi fost tratată cu cruzime, i-a spus Holmes. 

Doamna s-a înroşit puternic şi şi-a acoperit încheietura rănită. 

— Este un om violent, a spus ea, şi poate nu îşi dă seama cât 
de puternic e. 

A urmat o tăcere îndelungată, în timpul căreia Holmes şi-a 
sprijinit bărbia în mâini, privind pierdut focul ce trosnea. 

— Aceasta este o afacere foarte complicată, a spus el în cele 
din urmă. Există o mie de detalii pe care aş dori să le cunosc 
înainte de a decide ce măsuri să adoptăm. Totuşi nu avem un 
singur moment de pierdut. Dacă am merge azi la Stoke Moran, 
am putea să vizităm aceste camere, fără ştirea tatălui dumitale 
vitreg? 

— Din întâmplare, a menţionat că va merge azi în oraş cu o 
treabă de cea mai mare importanţă. Este probabil să lipsească 
întreaga zi. Şi nimic nu vă va deranja. Avem acum o menajeră, 
dar este bătrână şi stupidă, şi pot s-o ţin cu uşurinţă la distanţă. 

— Excelent. Nu te împotriveşti acestei călătorii, Watson? 

— Deloc. 

— Atunci vom veni amândoi. Dumneavoastră ce o să faceţi? 

— Am unul sau două lucruri pe care aş dori să le fac acum, că 
mă aflu în oraş. Dar o să mă întorc cu trenul de ora 
douăsprezece, astfel încât să fiu acolo când veniţi. 

— Şi ne puteţi aştepta la începutul după-amiezii. Şi eu am 
ceva mici afaceri de rezolvat. Nu doriţi să aşteptaţi şi să serviţi 
micul dejun? 

— Nu, trebuie să plec. De când v-am mărturisit necazul meu, 
îmi simt inima mai uşoară. De abia aştept să vă întâlnesc din 
nou după-amiază. 

Şi-a lăsat vălul gros şi negru peste faţă şi s-a strecurat afară 
din cameră. 

— Şi ce crezi despre toate astea, Watson?, m-a întrebat 
Sherlock Holmes, lăsându-se pe spate pe scaun. 

— Mi se pare a fi o afacere extrem de întunecată şi sinistră. 

— Totuşi, dacă doamna nu se înşală când afirmă că podeaua 
şi pereţii sunt în regulă şi că uşa, fereastra şi hornul sunt de 
netrecut, atunci sora ei trebuie să fi fost fără îndoială singură 
când şi-a găsit misteriosu-i sfârşit. 

— Dar aceste fluierături nocturne şi cuvintele foarte ciudate 
ale femeii dinaintea morţii? 

— Nu îmi dau seama. 


— Când pui laolaltă ideea unor fluierături noaptea, a 
prezenţei unei bande de ţigani care sunt în relaţii de prietenie 
cu acest bătrân doctor, faptul că avem toate motivele să 
credem că doctorul are interesul să împiedice căsătoria fiicei lui 
vitrege, aluzia dinaintea morţii la o bandă şi, în final, faptul că 
domnişoara Helen Stoner a auzit un zăngănit metalic, care ar fi 
putut fi provocat de una din acele bare de metal ce protejează 
obloanele când a căzut la loc, cred că există motive serioase să 
ne gândim că misterul poate fi explicat folosindu-ne de această 
pistă. 

— Dar ce au făcut atunci ţiganii? 

— Nu-mi pot închipui. 

— Văd multe obiecţii împotriva unei astfel de teorii. 

— Şi eu la fel. Este exact motivul pentru care ne ducem 
astăzi la Stoke Moran. Vreau să văd dacă obiecțiile sunt majore 
sau dacă pot fi justificate. Dar, ce naiba se întâmplă?! 

Exclamaţia tovarăşului meu a fost iscată de faptul că uşa 
noastră a fost deschisă pe neaşteptate cu putere, iar un bărbat 
imens a apărut în cadrul ei. Costumaţia sa era un amestec 
ciudat între o ţinută profesională şi una ţărănească, constând 
dintr-un joben negru, o lungă redingotă şi o pereche de ghete 
înalte, plus o cravaşă balansându-i-se în mână. Era atât de înalt 
încât pălăria sa atingea de fapt stinghia uşii, iar respiraţia sa 
părea să se întindă dintr-o parte în cealaltă a cadrului uşii. Şi-a 
întors de la unul la celălalt dintre noi faţa mare, marcată de o 
mie de riduri, galbenă din pricina soarelui şi purtând semnele 
tuturor pasiunilor josnice, în timp ce ochii săi adânciţi în orbite şi 
plini de iritare şi nasul său lung, subţire şi descărnat îl făceau să 
semene cu o pasăre de pradă bătrână şi sălbatică. 

— Care dintre voi este Holmes? a întrebat această apariţie. 

— Este numele meu, domnule, dar n-am onoarea să vă 
cunosc, i-a spus încet tovarăşul meu. 

— Sunt doctorul Grimesby Roylott din Stoke Moran. 

— Aşa, doctore, i-a spus Holmes cu blândeţe. Vă rog luaţi loc. 

— N-o să fac nimic de felul acesta. Fiica mea vitregă a fost 
aici. Am urmărit-o. Ce v-a spus? 

— Este puţin rece pentru vremea asta a anului, a spus 
Holmes. 

— Ce v-a spus? a ţipat furios bătrânul. 

— Însă am auzit că şofranul s-a făcut, a continuat 


imperturbabil tovarăşul meu. 

— Ha! Îmi distragi atenţia, nu-i aşa?, a spus noul nostru 
vizitator, făcând un pas înainte şi fluturându-și cravaşa. Te 
cunosc, nemernicule! Am auzit de tine dinainte. Eşti Holmes, 
intrigantul. 

Prietenul meu a zâmbit. 

— Holmes, băgăreţul! 

Zâmbetul său s-a lărgit. 

Holmes a chicotit vesel. 

— Holmes, funcţionarul de la Scotland Yard, care face pe 
grozavul. 

— Conversaţia dumitale este foarte amuzantă, i-a spus el. 
Când ieşiţi, închideţi uşa, căci este categoric curent. 

— O să plec după ce spun ce am de spus. Nu îndrăzni să te 
amesteci în treburile mele. Ştiu că domnişoara Stoner a fost aici. 
Am urmărit-o! Sunt un om periculos de înfruntat! la uite. 

A păşit cu repeziciune înainte, a înşfăcat vătraiul şi l-a curbat 
cu mâinile sale imense şi bronzate. 

— Fereşte-te să pun mâna pe tine, a mârâit, şi, aruncând 
vătraiul îndoit în cămin, a ieşit cu paşi mari din cameră. 

— Pare a fi o persoană foarte prietenoasă, a spus Holmes 
râzând. Nu sunt tot atât de corpolent, dar, dacă ar fi rămas, aş fi 
putut să-i arăt că puterea mea nu este cu mult mai prejos decât 
a lui. 

În timp ce vorbea, a ridicat vătraiul de oţel şi, cu o sforţare 
bruscă, l-a îndreptat la loc. 

— Închipuie-ţi, să aibă neobrăzarea de a mă confunda cu un 
detectiv oficial! Acest incident dă însă savoare investigaţiei 
noastre, şi sper că micuța noastră prietenă nu va avea de suferit 
de pe urma imprudenţei de a lăsa această brută să o 
urmărească. Şi acum, Watson, o să comandăm micul dejun, iar 
apoi o să mă duc la Doctors' Commons, unde sper să obţin nişte 
informaţii ce ne pot fi de folos în acest caz. 

Se făcuse aproape unu până când Sherlock Holmes s-a întors 
din incursiunea sa. [inea în mână o foaie de hârtie albastră, 
mâzgălită cu însemnări şi numere. 

— Am văzut testamentul soţiei decedate, a spus el. Pentru a 
stabili înţelesul lui precis, am fost obligat să calculez valoarea 
actuală a investiţiilor la care se referă. Venitul total, care la 
vremea morţii soţiei era de aproape 1 100 de lire, este acum, 


datorită scăderii preţurilor în agricultură, nu mai mult de 750 de 
lire. Fiecare fiică poate pretinde o rentă de 250 de lire, în caz că 
se mărită. Este evident, prin urmare, că dacă ambele fiice s-ar fi 
măritat, această frumuseţe ar fi rămas cu un venit neînsemnat, 
şi chiar şi numai una dintre ele l-ar prejudicia foarte serios. N- 
am muncit degeaba în această dimineaţă, căci mi s-a dovedit că 
are cele mai puternice motive pentru a sta în calea unui astfel 
de lucru. Şi acum, Watson, acest caz este prea serios să ne 
moşmondim, mai ales dat fiind că bătrânul ştie că suntem 
interesaţi de treburile lui; deci dacă eşti gata, o să comandăm o 
birjă şi o să mergem la Waterloo. Ţi-aş fi foarte recunoscător 
dacă ţi-ai lua revolverul în buzunar. Un Eley numărul 2 este un 
argument excelent în faţa domnilor care pot face noduri din 
vătraie. Acela şi o periuţă de dinţi, cred, sunt tot ceea ce ne 
trebuie. 

La Waterloo, am fost îndeajuns de norocoşi să prindem un 
tren spre Leatherhead, unde am închiriat o brişcă de la hanul 
din gară, cu care am mers şapte sau opt kilometri prin 
încântătoarele locuri din Surrey. Era o zi superbă, cu un soare 
strălucitor şi câţiva nori pufoşi pe cer. Copacii şi gardurile vii de 
pe marginea drumului tocmai ce scoteau primii lăstari verzi, iar 
aerul era plin de mirosul plăcut de pământ umed. Pentru mine 
cel puţin exista un contrast ciudat între dulcea promisiune de 
primăvară şi această investigaţie sinistră pe care o începusem. 
Tovarăşul meu stătea în faţă în brişcă, cu braţele încrucişate, cu 
pălăria trasă peste ochi şi bărbia căzută în piept, adâncit în 
gânduri. Brusc, a tresărit, m-a bătut pe umăr şi a arătat cu 
degetul peste pajişti. 

— Uită-te acolo!, a spus el. 

Pe o pantă lină se întindea un parc cu mulţi copaci, care 
formau o dumbravă în locul cel mai înalt. Din mijlocul crengilor 
răzbătea coama casei şi acoperişul înalt al unui conac foarte 
vechi. 

— Stoke Moran? a spus el. 

— Da, domnule, aceea este casa doctorului Grimesby Roylott, 
a remarcat vizitiul. 

— Acolo se construieşte ceva, a spus Holmes; într-acolo 
mergem. 

— lată satul, a spus vizitiul, arătând un grup de acoperişuri la 
ceva distanţă în stânga; dar dacă doriţi să ajungeţi la casă, va fi 


mai scurt să treceţi peste acest pârleaz şi s-o luaţi pe cărarea 
peste câmpuri. Este acolo unde merge doamna aceea. 

— lar doamna, cred, este domnişoara Stoner, a observat 
Holmes, punându-și mâna la ochi. Da, cred că am face mai bine 
să procedăm cum sugerati. 

Ne-am dat jos, ne-am plătit drumul, iar brişcă a huruit înapoi 
pe drumul spre Leatherhead. 

— Am gândit bine, a spus Holmes, în timp ce treceam 
pârleazul, că acest individ va crede că am venit aici ca arhitecţi 
sau cu vreo treabă anume. Il poate opri să clevetească. Bună 
ziua, domnişoară Stoner. Vedeţi că ne-am ţinut de cuvânt. 

Clienta noastră de dimineaţă s-a grăbit înainte să ne 
întâmpine, cu faţa plină de bucurie. 

— V-am aşteptat cu atâta nerăbdare, a strigat ea, 
strângându-ne călduros mâinile. Totul s-a potrivit cum nu se 
poate mai bine. Doctorul Roylott s-a dus în oraş şi probabil nu se 
va întoarce până deseară. 

— Am avut plăcerea să facem cunoştinţă cu el, a spus 
Holmes, şi a rezumat în câteva cuvinte ce anume se întâmplase. 
Domnişoara Stoner s-a făcut albă ca varul în timp ce asculta. 

— Dumnezeule!, a exclamat, m-a urmărit, atunci. 

— Aşa se pare. 

— Este atât de viclean că nu ştiu niciodată când sunt în 
siguranţă. Ce va spune când se va întoarce? 

— Trebuie să se păzească, căci poate afla că există cineva 
mai viclean decât el care este pe urmele lui. Trebuie să vă 
încuiaţi în cameră în noaptea asta. Dacă este violent, vă vom 
lua la mătuşa dumneavoastră din Harrow. Acuma, trebuie să ne 
folosim foarte judicios timpul, prin urmare vă rog să fiţi amabilă 
să ne luaţi imediat în camerele pe care trebuie să le examinăm. 

Clădirea era din piatră gri, pătată de licheni, cu o porţiune 
înaltă în centru şi două aripi pe fiecare parte, curbate ca cleştii 
unui crab. Într-una din aceste aripi, ferestrele erau sparte şi 
barate cu scânduri de lemn, în timp ce acoperişul era parţial 
prăbuşit, o imagine a ruinei. Porțiunea centrală era într-o stare 
ceva mai bună, şi blocul din dreapta era comparativ modern, iar 
obloanele din ferestre şi fumul albastru răsucindu-se în sus din 
hornuri arătau că acolo locuia familia. Pe peretele din capăt 
fusese ridicată o schelă, iar zidăria fusese spartă, dar nu exista 
nici urmă de muncitori în momentul vizitei noastre. Holmes 


mergea încet înainte şi înapoi pe gazonul neatent tăiat, 
examinând cu mare atenţie partea dinafară a ferestrelor. 

— Aceasta, presupun, aparţine camerei în care obişnuiaţi să 
dormiţi, cea din mijloc surorii dumneavoastră, iar cea de lângă 
clădirea principală camerei doctorului Roylott? 

— Exact. Dar acum dorm în cea din mijloc. 

— Până când se fac reparaţiile, după câte înţeleg. Apropo, nu 
pare a exista vreo nevoie presantă de reparaţii pe peretele 
acela de la capăt. 

— Nici nu s-a făcut vreuna. Cred că a fost o scuză ca să fiu 
mutată din camera mea. 

— A! Aceasta este relevant. Acuma, pe cealaltă parte a 
acestei aripi înguste trece coridorul din care se deschid aceste 
trei camere. Există ferestre şi acolo, fireşte? 

— Da, dar unele foarte mici. Prea înguste ca să treacă cineva 
prin ele. 

— Întrucât ambele dintre voi v-aţi încuiat uşile în timpul 
nopţii, nu se putea ajunge în camerele voastre dinspre partea 
aceea. Acuma, aţi fi atât de amabilă să mergeţi în camera 
dumneavoastră şi să zăvorâţi obloanele? 

Domnişoara Stoner a făcut ce i s-a cerut, iar Holmes, după o 
examinare atentă prin fereastra deschisă, a încercat în toate 
felurile să deschidă cu forţa oblonul, dar fără succes. Nu exista 
nici o crăpătură prin care s-ar fi putut introduce un cuţit pentru 
a ridica bara. Apoi a examinat balamalele cu lupa, dar erau din 
fier masiv, şi erau încastrate în zidăria solidă. 

— Hm!, a spus el, scărpinându-şi perplex bărbia, teoria mea 
întâmpină cu siguranţă nişte dificultăţi. Nimeni nu poate trece 
prin aceste obloane, când sunt zăvorâte. Ei bine, o să vedem 
dacă interiorul aruncă mai multă lumină asupra acestei afaceri. 

O mică uşă laterală se deschidea spre coridorul văruit în care 
se aflau cele trei dormitoare. Holmes n-a vrut să examineze cea 
de-a treia odaie, deci am trecut imediat la a doua, aceea în care 
dormea acum domnişoara Stoner şi în care îşi aflase sfârşitul 
sora sa. Era o cameră mică şi simplă, cu un tavan jos şi un 
cămin deschis în stilul caselor vechi de ţară. Un dulap cafeniu cu 
sertare se afla într-un colţ, un pat îngust cu învelitoare albă într- 
altul şi o toaletă în stânga ferestrei. Aceste obiecte, laolaltă cu 
două scaune mici de nuiele constituiau toată mobila din cameră, 
la care se adăuga un covor pătrat Wilton în mijloc. Scândurile de 


pe jos şi de pe pereţi erau dintr-un stejar cafeniu mâncat de 
cari, atât de vechi şi decolorat că putea să fi fost de pe vremea 
primei clădiri a casei. Holmes a tras unul din scaune într-un colţ 
şi stătea liniştii pe el, în timp ce ochii îi rătăceau împrejur, în sus 
şi jos, observând fiecare detaliu al apartamentului. 

— Cu ce comunică acel clopotel? a întrebat el în cele din 
urmă, indicând un şnur gros de clopoțel ce atârna lângă pat, 
ciucurul acestuia aflându-se de fapt pe pernă. 

— Cu odaia menajerei. 

— Pare a fi mai nou decât celelalte lucruri? 

— Da, a fost pus acolo numai acum câţiva ani. 

— Presupun că sora dumneavoastră a cerut-o? 

— Nu, n-am auzit să-l folosească vreodată. Obişnuiam să ne 
luăm întotdeauna singure ceea ce doream. 

— Aşa deci, punerea unui şnur atât de frumos acolo pare să fi 
fost inutilă. O să mă scuzaţi câteva minute până când cercetez 
podeaua. 

S-a pus pe burtă cu lupa în mână, târându-se cu repeziciune 
înainte şi înapoi, examinând minuţios crăpăturile dintre 
scânduri. Apoi a făcut acelaşi lucru cu lemnăria care îmbrăca 
odaia. În final, s-a dus la pat şi a petrecut un timp holbându-se 
la el şi trecându-şi privirea în susul şi josul zidului. La sfârşit, a 
luat şnurul clopoţelului în mână şi l-a smucit energic. 

— Păi este un simulacru, a spus el. 

— Nu sună? 

— Nu, nici măcar nu este legat de un cablu electric. Aceasta 
este foarte interesant. Puteţi vedea acum că este legat de un 
cârlig chiar deasupra micii deschizături pentru ventilator. 

— Cât de absurd! N-am observat asta până acum. 

— Foarte ciudat!, a mormăit Holmes, trăgând de şnur. De 
exemplu, cât de nebun trebuie să fie un constructor să facă o 
gaură de aerisire către o altă cameră, când tot cu atât efort ar fi 
putut să o facă să aibă acces la aerul de afară! 

— Asta este pe de altă parte ceva destul de modern, a spus 
doamna. 

— A fost făcută cam la aceeaşi vreme ca şi şnurul 
clopoţelului? a remarcat Holmes. 

— Da, s-au făcut câteva mici modificări la vremea respectivă. 

— Par a fi fost extrem de interesante - şnururi false de 
clopoțel şi găuri de aerisire care nu aerisesc. Cu permisiunea 


dumneavoastră, domnişoară Stoner, o să facem acum cercetări 
în apartamentul doctorului. 

Odaia doctorului Grimesby Roylott era mai mare decât aceea 
a fiicei sale vitrege, dar la fel de sărăcăcios mobilată. Un pat de 
campanie. Un mic raft de lemn plin de cărţi, majoritatea 
tehnice, un fotoliu lângă pat, un scaun de lemn lângă perete, o 
masă rotundă şi un seif mare de fier erau principalele obiecte 
care se înfăţişau privirii. Holmes mergea încet împrejur, 
cercetând cu cel mai mare interes fiecare obiect. 

— Ce se află înăuntru?, a întrebat el, ciocănind seiful. 

— Hârtiile de afaceri ale tatălui meu vitreg. 

— O!, aţi văzut atunci interiorul? 

— Numai o dată, acum câţiva ani. Îmi amintesc că era plin de 
hârtii. 

— Nu există, de pildă, o pisică în el? 

— Nu. Ce idee ciudată! 

— Ei bine, uitaţi-vă la asta! A ridicat o mică farfurioară cu 
lapte ce se afla pe el. 

— Nu, nu ţinem pisici. Dar există un leopard şi un babuin. 

— A, da, fireşte! Păi, un leopard este pur şi simplu o pisică 
mare, şi totuşi o farfurioară cu lapte nu prea îi poate satisface 
nevoile, îndrăznesc să cred. Există un aspect pe care aş dori să-l 
clarific. 

S-a aşezat pe vine în faţa scaunului de lemn, examinându-i 
fundul cu cea mai mare atenţie. 

— Mulţumesc. Este cât se poate de clar acum, a spus el, 
ridicându-se şi băgându-şi lupa în buzunar Hei! lată ceva 
interesant! 

Obiectul care îi atrăsese privirea era o mică lesă de câine 
atârnată de unul din colţurile patului. Lesa era însă îndoită şi 
legată astfel încât forma un laţ de curea. 

— Ce crezi că-i asta, Watson? 

— Este o lesă destul de obişnuită. Dar nu înţeleg de ce este 
legată. 

— Asta nu este ceva chiar atât de obişnuit, nu-i aşa? A, vai de 
mine! Trăim într-o lume rea, iar cel mai rău este când un om 
inteligent îşi pune mintea să comită crime. Cred că am văzut 
destule pentru moment, domnişoară Stoner, şi cu permisiunea 
dumitale vom merge afară pe gazon. 

N-am mai văzut faţa prietenului meu niciodată înainte atât de 


posomorâtă sau fruntea lui atât de întunecată ca atunci când 
ne-am întors de la locul acestei investigaţii. Ne-am plimbat de 
câteva ori în susul şi în josul gazonului, nici domnişoara Stoner 
şi nici eu nedorind să-i întrerupem gândurile, înainte de a se 
trezi din reveria în care se cufundase. 

— Este de cea mai mare importanţă, domnişoară Stoner, a 
spus el, să-mi urmaţi sfaturile îndeaproape, în cel mai mic 
detaliu. 

— Cu siguranţă, aşa o să fac. 

— Chestiunea este prea serioasă pentru a ezita. Viaţa 
dumneavoastră poate depinde de respectarea a ceea ce vă 
spun. 

— Vă asigur că sunt la dispoziţia dumneavoastră. 

— In primul rând, eu şi cu prietenul meu trebuie să ne 
petrecem noaptea în camera dumneavoastră. 

Şi eu şi domnişoara Stoner ne-am holbat uluiţi la el. 

— Da, trebuie să procedăm astfel. Daţi-mi voie să vă explic. 
Cred că acela de acolo este hanul din sat? 

— Da, acela este hanul Crown. 

— Foarte bine. Ferestrele dumneavoastră se văd de acolo? 

— Sigur 

— Atunci când tatăl dumneavoastră vitreg se întoarce, 
trebuie să vă închideţi în cameră, pretinzând că vă doare capul. 
Apoi, când îl auziţi că se retrage pentru noapte, trebuie să 
deschideţi  obloanele ferestrei dumneavoastră, să ridicaţi 
zăvorul, să puneţi lampa acolo ca un semnal pentru noi, şi apoi 
să vă retrageţi în linişte cu tot ceea ce credeţi că vă va fi 
necesar în camera pe care obişnuiaţi s-o ocupați. Nu am nici o 
îndoială că, în ciuda reparațiilor, vă puteţi descurca acolo pentru 
o noapte. 

— O, sigur, cu uşurinţă. 

— Veţi lăsa restul în mâinile noastre. 

— Dar ce veţi face? 

— O să ne petrecem noaptea în camera dumneavoastră, şi 
vom investiga cauza acestui zgomot care v-a tulburat. 

— Cred, domnule Holmes, că ştiţi deja despre ce este vorba, 
i-a spus domnişoara Stoner, punându-și mâna pe mâneca 
tovarăşului meu. 

— Poate că da. 

— Atunci, fie-vă milă, şi spuneţi-mi care a fost cauza morţii 


surorii mele. 

— Aş prefera să dispun de dovezi mai clare înainte de a vorbi. 

— Puteţi să-mi spuneţi cel puţin dacă propria mea idee este 
corectă, şi dacă a murit de o spaimă neaşteptată. 

— Nu, nu cred asta. Cred că a existat probabil o cauză mai 
concretă. Şi acuma, domnişoară Stoner, trebuie să vă părăsim, 
căci, dacă doctorul Roylott se întoarce şi ne vede, călătoria 
noastră va fi fost inutilă. La revedere, şi fiţi curajoasă, căci dacă 
veţi face ceea ce v-am spus, puteţi fi sigură că vom elimina în 
curând pericolele care vă ameninţă. 

Sherlock Holmes şi cu mine nu am întâmpinat nici o 
dificultate să închiriem un dormitor şi un salon la hanul Crown. 
Se aflau la etaj, iar de la fereastra noastră puteam vedea poarta 
de pe alee şi aripa locuită a conacului Stoke Moran. În amurg, l- 
am văzut pe doctorul Grimesby Roylott trecând pe lângă noi, 
fiinţa lui uriaşă desluşindu-se amenințătoare alături de băiatul 
mic de statură care conducea cabrioleta. Băiatul a deschis 
porţile grele de fier cu oarecare greutate, şi am auzit urletul 
răguşit al doctorului şi am văzut furia cu care l-a ameninţat cu 
pumnii încleştaţi. Brişca a mers mai departe şi, câteva minute 
mai târziu, am observat o lumină bruscă ivindu-se printre 
copaci, făcută probabil de lampa ce fusese aprinsă într-unul din 
saloane. 

— Ştii, Watson, mi-a spus Holmes pe când şedeam în 
întunericul crescând, îmi fac, realmente, scrupule dacă să te iau 
cu mine în seara asta. Există un pericol clar. 

— Pot fi de ajutor? 

— Prezenţa ta ar fi de nepreţuit. 

— Atunci cu siguranţă voi veni. 

— Este foarte drăguţ din partea ta. 

— Vorbeşti de pericol. Evident ai văzut în aceste camere mai 
multe decât am văzut eu. 

— Nu, dar îmi închipui că probabil am dedus puţin mai multe. 
Cred că ai văzut tot ceea ce am văzut şi eu. 

— N-am văzut nimic deosebit, cu excepţia şnurului 
clopoţelului, şi mărturisesc că nu-mi pot imagina în ce scop se 
afla acolo. 

— Ai văzut şi gaura de aerisire? 

— Da, dar nu cred că este un lucru atât de neobişnuit să ai o 
mică deschizătură între două camere. Era atât de mică că de 


abia ar fi putut trece un şobolan. 

— Am ştiut că o să găsim o gaură de aerisire înainte chiar de 
a veni la Stoke Moran. 

— Dragul meu Holmes! 

— O, da, am ştiut. Îţi aminteşti că în relatarea ei a spus că 
sora ei a simţit mirosul trabucului doctorului Roylott. Acuma, 
fireşte, aceasta sugera din capul locului că trebuia să existe o 
comunicare între cele două camere. Putea fi numai una mică, 
sau altminteri ar fi fost remarcată în investigația procurorului. 
De unde am dedus existenţa unei găuri de aerisire. 

— Dar ce rău poate face aşa ceva? 

— Păi, există cel puţin o coincidenţă curioasă în privinţa 
datelor problemei. Se face o gaură de aerisire, se atârnă un 
şnur, iar o doamnă care doarme în pat moare. Nu ţi se pare 
izbitor? 

— Până acum nu pot observa nici o conexiune. 

— Ai remarcat ceva foarte ciudat în privinţa acelui pat? 

— Nu. 

— Era prins de podea. Ai văzut vreodată un pat fixat astfel? 

— Nu pot spune că am văzut. 

— Doamna nu putea să-şi mute patul. Trebuia să rămână 
întotdeauna în aceeaşi poziţie în raport cu gaura de aerisire şi 
frânghia - căci o putem numi astfel, dat fiind că evident n-a fost 
niciodată menită să fie un şnur de clopotel. 

— Holmes, am strigat, mi se pare că întrezăresc la ce faci 
aluzie. Am ajuns exact la timp să împiedicăm o crimă subtilă şi 
oribilă. 

— Îndeajuns de subtilă şi îndeajuns de oribilă. Atunci când un 
doctor o ia pe căi greşite este cel mai bun criminal. Are curaj şi 
cunoştinţe. Palmer şi Pritchard au fost printre cei mai buni în 
profesia lor. Acest om merge chiar mai departe, dar cred, 
Watson, că vom putea să-i dejucăm planurile. Însă vom avea 
parte de destule orori înainte ca noaptea să ia sfârşit; pentru 
Dumnezeu, hai să fumăm liniştiţi o pipă şi să ne gândim câteva 
ore la ceva mai vesel. 

Cam la nouă, lumina dintre copaci a fost stinsă şi totul era 
întunecat în direcţia conacului. Două ore s-au scurs încet, iar 
apoi brusc, exact când ceasul a bătut ora unsprezece, o singură 
lumină strălucitoare s-a aprins exact în faţa noastră. 

— Acela este semnalul, a spus Holmes, sărind în picioare; 


vine de la fereastra din mijloc. 

Pe drumul de afară a schimbat câteva cuvinte cu 
proprietarul, explicându-i că mergeam să vizităm o cunoştinţă şi 
că era posibil să ne petrecem noaptea acolo. Un moment mai 
târziu, ne aflam pe drumul întunecat, cu vântul rece suflându-ne 
în faţă, şi cu o lumină galbenă licărind în întuneric în faţa 
noastră, pentru a ne îndruma în sumbra noastră escapadă. 

Am întâmpinat ceva dificultate în pătrunderea pe domeniu, 
pentru că în vechiul zid ce împrejmuia parcul se căscau nişte 
spărturi nereparate. Descurcându-ne printre copaci am ajuns pe 
gazon, l-am străbătut, şi eram pe punctul de a pătrunde pe 
fereastră, când dintre tufişurile de laur a ţâşnit ceea ce a părut a 
fi un copil hidos şi diform, care s-a aruncat pe iarbă sucindu-şi 
membrele, iar apoi a străbătut cu repeziciune gazonul, 
dispărând în întuneric. 

— Dumnezeule!, am şoptit. L-ai văzut? 

Holmes a fost pentru un moment la fel de şocat ca şi mine. În 
tulburarea sa, mâna lui m-a prins de încheietură ca o menghină. 
Apoi a izbucnit într-un râs încet, şi şi-a pus buzele la urechea 
mea. 

— Frumoasă familie, a murmurat el. Acela este babuinul. 

Uitasem de ciudatele animale de companie ale doctorului. 
Exista şi un leopard; ne puteam trezi cu el pe umeri în orice 
moment. Mărturisesc că mi-am simţit mintea mai uşoară când, 
după ce am urmat exemplul lui Holmes scoţându-mi pantofii, 
am ajuns în dormitor. Tovarăşul meu a închis fără zgomot 
obloanele, a mutat lampa pe masă, şi a aruncat o privire prin 
cameră. Totul era aşa cum îl văzusem în timpul zilei. Apoi, 
furişându-se spre mine şi făcându-și mâna pâlnie, mi-a şoptit în 
ureche, din nou atât de încet că m-am sforţat să-i disting 
cuvintele: 

— Cel mai mic zgomot ne poate compromite planurile. 

Am dat din cap ca să-l înştiinţez că auzisem. 

— Trebuie să stăm fără lumină. El o poate vedea prin gaura 
de aerisire. 

Am dat din nou din cap. 

— Nu adormi. Viaţa ta însăşi poate depinde de asta. Ţine 
pistolul pregătit în caz că vom avea nevoie de el. Eu o să şed pe 
marginea patului, iar tu pe scaunul de acolo. 

Mi-am scos revolverul şi l-am pus pe colţul mesei. 


Holmes adusese un baston lung şi subţire pe care l-a pus pe 
pat lângă el. Lângă acesta a pus cutia de chibrituri şi o 
lumânare. Apoi a stins lampa şi am rămas în întuneric. 

Cum aş putea uita vreodată acea veghe îngrozitoare? Nu 
puteam auzi vreun zgomot, nici măcar o respiraţie, şi totuşi 
ştiam că tovarăşul meu stătea cu ochii deschişi la câţiva 
centimetri de mine, în aceeaşi stare de încordare nervoasă în 
care eram şi eu. Obloanele împiedicau şi cea mai mică rază de 
lumină, şi aşteptam astfel într-un întuneric deplin. 

De afară se auzea ţipătul rar al vreunei păsări de noapte, şi o 
dată chiar la fereastra noastră s-a auzit un scâncet ca de pisică, 
lung şi crispat, ce ne înştiinţa că leopardul era într-adevăr liber. 
In depărtare puteam auzi notele adânci ale ceasului parohiei, 
care bubuia la fiecare sfert de oră. Cât de lungi păreau acele 
sferturi! A bătut de douăsprezece, de unu, de două şi de trei, şi 
noi încă stăteam aşteptând tăcuţi să se întâmple ceva. 

Brusc s-a văzut o lumină scurtă în direcţia găurii de aerisire, 
care a dispărut imediat, dar care a fost urmată de un miros 
puternic de ulei arzând şi metal încălzit. Cineva a aprins o lampă 
în camera de alături. Am auzit un sunet sau mişcare uşoară, iar 
apoi totul a redevenit tăcut, deşi mirosul s-a făcut mai puternic. 
Timp de o jumătate de oră am rămas cu urechile ciulite. Apoi pe 
neaşteptate s-a auzit un alt sunet, un sunet foarte delicat şi 
reconfortant ca acela produs de un mic jet de aburi ieşind în 
continuu dintr-un ibric. În clipa în care l-am auzit, Holmes a sărit 
din pat, a aprins un chibrit, şi a izbit furios cu bastonul în şnurul 
clopoţelului. 

— Îl vezi, Watson?, a tipat el. ÎI vezi? 

Dar eu nu vedeam nimic. În clipa în care Holmes a aprins 
chibritul, am auzit un şuierat încet şi clar, dar lumina bruscă 
arzând în ochii-mi obosiţi m-a pus în imposibilitatea de a vedea 
în ce anume izbea atât de sălbatic prietenul meu. Am putut 
totuşi vedea că faţa lui era palidă ca moartea şi plină de groază 
şi dezgust. A încetat să izbească şi se uita în sus la gaura de 
aerisire, când deodată, în liniştea nopţii, a izbucnit cel mai oribil 
țipăt pe care l-am auzit vreodată. A devenit din ce în ce mai 
puternic, un țipăt aspru de durere şi frică şi furie, amestecate 
toate într-un urlet înspăimântător. Am auzit mai târziu că 
departe în sat şi chiar în îndepărtata casă parohială acel țipăt i-a 
sculat pe oameni din pat. Inimile ne-au îngheţat, şi am rămas 


holbându-mă la Holmes iar el la mine până când ultimele ecouri 
ale acestuia s-au stins în tăcerea din care se ivise. 

— Ce poate însemna asta?, am spus eu cu răsuflarea tăiată. 

— inseamnă că totul s-a terminat, mi-a răspuns Holmes. Şi 
poate la urma urmei este mai bine aşa. la-ţi pistolul, şi o să 
intrăm în camera doctorului Roylott. 

Cu o faţă gravă a aprins lampa, luând-o înainte pe coridor. A 
bătut de două ori la uşa odăii, fără să primească vreun răspuns 
dinăuntru. Apoi a întors clanţa şi a intrat, iar eu în urma lui, cu 
pistolul având cocoşul tras. 

Ne-a întâmpinat o privelişte ciudată. Pe masă se afla o lampă 
pe jumătate acoperită, aruncând o lumină strălucitoare asupra 
seifului de fier, a cărui uşă era întredeschisă. Lângă masă, pe 
scaunul de lemn, şedea doctorul Grimesby Roylott, îmbrăcat 
într-o cămaşă de neapte lungă şi gri, cu gleznele-i goale 
văzându-se sub ea şi picioarele în papuci turceşti roşii, joşi. În 
poala sa se afla băţul scurt cu biciul lung pe care îl observasem 
în timpul zilei. Avea bărbia ridicată, iar ochii lui fixau colţul 
tavanului cu o privire înspăimântătoare şi rigidă. În jurul frunţii 
avea o ciudată bandă galbenă cu pete cafenii, care părea a fi 
legată strâns în jurul capului. N-a scos nici un sunet şi nici n-a 
făcut vreo mişcare când am intrat. 

— Banda! Banda cu pete!, a şoptit Holmes. 

Am făcut un pas înainte. Intr-o clipă, panglica cea bizară a 
început să se mişte, şi din părul său s-a ridicat capul bondoc şi 
romboidal şi gâtul umflat al unui şarpe dezgustător. 

— Este o viperă de mlaştină!, a strigat Holmes; cel mai 
mortal şarpe din India. A murit la zece secunde după ce a fost 
muşcat. Este adevărat că violenţa se întoarce împotriva celui 
violent, şi că cel care sapă groapa altuia cade el însuşi în ea. Hai 
să băgăm această creatură înapoi în bârlogul ei, şi apoi o putem 
lua pe domnişoara Stoner în vreun adăpost şi informa poliţia 
despre ceea ce s-a întâmplat. 

In timp ce vorbea, a luat cu repeziciune cravaşa din poala 
mortului şi, aruncând laţul în jurul gâtului reptilei, a tras-o pe 
aceasta de pe îngrozitoarea-i stinghie şi, purtând-o la o lungime 
de braţ, a aruncat-o în seiful de fier pe care l-a închis în urma ei. 

Acestea sunt adevăratele împrejurări ale morţii doctorului 
Grimesby Roylott din Stoke Moran. Nu este necesar să mai 
lungesc o poveste care este deja prea lungă spunându-vă cum 


am împărtăşit fetei îngrozite veştile cele triste, cum am trimis-o 
cu trenul de dimineaţă în grija bunei sale mătuşi din Harrow, sau 
cum procesul încet al investigaţiei oficiale a ajuns la concluzia 
că doctorul şi-a găsit moartea în timp ce se juca neatent cu un 
animal periculos. Puţinul pe care l-am mai aflat despre caz mi-a 
fost spus de Sherlock Holmes, în timp ce călătoream înapoi în 
ziua următoare. 

— Am ajuns, mi-a spus el, la o concluzie complet greşită, 
ceea ce arată, dragul meu Watson, cât de periculos este 
întotdeauna să raţionezi pe baza unor date insuficiente. 
Prezenţa ţiganilor şi folosirea cuvântului „bandă”, care a fost 
întrebuințat de biata fată, fără îndoială pentru a explica apariţia 
pe care a văzut-o într-o străfulgerare grăbită la lumina 
chibritului ei, au fost suficiente să mă pună pe o pistă în 
întregime greşită. Pot pretinde numai că am avut meritul de a- 
mi reconsidera imediat poziţia, când mi-a devenit totuşi clar că, 
indiferent ce pericol ameninţa ocupanta camerei, acesta nu 
putea veni nici dinspre fereastră, nici dinspre uşă. Atenţia mi-a 
fost atrasă cu repeziciune, aşa cum ţi-am spus deja, de această 
gaură de aerisire şi de şnurul clopoţelului ce atârna pe pat. 
Descoperirea că acesta era fals şi că patul era prins de podea 
mi-a trezit imediat bănuiala că frânghia se afla acolo ca o punte 
pentru ceva ce trecea prin gaură şi ajungea în pat. Ideea unui 
şarpe mi-a venit instantaneu în cap şi, când am asociat-o cu 
faptul că ştiam că doctorul dispunea de nişte creaturi din India, 
am simţit că mă aflam probabil pe pista cea bună. Ideea de a 
folosi o formă de otravă care nu putea fi descoperită de nici o 
analiză chimică era exact tipul de idee care i-ar fi venit unui om 
deştept şi crud, care fusese educat în Orient. Rapiditatea cu 
care o astfel de otravă acţiona constituia de asemenea un 
avantaj din punctul său de vedere. Ar fi trebuit să fie un 
procuror cu privirea ascuţită acela care ar fi putut să distingă 
două mici înţepături întunecate arătând pe unde şi-au făcut 
lucrarea dinţii otrăviţi. Apoi m-am gândit la fluierat. Fireşte, 
trebuia să cheme şarpele înapoi, înainte ca lumina dimineţii să-l 
dezvăluie victimei. L-a învăţat, probabil folosind laptele pe care 
l-am văzut, să se întoarcă la el când era chemat. Il punea în 
această gaură de aerisire la ora pe care o considera potrivită, 
fiind sigur că acesta se va târî în josul frânghiei şi se va lăsa pe 
pat. Putea să muşte sau nu ocupanta patului, aceasta putea 


scăpa în fiecare noapte timp de o săptămână, dar mai degrabă 
sau mai târziu avea să-i cadă victimă. Am ajuns la aceste 
concluzii înainte de a fi intrat în camera lui. Examinarea 
scaunului acestuia mi-a arătat că avea obiceiul să stea în 
picioare pe el, ceea ce fireşte era necesar pentru a ajunge la 
gaura de aerisire. Vederea seifului, a farfurioarei cu lapte şi a 
laţului de frânghie au fost suficiente să-mi risipească în final 
orice îndoieli pe care le-aş mai fi putut avea. Zgomotul metalic 
auzit de domnişoara Stoner era evident cauzat de tatăl ei vitreg 
când închidea grăbit uşa seifului în spatele teribilului lui 
ocupant. Odată ce m-am decis, ştii paşii pe care i-am urmat 
pentru a-mi testa veracitatea ideilor Am auzit creatura şuierând, 
aşa cum nu mă îndoiesc că ai auzit-o şi tu, şi am aprins imediat 
lumina şi am atacat-o. 

— Cu rezultatul că ai făcut-o s-o ia înapoi prin gaura de 
aerisire. 

— Şi de asemenea cu rezultatul că l-a atacat pe stăpânul ei 
pe partea cealaltă. Unele din loviturile bastonului meu au 
nimerit-o şi au înfuriat-o, astfel încât s-a aruncat asupra primei 
persoane pe care a văzut-o. Astfel, sunt fără îndoială 
responsabil de moartea doctorului Grimesby Roylott, dar nu pot 
spune că asta o să-mi apese foarte tare conştiinţa. 


AVENTURA DEGETULUI MARE AL INGINERULUI 


Dintre toate problemele care i-au fost propuse spre rezolvare 
prietenului meu, domnul Sherlock Holmes, în decursul anilor 
noştri împreună, au existat doar două pe care eu însumi i le-am 
supus observaţiei - aceea a degetului mare al domnului 
Hatherley şi aceea a nebuniei colonelului War Burton. Dintre 
acestea, ultima ar fi putut oferi un teren mai subtil unui 
observator atent şi original, dar cealaltă a fost atât de ciudată la 
debutul ei şi atât de dramatică în detaliile sale că este poate 
mai demnă de a fi povestită, chiar dacă i-a oferit prietenului 
meu mai puţine ocazii pentru acele metode deductive de 
raţionament prin care ajungea la nişte rezultate atât de 
remarcabile. Povestea a fost spusă, cred, nu o dată în ziare, dar, 
ca toate relatările de acest fel, efectul ei este mult mai puţin 
percutant atunci când este prezentată toată într-o jumătate de 
coloană tipărită decât atunci când faptele evoluează încet în 
faţa ochilor noştri şi misterul se clarifică treptat, pe măsură ce 
fiecare nouă descoperire constituie un pas ce duce spre întregul 
adevăr. Imprejurările mi-au făcut o impresie puternică la 
vremea respectivă, iar faptul că au trecut doi ani de atunci nu a 
diminuat acest efect. 

Evenimentele pe care o să le rezum acum au avut loc în vara 
lui 1889, nu la multă vreme după căsătoria mea. Am reînceput 
să-mi practic meseria ca civil, şi, în cele din urmă, l-am 
abandonat pe Holmes în camerele lui de pe strada Baker, deşi 
am continuat să-l vizitez, şi din când în când chiar l-am convins 
să renunţe la obiceiurile sale boeme într-atâta încât să ne 
viziteze la rândul lui. Consultaţiile mele s-au înmulţit constant şi, 
cum  locuiam din întâmplare nu foarte departe de gara 
Paddington, aveam câţiva clienţi printre persoanele oficiale. 
Unul dintre aceştia, pe care l-am vindecat de o boală dureroasă 
şi îndelungată, era neobosit în a-mi lăuda talentul şi în a încerca 
să-mi trimită orice suferind asupra căruia avea vreo influenţă. 

Intr-o dimineaţă, puţin înainte de şapte, am fost trezit de 
servitoarea care bătea la uşă pentru a mă anunţa că au venit 
doi bărbaţi din Paddington, care mă aşteptau în camera de 
consultaţii. M-am îmbrăcat în grabă, căci ştiam din experienţă 
că trenul îmi aducea rareori cazuri neînsemnate, şi m-am repezit 


jos. În timp ce coboram scările, vechiul meu aliat, paznicul, a 
ieşit din cameră, închizând uşa în spatele lui. 

— Îl am aici, mi-a şoptit el, arătând cu degetul mare peste 
umăr, se simte bine. 

— Despre ce este vorba atunci? l-am întrebat, căci felul său 
de a se comporta sugera că era vorba de vreo creatură ciudată 
pe care o închisese în camera mea. 

— Un nou pacient, mi-a şoptit. M-am gândit să-l aduc eu 
însumi; astfel, nu putea să o şteargă. Este acolo, în siguranţă şi 
sănătos. Acuma trebuie să plec, doctore; am şi eu îndatoririle 
mele, la fel ca şi dumneata. Şi această persoană de încredere 
care-mi făcea reclamă a plecat, fără să-mi lase măcar timpul să- 
i mulţumesc. 

Am intrat în camera mea de consultaţii unde am găsit un 
domn aşezat la masă. Era îmbrăcat sobru într-un costum de 
tweed, iar şapca din material moale şi-o pusese pe cărţile mele. 
În jurul uneia din mâini avea înfăşurată o batistă, care era 
pătată peste tot cu sânge. Era tânăr, nu avea mai mult de 
douăzeci şi cinci de ani, cred, cu o faţă puternică şi masculină, 
dar era excesiv de palid, şi mi-a făcut impresia unui om care 
suferea de o tulburare puternică, având nevoie de toată puterea 
minţii pentru a o ţine sub control. 

— Regret să vă trezesc atât de devreme, doctore, mi-a spus 
el, dar am avut un accident foarte serios în timpul nopţii. Am 
sosit cu trenul în această dimineaţă şi, întrebând în Paddington 
unde pot găsi un medic, un domn de treabă, m-a acompaniat cu 
multă amabilitate aici. l-am dat servitoarei cartea mea de vizită, 
dar văd că a lăsat-o pe bufet. 

Am luat-o şi m-am uitat la ea. Domnul Victor Hatherley, 
inginer hidraulic, strada Victoria, nr. 16 A, et... Acesta era 
numele, stilul şi locuinţa vizitatorului meu din acea dimineaţă. 

— Regret că v-am făcut să aşteptaţi, am spus eu, aşezându- 
mă pe scaun. Din câte înţeleg, aţi călătorit în timpul nopţii, ceea 
ce este în sine o ocupaţie monotonă. 

— O, noaptea petrecută de mine nu poate fi numită 
monotonă, a spus el râzând. Rădea cu multă poftă, cu o voce 
înaltă şi zgomotoasă, lăsându-se pe spate pe scaun, şi 
zguduindu-şi întreg corpul. 

Toate instinctele mele medicale s-au ridicat împotriva acelui 
râs. 


— Opriţi-vă!, i-am strigat, reveniţi-vă! Şi i-am turnat nişte apă 
din carafă. 

Insă a fost inutil. Se afla pradă uneia dintre acele izbucniri 
isterice care apar în cazul unei naturi puternice, atunci când o 
criză extremă se termină şi dispare. Şi-a revenit încă o dată, 
arătând foarte obosit şi palid. 

— M-am făcut de râs, a spus el gâfâit. 

— Deloc. Beţi asta. 

l-am pus puţin brandy în apă şi culoarea i s-a ivit din nou în 
obrajii livizi. 

— Aşa e mai bine!, a spus el. Şi, acum, doctore, poate sunteţi 
atât de amabil să vă ocupați de degetul meu mare, sau mai 
degrabă de locul unde obişnuia să se afle. 

A desfăcut batista şi mi-a întins mâna. Cu toţi nervii mei 
încercaţi, m-am înfiorat când am văzut-o. Existau patru degete 
distincte şi o suprafaţă oribilă, umedă, unde ar fi trebuit să fie 
degetul mare. A fost tăiat sau rupt din rădăcină. 

— Dumnezeule!, am exclamat eu, aceasta este o rană 
teribilă. Trebuie să fi sângerat o groază. 

— Da, a sângerat. Am leşinat când s-a întâmplat, şi cred că 
trebuie să fi fost inconştient multă vreme. Când mi-am revenit, 
am văzut că încă sângera, prin urmare, am legat un capăt de 
batistă foarte strâns în jurul încheieturii, şi am sprijinit-o cu o 
crenguţă. 

— Excelent! Ar fi trebuit să vă faceţi chirurg. 

— Este o problemă de hidraulică, vedeţi, eram deci în 
domeniul meu. 

— Aceasta a fost făcută, am spus eu, examinând rana, de un 
instrument foarte greu şi ascuţit. 

— Un obiect ca un satâr, a spus el. 

— Presupun că a fost vorba de un accident? 

— Deloc. 

— Ce! Un atac criminal? 

— Realmente foarte criminal. 

— Mă îngroziţi. 

Am şters rana cu buretele, am curăţat-o, bandajat-o şi, în 
final, am acoperit-o cu tampoane de bumbac şi pansamente 
sterilizate. Pacientul n-a tresărit deloc, deşi şi-a muşcat din când 
în când buzele. 

— Cum vă simţiţi?, l-am întrebat când am terminat. 


— Straşnic! Datorită brandy-ului şi bandajului, mă simt un cu 
totul alt om. Am fost foarte slăbit, dar am trecut prin multe. 

— Poate ar fi mai bine să nu vorbiţi despre acest subiect. Este 
evident chinuitor pentru nervii dumneavoastră. 

— O, nu, nu acum. Va trebui să-mi spun povestea poliţiei; dar 
între noi fie vorba, dacă nu ar exista dovada convingătoare a 
acestei răni, m-ar surprinde ca aceştia s-o creadă, căci este una 
cu totul ieşită din comun, şi nu prea am multe dovezi cu care să 
o sprijin; şi chiar dacă m-ar crede, indiciile pe care pot să le dau 
sunt atât de vagi încât mă îndoiesc că se va face dreptate. 

— Ha!, am exclamat eu, dacă este cumva vorba de o 
problemă pe care doriţi să o vedeţi rezolvată, v-aş recomanda 
călduros să veniţi la prietenul meu, domnul Sherlock Holmes, 
înainte de a merge la poliţia oficială. 

— O, am auzit de acest domn, mi-a răspuns vizitatorul meu, 
şi aş fi foarte fericit dacă s-ar ocupa de asta, deşi, fireşte, 
trebuie să apelez şi la serviciile poliţiei oficiale. Aţi fi atât de bun 
să mă prezentaţi? 

— O să fac mai mult. O să vă iau eu însumi la el. 

— V-aş fi extrem de îndatorat. 

— O să comandăm o birjă şi o să mergem împreună. Vom 
ajunge exact la timp să servim micul dejun cu el. Vă simţiţi 
capabil de asta? 

— Da; n-o să mă simt uşurat până nu-mi voi fi spus povestea. 

— Atunci servitoarea mea va chema o birjă, şi eu o să fiu 
gata într-o clipă. 

M-am repezit sus, i-am explicat pe scurt soţiei mele despre ce 
era vorba, şi în cinci minute mă aflam înăuntrul unei birji, 
îndreptându-mă cu noua mea cunoştinţă spre strada Baker. 

Sherlock Holmes era, aşa cum mă aşteptam, tolănit în halat 
în salon, citind rubrica dispăruţilor din The Times şi fumând pipa 
sa dinainte de micul dejun, care era formată din toate foile de 
tutun şi tutunul nefumat rămas în ea din ziua dinainte, toate 
uscate cu grijă şi strânse pe colţul politei de deasupra 
căminului. Ne-a primit în maniera sa liniştită şi prietenoasă, a 
comandat nişte felii proaspete şi ouă, şi ni s-a alăturat, mâncând 
toţi cu poftă. Când am terminat, a aşezat noua noastră 
cunoştinţă pe sofa, i-a pus o pernă sub cap, şi un pahar cu 
brandy şi apă la îndemână. 

— Se vede cu uşurinţă că experienţa dumneavoastră nu a 


fost una obişnuită, domnule Hatherley, a spus el. Vă rog să vă 
întindeţi şi simţiţi-vă ca acasă. Spuneţi-ne, cât puteţi, dar opriți- 
vă când vă simţiţi obosit, şi reînnoiţi-vă puterile cu ceva 
stimulant. 

— Mulţumesc, a spus pacientul meu, dar mă simt cu totul alt 
om de când doctorul m-a bandajat, şi cred că micul dejun pe 
care mi l-aţi oferit a completat vindecarea. O să vă rețin cât mai 
puţin cu putinţă din timpul dumneavoastră preţios, prin urmare 
o să încep imediat să vă povestesc bizarele mele experienţe. 

Holmes stătea aşezat în fotoliul său mare, cu expresia sa 
obosită şi pleoapele grele care ascundeau natura sa alertă şi 
energică, în timp ce eu stăteam în faţa lui, ascultând amândoi în 
tăcere povestea stranie pe care o relata vizitatorul nostru. 

— Trebuie să ştiţi, a spus el, că sunt orfan şi celibatar, şi 
locuiesc singur în Londra. Sunt inginer hidraulic de profesie, şi 
mi-am câştigat o experienţă profesională considerabilă în 
decursul celor şapte ani în care mi-am făcut ucenicia la Venner 
& Matheson, binecunoscuta firmă din Greenwich. Acum doi ani, 
încheindu-mi anii de ucenicie şi intrând în posesia unei sume 
frumuşele de bani la moartea bietului meu tată, m-am hotărât 
să încep să lucrez pe cont propriu, şi am închiriat în acest scop 
nişte camere pe strada Victoria. 

Presupun că toată lumea ştie că un debut independent în 
afaceri este o experienţă dezolantă. În cazul meu a fost extrem 
de dezolantă. Pe parcursul a doi ani am oferit trei consultaţii şi 
mi s-a încredinţat o treabă neînsemnată, şi asta-i absolut tot ce 
mi-a adus profesia, încasările mele brute au fost de 27 de lire şi 
10 pence. In fiecare zi, aşteptam în micul meu adăpost de la 
nouă dimineaţa până la patru după-amiaza, până când în final 
curajul m-a părăsit, şi am ajuns să cred că că nu voi avea 
niciodată vreun client. 

Însă ieri, exact când mă gândeam să plec de la birou, a intrat 
secretarul meu, să-mi spună că mă aştepta un domn care dorea 
să-mi vorbească de o afacere. A adus o carte de vizită tipărită 
cu numele colonelului Lysander Stark. Colonelul însuşi s-a ivit 
imediat în spatele său - un bărbat mai degrabă mai înalt decât 
media, dar extrem de slab. Nu cred să fi văzut vreodată un om 
atât de costeliv, întreaga sa faţă se reducea la nas şi bărbie, iar 
pielea de pe obraji îi era cât se poate de întinsă pe oasele 
proeminente. Totuşi, atrofierea sa părea să fi fost naturală, şi nu 


datorată unei boli, căci ochii îi străluceau, păşea vioi, şi avea o 
ţinută sigură. Era îmbrăcat simplu dar curat, şi cred că avea mai 
degrabă spre patruzeci decât spre treizeci de ani. 

— Domnul Hatherley? a spus el cu un uşor accent nemtesc. 
Mi-aţi fost recomandat, domnule Hatherley, ca fiind un om care 
este nu numai priceput în meseria sa, dar care este şi discret şi 
capabil să ţină un secret. 

M-am înclinat, simţindu-mă flatat, ca oricare tânăr căruia i s- 
ar fi vorbit astfel. 

— Pot să vă întreb cine mi-a dat nişte referinţe atât de bune? 

— Păi, poate este mai bine să nu vă spun asta la momentul 
de faţă. Ştiu dintr-o anumită sursă că sunteţi atât orfan cât şi 
celibatar, şi că locuiţi singur în Londra. 

— Este absolut adevărat, i-am răspuns; dar mă veţi scuza 
dacă spun că nu pot înţelege ce legătură au toate astea cu 
pregătirea mea profesională. Am înţeles că doriţi să-mi vorbiţi 
despre o chestiune profesională? 

— Fără îndoială. Dar veţi vedea că tot ce spun este realmente 
la obiect. Am o sarcină profesională pentru dumneavoastră, dar 
un secret absolut este cât se poate de esenţial - un secret 
absolut, mă înţelegeţi, şi fireşte putem să aşteptăm aşa ceva 
mai degrabă de la un om care este singur decât de la unul care 
locuieşte în sânul familiei. 

— Dacă promit să ţin secretul, am spus eu, puteţi să aveţi 
deplină încredere că o s-o fac. 

Se uita intens la mine în timp ce vorbeam, şi mi s-a părut că 
nu văzusem vreodată o privire mai bănuitoare şi întrebătoare. 

— Promiteţi atunci?, a spus el în final. 

— Da, promit. 

— O tăcere absolută şi deplină înainte, în timpul, şi după? Nici 
o referire la această treabă, fie verbală sau în scris? 

— V-am dat deja cuvântul meu. 

— Foarte bine. 

A sărit brusc în picioare şi, ţâşnind ca fulgerul prin cameră, a 
deschis larg uşa. Afară, holul era gol. 

— Este în regulă, a spus el, venind înapoi. Ştiu că secretarii 
sunt uneori curioşi în privinţa afacerilor stăpânului lor. Acum 
putem vorbi în siguranţă. Şi-a tras scaunul foarte aproape de al 
meu, şi a început să se holbeze din nou la mine, cu aceeaşi 
privire gânditoare şi întrebătoare. 


Un sentiment de repulsie şi de ceva înrudit cu frica a început 
să mă invadeze, văzând ciudatele maimuţăreli ale acestui om 
descărnat. Până şi teama mea de a pierde un client nu m-a 
putut face să mă abţin să-mi arăt nerăbdarea. 

— Vă rog să-mi spuneţi despre ce treabă este vorba, 
domnule, i-am spus eu; timpul meu este preţios. Dumnezeu să 
mă ierte pentru acea ultimă propoziţie, dar cuvintele îmi ieşiseră 
din gură. 

— Cum vi s-ar părea cincizeci de guinee pentru o noapte de 
lucru? m-a întrebat. 

— Excelente. 

— Spun o muncă de o noapte, dar o oră ar fi mai aproape de 
adevăr. Pur şi simplu am nevoie de opinia dumneavoastră în 
privinţa unei maşini hidraulice de presare, care s-a defectat. 
Dacă ne spuneţi ce nu este în regulă, vom îndrepta-o noi înşine 
în curând. Ce credeţi despre o astfel de slujbă? 

— Munca pare să fie uşoară, iar plata generoasă. 

— Exact. Dorim să veniţi în această seară cu ultimul tren. 

— Unde? 

— La Eyford, în Berkshire. Este o aşezare mică în apropierea 
hotarului cu Oxfordshire, la peste unsprezece kilometri de 
Reading. Un tren din Paddington vă va duce acolo la 11:15. 

— Foarte bine. 

— O să vin cu o trăsură să vă aştept. 

— Deci avem de mers şi cu trăsura? 

— Da, micuța noastră aşezare este la ţară. La peste 
unsprezece kilometri de gara din Eyford. 

— Atunci nu putem ajunge acolo înainte de miezul nopţii. 
Presupun că nu voi avea un tren cu care să mă întorc la ora 
aceea. O să fiu obligat să rămân la dumneavoastră peste 
noapte. 

— Da, vă putem improviza cu uşurinţă un culcuş. 

— Aceasta este foarte incomod. Nu pot veni la o oră mai 
convenabilă? 

— Ne-am gândit că e cel mai bine să veniţi târziu. Pentru a vă 
recompensa pentru orice inconvenient, vă plătim 
dumneavoastră, unui om tânăr şi necunoscut, nişte bani care 
ne-ar procura opinia celor mai buni în profesia dumneavoastră. 
Totuşi, fireşte, dacă doriţi să renunţaţi la afacere, aveţi tot 
timpul s-o faceţi. 


M-am gândit la cele cincizeci de guinee şi la cât de folositoare 
mi-ar fi fost. 

— Deloc, i-am spus eu, aş fi foarte fericit să vă urmez 
îndeaproape dorinţele. Aş vrea însă să înţeleg puţin mai clar ce 
anume doriţi să fac. 

— Exact. Este foarte firesc ca promisiunea de a ţine secretul 
pe care v-am cerut-o să vă fi stârnit curiozitatea. N-am nici cea 
mai mică dorinţă să vă fac să vă angajaţi în vederea a ceva, fără 
a şti în prealabil despre ceea ce este vorba. Presupun că suntem 
în deplină siguranţă în ceea ce-i priveşte pe aceia care trag cu 
urechea? 

— Deplină. 

— Atunci lucrurile stau astfel. Ştiţi probabil că argila este un 
produs de preţ şi că se găseşte numai într-un loc sau două în 
toată Anglia? 

— Am auzit că aşa stau lucrurile. 

— Cu puţin timp înainte, am cumpărat un mic loc - un loc 
foarte mic, la şaisprezece kilometri de Reading. Am avut norocul 
să descopăr că exista un zăcământ de argilă pe unul din 
terenurile mele. Însă examinându-l, am realizat că era 
comparativ unul mic şi că se afla între alte două mult mai mari 
la dreapta şi la stânga - ambele aflate însă pe terenurile 
vecinilor mei. Aceşti oameni de treabă erau absolut neştiutori că 
pământul lor conţinea ceva care era la fel de preţios ca o mină 
de aur. Fireşte, era în interesul meu să le cumpăr pământul, 
înainte ca aceştia să-i descopere adevărata valoare, dar din 
păcate nu aveam banii necesari să fac asta. Le-am încredinţat 
secretul câtorva prieteni de-ai mei, iar aceştia mi-au sugerat să 
lucrăm în linişte şi în secret propriul nostru zăcământ, câştigând 
în acest mod banii care să ne dea posibilitatea să cumpărăm 
terenurile vecinilor. Făceam asta de ceva timp, şi am construit o 
presă hidraulică care să ne ajute în munca noastră. Această 
presă, aşa cum am explicat deja, s-a defectat, şi dorim sfatul 
dumneavoastră în privinţa acestui subiect. Ne păstrăm secretul 
cu mult zel, iar dacă s-ar afla că nişte ingineri hidraulici au venit 
la noi, s-ar face curând cercetări, iar apoi, dacă faptele ar ieşi la 
suprafaţă, adio oricărei şanse de a pune mâna pe aceste 
terenuri şi a ne realiza planurile. De aceea v-am făcut să-mi 
promiteţi că nu o să spuneţi nici unei fiinţe că mergeţi la Eyford 
în această seară. Sper că v-am prezentat totul clar? 


— vă înţeleg, am spus eu. Singurul aspect pe care nu-l 
înţeleg prea bine este la ce poate folosi o presă hidraulică 
pentru a excava argilă, care, după câte înţeleg, este scoasă ca 
pietrişul dintr-o carieră. 

— Ah!, a spus el degajat, urmăm propriul nostru procedeu. 
Comprimăm pământul în cărămizi, pentru a le transporta fără să 
dezvăluim ce sunt. Dar acesta este numai un detaliu. V-am 
încredinţat secretul complet acum, domnule Hatherley, şi v-am 
arătat cât de multă încredere am în dumneavoastră. S-a ridicat 
în timp ce vorbea. Vă aştept atunci la Eyford la 11:15. 

— Cu siguranţă voi fi acolo. 

— Şi nici un cuvânt nimănui. Mi-a aruncat o ultimă privire 
lungă şi întrebătoare, iar apoi, prinzându-mi mâna şi apăsându- 
mi-o cu mâna sa rece şi jilavă, a ieşit grăbit din cameră. 

Ei bine, când m-am gândit din nou cu mintea limpede la toate 
astea, am fost foarte uimit, aşa cum vă puteţi da seama, de 
această comandă bruscă care îmi fusese încredinţată. Pe de o 
parte, fireşte, eram fericit, căci banii erau cel puţin de zece ori 
mai mulţi decât aş fi cerut dacă aş fi fixat eu însumi preţul 
pentru serviciile mele, şi era posibil ca această comandă să 
ducă la altele. Pe de altă parte, faţa şi comportamentul 
patronului meu mi-au făcut o impresie neplăcută, şi nu puteam 
crede că explicaţia lui referitoare la argilă era suficientă pentru 
a justifica necesitatea sosirii mele acolo la miezul nopţii, şi 
anxietatea sa extremă ca nu cumva să spun cuiva de sarcina 
mea. Cu toate acestea, am renunţat la temerile mele, am servit 
o cină consistentă, am luat o trăsură spre Paddington, şi am 
urmat strict de la început porunca de a-mi ţine gura. 

La Reading a trebuit să schimb nu numai trăsura ci şi gara. 
Cu toate acestea, am ajuns la timp pentru ultimul tren spre 
Eyford, şi m-am dat jos în mica gară slab luminată după ora 
unsprezece. Eram singurul călător care coborâse acolo, şi nu se 
afla nimeni pe peron, cu excepţia unui paznic somnoros cu un 
felinar. Când am ieşit însă pe poartă, mi-am găsit cunoştinţa de 
dimineaţă, așteptându-mă în umbră pe partea cealaltă. Fără un 
cuvânt, m-a înşfăcat de braţ şi m-a luat grăbit spre o trăsură, a 
cărei uşă era deschisă. A închis ferestrele laterale, a bătut în 
lemn, şi am luat-o la goană pe cât de repede putea merge calul. 

— Un singur cal?, a intervenit Holmes. 

— Da, numai unul. 


— Aţi observat ce culoare avea? 

— Da, l-am văzut la lumina felinarelor laterale când m-am 
urcat în trăsură. Era unul murg. 

— Arăta obosit ori odihnit? 

— O, odihnit şi lucios. 

— Mulţumesc, regret că v-am întrerupt. Vă rog, continuaţi-vă 
atât de interesanta relatare. 

— Am mers astfel cel puţin o oră. Colonelul Lysander Stark 
spusese că era vorba numai de unsprezece kilometri, însă cred 
că, dată fiind viteza pe care o aveam şi timpul ce s-a scurs, 
trebuie să fi fost vorba de aproape nouăsprezece kilometri. A 
stat lângă mine tăcut în tot acest timp, şi mi-am dat seama nu o 
dată, uitându-mă în direcţia lui, că mă privea foarte intens. 
Drumurile de ţară nu păreau să fie foarte bune în acea parte de 
lume, căci ne legănam şi hurducam înfiorător. Am încercat să 
mă uit afară pe geam, ca să-mi fac o idee unde ne aflam, dar 
acestea erau făcute din sticlă mată, şi n-am putut să descopăr 
nimic, cu excepţia strălucirii vagi a câte unei lumini pe lângă 
care treceam. Din când în când făceam câte o remarcă, pentru a 
întrerupe monotonia călătoriei, dar colonelul răspundea doar 
monosilabic, iar conversaţia lâncezea curând. În cele din urmă, 
însă, zdruncinăturile drumului au fost înlocuite de netezimea 
distinctă a unei alei pietruite, iar trăsura s-a oprit. Colonelul 
Lysander Stark a sărit afară şi, când l-am urmat, m-a tras 
repede sub un portic care se deschidea în faţa noastră. Am 
intrat cum s-ar zice din trăsură direct în hol, astfel încât nu am 
putut să arunc nici cea mai rapidă privire la faţada casei. În 
momentul în care am trecut pragul, uşa s-a închis cu zgomot în 
urma noastră, şi am auzit nedesluşit huruiala roţilor trăsurii care 
se îndepărta. 

— In casă era un întuneric ca smoala, iar colonelul bâjbâia în 
jur, căutând chibrituri, şi mormăind încet. Pe neaşteptate, s-a 
deschis o uşă la celălalt capăt al coridorului, şi o lungă dâră 
aurie de lumină s-a îndreptat spre noi. S-a făcut mai lată, şi a 
apărut o femeie cu o lampă în mână, pe care o ţinea deasupra 
capului, ţinându-şi faţa înainte şi uitându-se la noi. Am putut 
vedea că era drăguță şi, din felul în care se reflecta lumina pe 
rochia ei închisă la culoare, mi-am dat seama că aceasta era 
făcută dintr-un material scump. A spus câteva cuvinte într-o 
limbă străină, pe un ton întrebător, iar, când însoţitorul meu i-a 


răspuns monosilabic şi posac, a tresărit atât de puternic încât 
lampa era aproape să-i cadă din mână. Colonelul Stark s-a 
îndreptat spre ea, i-a şoptit ceva la ureche, iar apoi, împingând- 
o înapoi în camera de unde ieşise, a venit din nou spre mine cu 
lampa în mână. 

— Poate o să aveţi amabilitatea să aşteptaţi câteva minute în 
această cameră, mi-a spus el, deschizând o altă uşă. Era o odaie 
liniştită, mică, mobilată sumar, cu o masă rotundă în mijloc, pe 
care erau împrăştiate câteva cărţi nemţeşti. Colonelul Stark a 
pus lampa pe armoniul de lângă uşă. Nu o să vă las să aşteptaţi 
prea mult, a spus el, şi a dispărut în întuneric. 

M-am uitat la cărţile de pe masă, şi, în ciuda faptului că nu 
ştiam germană, mi-am putut da seama că două dintre ele erau 
nişte tratate ştiinţifice, celelalte fiind volume de poezie. Apoi m- 
am dus la fereastră, sperând să văd câte ceva din peisajul de 
ţară, dar un oblon de stejar, bine zăvorât, m-a împiedicat. Era o 
casă extraordinar de tăcută. Un ceas vechi ticăia tare undeva în 
hol, dar, cu excepţia lui, domnea o tăcere de moarte. Un vag 
simţământ de nelinişte a început să pună stăpânire pe mine. 
Cine erau aceşti nemti, şi cu ce se ocupau în acest loc ciudat şi 
izolat în care locuiau? Şi unde se afla acest loc? Mă aflam la 
şaisprezece kilometri sau cam atât de Eyford, asta era tot ceea 
ce ştiam, dar dacă în nord, sud, est sau vest, n-aveam nici cea 
mai mică idee. De altminteri, Reading şi probabil alte oraşe mari 
se aflau la aceeaşi distanţă, deci poate că locul nu era atât de 
retras, la urma urmei. Totuşi, dată fiind tăcerea absolută, era 
cât se poate de sigur că ne aflam la ţară. Mă plimbam încoace şi 
încolo prin cameră, fredonând încet o melodie, pentru a mă 
îmbărbăta şi a mă convinge că cele cincizeci de guinee îmi 
reveneau pe drept. Dintr-odată, fără nici un alt zgomot 
preliminar, în mijlocul liniştii depline, camera uşii mele s-a 
deschis încet. Femeia stătea în cadrul uşii, încadrată de 
întunericul din holul din spatele ei şi cu lumina galbenă căzându- 
i pe faţa pasionată şi frumoasă. Am putut observa dintr-o privire 
că era moartă de frică, iar aceasta m-a înfiorat şi pe mine. A 
ridicat un deget tremurător pentru a mă avertiza să tac, şi mi-a 
spus câteva cuvinte şoptite într-o engleză stricată, aruncând 
priviri înapoi, în întunericul din spatele ei, ca un cal 
înspăimântat. 

— Aş pleca, în locul dumneavoastră, a spus ea, încercând cu 


multă greutate, după cât mi s-a părut, să vorbească calm. Aş 
pleca. N-aş sta aici. Nu vi se poate întâmpla nimic bun. 

— Dar, doamnă, i-am spus eu, n-am făcut încă lucrul pentru 
care am venit. Nu pot pleca până când nu văd maşina. 

— Nu merită să aşteptaţi, a continuat ea. Puteţi ieşi pe uşă; 
nimeni nu vă împiedică. lar apoi, văzând că zâmbeam şi 
dădeam din cap, a renunţat brusc la reținerea ei şi a făcut un 
pas înainte, frângându-și mâinile. Pentru numele lui Dumnezeu! 
a şoptit ea. Plecaţi de aici înainte de a fi prea târziu! 

Dar sunt întrucâtva încăpățânat de la natură şi cu atât mai 
dornic să mă bag în ceva cu cât există vreun obstacol în drum. 
M-am gândit la cele cincizeci de guinee, la călătoria obositoare 
şi la noaptea neplăcută ce părea să mă aştepte. Trebuia ca 
toate astea să fie degeaba? De ce să mă furişez fără să-mi fi 
îndeplinit treaba încredinţată, şi fără să primesc plata ce mi se 
cuvenea? Această femeie putea fi monomaniacă. Prin urmare, 
cu o atitudine hotărâtă, deşi comportamentul său m-a zguduit 
mai mult decât îndrăzneam s-o recunosc, am continuat să dau 
din cap, şi mi-am exprimat intenţia de a rămâne unde eram. Era 
pe cale să mă roage din nou, când o uşă deasupra a fost 
trântită, iar sunetul câtorva paşi s-a auzit pe scări. A ascultat 
pentru o clipă, şi-a ridicat mâinile într-un gest disperat, şi a 
dispărut la fel de brusc şi tăcut precum apăruse. 

Noii veniţi erau colonelul Lysander Stark şi un bărbat scund şi 
gras, cu o barbă ca de şinşilă crescând din pliurile bărbiei sale 
duble, care mi-a fost prezentat drept domnul Ferguson. 

— Acesta este secretarul şi managerul meu, a spus colonelul. 
Apropo, am avut impresia că am lăsat închisă această uşă când 
am plecat. Mă tem că v-a deranjat curentul. 

— Din contră, am spus eu, am deschis eu însumi uşa pentru 
că am simţit că atmosfera era întrucâtva înăbuşitoare. 

Mi-a aruncat una din privirile sale suspicioase. 

— Poate ar fi mai bine să trecem la treabă, atunci, a spus el, 
domnul Ferguson şi cu mine o să vă luăm sus să vedeţi maşina. 

— Presupun că ar fi mai bine să-mi pun pălăria. 

— O, nu, se află în casă. 

— Ce, extrageţi argilă în casă? 

— Nu, nu. Aici doar o comprimăm. Dar lăsaţi asta. Tot ceea 
ce vrem să faceţi este să examinaţi maşina şi să ne spuneţi ce 
este în neregulă cu ea. 


Am mers împreună sus, colonelul primul cu lampa, 
managerul cel gras şi cu mine în spatele lui. Era o casă veche şi 
întortocheată, plină de coridoare, pasaje, scări înguste şi 
spiralate şi uşi mici şi joase, ale căror praguri erau lăsate din 
pricina generaţiilor care trecuseră pe ele. Nu existau covoare şi 
nici urmă de mobilă deasupra parterului, iar ipsosul de pe pereţi 
era  scorojit, şi umezeala străbătea prin petele verzi şi 
nesănătoase. Am încercat să afişez un aer pe cât de degajat 
posibil, dar nu uitasem avertismentele doamnei, chiar dacă le 
ignorasem, şi eram cu ochii pe cei doi însoțitori ai mei. Ferguson 
părea să fie un om morocănos şi tăcut, dar am putut observa 
din puţinele lucruri pe care le-a spus că era cel puţin un 
conaţional. Colonelul Lysander Stark s-a oprit în cele din urmă în 
faţa unei uşi joase, pe care a descuiat-o. Aparţinea unei odăi 
mici, pătrate, în care am fi putut pătrunde cu greu toţi trei 
deodată. Ferguson a rămas afară, iar colonelul m-a condus 
înăuntru. 

— Acum ne aflăm, de fapt, înăuntrul presei hidraulice, a spus 
el, şi ar fi extrem de neplăcut dacă cineva ar pune-o în mişcare. 
Tavanul acestei mici camere este în realitate capătul pistonului 
care coboară, şi se lasă în jos cu forţa multor tone pe această 
podea de metal. Afară există mici coloane laterale de apă, care 
primesc această forţă şi care o transmit şi o multiplică într-o 
manieră care vă este familiară. Maşina funcţionează prompt dar 
o face cumva ţeapăn, şi şi-a pierdut puţin din forţă. Poate veţi 
avea amabilitatea să o examinaţi şi să ne arătaţi cum o putem 
îndrepta. 

l-am luat lampa şi am examinat maşina cu multă atenţie. Era 
într-adevăr una uriaşă şi capabilă de a exercita o presiune 
imensă. Când am ieşit afară, însă, şi am apăsat mânerele care o 
controlau, mi-am dat seama imediat, datorită sâsâitului pe care 
îl scotea, că undeva exista o mică scurgere, care permitea apei 
să ţâşnească înapoi printr-unul din cilindrii laterali. O altă 
examinare mi-a arătat că una din benzile de cauciuc care 
înconjura capul tijei se strânsese astfel încât nu mai umplea 
complet adâncitura de-a lungul căreia funcţiona. Aceasta era în 
mod clar cauza pierderii forţei, şi le-am destăinuit-o însoţitorilor 
mei, care mi-au urmărit observaţiile cu multă atenţie şi mi-au 
pus câteva întrebări de ordin practic referitoare la ce trebuiau să 
facă pentru a îndrepta stricăciunea. După ce le-am explicat 


totul, m-am întors în încăperea principală a maşinii şi m-am uitat 
bine la ea pentru a îmi satisface propria curiozitate. Era evident 
la o simplă privire că povestea cu argila era doar o invenţie, căci 
ar fi fost absurd să presupui că un motor atât de puternic ar fi 
fost conceput pentru un scop atât de nepotrivit. Pereţii erau din 
lemn, dar fundul consta dintr-un jgheab de fier, şi, când l-am 
examinat, am putut observa peste tot o crustă de depuneri 
metalice. M-am aplecat, şi tocmai ce o râcâiam pentru a vedea 
ce este mai exact, când am auzit o exclamaţie mormăită în 
germană şi am văzut faţa cadaverică a colonelului uitându-se în 
jos la mine. 

— Ce faceţi acolo?, m-a întrebat el. 

Eram mânios că fusesem dus de nas cu o poveste atât de 
alambicată ca aceea pe care mi-o spusese. 

— Admiram argila dumneavoastră, i-am spus; cred că v-aş fi 
putut sfătui mai bine în privinţa maşinii, dacă aş fi ştiut scopul 
exact în care este folosită. 

Am regretat nechibzuinţa vorbelor mele chiar în clipa în care 
am rostit aceste cuvinte. Faţa i s-a întunecat şi o lumină 
amenințătoare i-a apărut în ochii gri. 

— Foarte bine, a spus el, veţi şti totul despre maşină. 

A făcut un pas în spate, a trântit uşiţa, şi a învârtit cheia în 
broască. M-am năpustit spre ea şi am tras de mâner, dar era 
bine fixat, şi nu a cedat câtuşi de puţin împinsăturilor şi 
loviturilor mele. 

— Hei!, am ţipat. Hei! Colonele! Lasă-mă afară! 

lar apoi, în acea linişte, am auzit dintr-odată un zgomot care 
m-a îngheţat. Era zăngănitul mânerelor şi şuieratul cilindrului 
crăpat. Dăduse drumul motorului. Lampa se mai afla încă pe 
podea, unde o pusesem când examinam jgheabul. La lumina 
acesteia, am văzut că tavanul negru se lăsa peste mine, încet, 
sacadat, dar, aşa cum nimeni nu ştia mai bine decât mine, cu o 
forţă ce trebuia ca într-un minut să mă toace într-o pastă 
informă. M-am aruncat ţipând în uşă şi am tras cu unghiile de 
încuietoare. L-am implorat pe colonel să mă lase afară, dar 
zgomotul nemilos al mânerelor mi-a acoperit strigătele. Tavanul 
se afla numai la vreo treizeci sau şaizeci de centimetri deasupra 
capului meu şi am putut pipăi cu mâna ridicată suprafaţa sa tare 
şi aspră. Apoi mi-a trecut prin minte că suferinţa pe care urma s- 
o simt la moarte depindea foarte mult de poziţia în care mă 


aflam atunci. Dacă mă puneam pe burtă, greutatea avea să se 
lase pe coloana mea vertebrală, şi m-am cutremurat la gândul 
trosniturii înspăimântătoare. Poate era mai bine în celălalt fel; 
însă aveam oare curajul să stau întins şi să mă uit în sus la 
umbra aceea neagră şi mortală, coborând asupra mea? Deja nu 
mai puteam să stau în picioare, când privirea mi-a fost atrasă de 
ceva ce m-a umplut de speranţă. 

V-am spus că deşi tavanul şi podeaua erau din fier, pereţii 
erau din lemn. Pe când aruncam o ultimă privire grăbită în jurul 
meu, am văzut o dungă îngustă de lumină galbenă între două 
din scânduri, care se lăţea şi se lăţea pe măsură ce un panou 
mic era tras în spate. Pentru o clipă n-am putut crede că acolo 
se afla realmente o uşă care mă putea scăpa de moarte. In 
momentul următor m-am aruncat prin ea, zăcând pe jumătate 
leşinat pe partea cealaltă. Panoul a fost împins din nou în urma 
mea, dar zdrobirea lămpii şi, câteva momente mai târziu, 
zăngănitul celor două plăci de metal mi-au dat de ştire cât de 
aproape mă aflasem de moarte. 

Mi-am revenit în simţiri la o smucitură frenetică de tâmplă, şi 
m-am trezit întins pe podeaua de piatră a unui coridor îngust, în 
timp ce o femeie stătea aplecată deasupra mea, trăgând de 
mine cu mâna stângă, şi ţinând o lumânare în dreapta. Era 
aceeaşi prietenă bună al cărei avertisment îl neglijasem atât de 
prosteşte. 

— Vino! Vino!, a strigat ea pierzându-şi răsuflarea. Vor fi aici 
într-un moment. Vor vedea că nu eşti acolo. O, nu risipi timpul 
atât de preţios, ci vino! 

De data asta, cel puţin, nu i-am disprețuit sfatul. M-am ridicat 
în picioare clătinându-mă, şi am fugit cu ea pe coridor, coborând 
o scară în spirală. Aceasta ducea într-un alt coridor lat, şi, 
tocmai ce ajunsesem acolo, când am auzit zgomot de picioare 
alergând şi strigătele a două voci, una răspunzându-i alteia, de 
la etajul unde ne aflam şi de la acela de dedesubt. 
Îndrumătoarea mea s-a oprit şi s-a uitat în jur, ca şi cum nu mai 
ştia ce să facă. Apoi a deschis cu putere o uşă care dădea într- 
un dormitor, prin fereastra căruia luna strălucea luminos. 

— Este singura dumitale şansă, mi-a spus ea. Este sus, dar 
poate poţi să sari. 

În timp ce vorbea, s-a ivit o lumină la celălalt capăt al 
coridorului, şi am văzut figura slabă a colonelului Lysander Stark 


năpustindu-se înainte cu o lampă în mână şi o armă de felul 
unui satâr de măcelar în cealaltă. Am traversat în viteză 
dormitorul, am deschis fereastra şi m-am uitat afară. Cât de 
liniştită, dulce şi sănătoasă arăta grădina în lumina lunii, şi nu 
puteau fi mai mult de zece metri până jos. M-am căţărat pe 
pervaz, dar am ezitat să sar până n-am auzit ce se petrecea 
între salvatoarea mea şi ticălosul care mă urmărea. Dacă urma 
să fie maltratată, atunci eram hotărât să mă întorc în ajutorul ei 
cu toate riscurile. De abia ce mi-a trecut acest gând prin minte, 
că acesta se afla la uşă, trecând pe lângă ea; dar femeia l-a 
înconjurat cu braţele, încercând să-l reţină. 

— Fritz! Fritz!, striga ea în engleză, adu-ţi aminte că mi-ai 
promis după ultima oară. Ai spus că nu se va întâmpla din nou. 
Va tăcea! O, va tăcea! 

— Eşti nebună, Elise!, a strigat el, luptându-se să scape de 
ea. Ne vei ruina. A văzut prea multe. Lasă-mă să trec, îţi spun! 

A împins-o într-o parte şi, năpustindu-se spre fereastră, a 
încercat să mă taie cu arma sa solidă. M-am lăsat să alunec şi 
atârnam cu mâinile de pervaz, când a căzut lovitura. Am simţit o 
durere nu prea puternică, strânsoarea mea a cedat, şi am căzut 
în grădina de dedesubt. 

Am fost zguduit, dar nu rănit de cădere; prin urmare, m-am 
ridicat în picioare şi m-am repezit printre tufişuri cât de repede 
am putut alerga, căci mi-am dat seama că eram încă departe de 
a fi scăpat de pericol. Pe neaşteptate, însă, m-au invadat o 
ameţeală şi o greață de moarte. M-am uitat în jos la mâna mea, 
care pulsa dureros, şi atunci pentru prima dată am văzut că 
degetul meu mare fusese retezat şi că sângele curgea din 
belşug din rană. Am încercat să-mi leg batista în jurul ei, dar 
brusc urechile au început să-mi zumzăie, iar în momentul 
următor am căzut printre tufele de trandafir, într-un leşin de 
moarte. 

Nu-mi dau seama cât timp am zăcut inconştient. Trebuie să fi 
fost un timp îndelungat, căci, când mi-am revenit în simţiri, luna 
apusese şi o dimineaţă luminoasă îşi făcuse apariţia. Hainele îmi 
erau toate îmbibate de rouă iar mâneca hainei îmi era 
impregnată de sângele de la degetul rănit. Durerea ascuţită pe 
care o resimţeam acolo mi-a adus într-o clipă în minte toate 
detaliile aventurii mele nocturne, şi am sărit în picioare cu 
sentimentul că nu eram încă la adăpost de urmăritorii mei. Dar 


spre uimirea mea, când m-am uitat în jurul meu, n-am văzut nici 
urmă de casă sau grădină. Zăceam într-un colţ al gardului viu 
aproape de drum, şi doar puţin mai încolo se afla o clădire 
lungă, care s-a dovedit a fi, când m-am apropiat de ea, exact 
gara în care ajunsesem în noaptea precedentă. Dacă nu ar fi 
fost rana urâtă de la mâna mea, tot ceea ce s-a petrecut în 
timpul acelor ore înspăimântătoare ar fi putut fi un vis urât. 

Pe jumătate ameţit am intrat în gară şi am întrebat de trenul 
de dimineaţă. Urma să fie unul spre Reading în mai puţin de o 
jumătate de oră. Era de serviciu acelaşi paznic care se afla acolo 
când sosisem. L-am întrebat dacă auzise vreodată de colonelul 
Lysander Stark. Numele îi era necunoscut. Observase o trăsură 
așteptându-mă în noaptea dinainte? Nu, nu observase. Exista 
vreo staţie de poliţie undeva în apropiere? Se afla una cam la 
cinci kilometri distanţă. 

Era prea departe pentru mine să merg într-acolo, slăbit şi 
bolnav cum eram. M-am hotărât să aştept să-mi spun povestea 
la poliţie la întoarcerea în oraş. Era puţin după şase când am 
ajuns, prin urmare am mers mai întâi să mi se bandajeze rana, 
iar apoi doctorul a fost atât de amabil să mă aducă aici. V-am 
prezentat cazul şi o să fac exact ceea ce mă sfătuiţi. 

Am rămas ambii tăcuţi câtva timp după ascultarea acestei 
povestiri extraordinare. Apoi Sherlock Holmes a luat de pe raft 
una din cărţile obişnuite şi voluminoase în care îşi punea 
tăieturile din ziare. 

— lată un anunţ care vă va interesa, i-a spus. A apărut în 
toate ziarele cam acum un an. Ascultaţi aici: „Dispărut pe 9 a 
lunii curente domnul Jeremiah Hayling, în vârstă de douăzeci şi 
şase de ani, inginer hidraulic. A plecat de acasă la zece seara şi 
nu s-a mai auzit de el de atunci. Era îmbrăcat în...” etc, etc. 

— Ha! Aceea a fost ultima dată când colonelul a avut nevoie 
să-i fie reparată maşina, îmi închipui. 

— Fără îndoială. Este cât se poate de clar că domnul colonel 
era un om disperat, cu sânge rece, care era absolut hotărât să 
nu lase nimic să stea în calea micului său joc, ca acei pirați care 
merg până la capăt şi nu lasă nici un supravieţuitor de pe un vas 
capturat. 

— Dumnezeule!, a strigat pacientul meu. Atunci asta explică 
ceea ce a spus fata. 

— Ei bine, fiecare moment este acum preţios, deci, dacă vă 


simţiţi capabil, o să mergem imediat la Scotland Yard, ca un 
preliminariu înainte de a o porni spre Eyford. 

Cam trei ore mai târziu ne aflam cu toţii împreună în tren, 
îndreptându-ne dinspre Reading spre micul sat din Berkshire. 
Era Sherlock Holmes, inginerul hidraulic, inspectorul Bradstreet 
de la Scotland Yard, un poliţist în haine civile şi eu însumi. 
Bradstreet întinsese o hartă a comitatului pe banchetă şi era 
ocupat cu trasarea unui cerc cu ajutorul compasului, având 
Eyford în centru. 

— lată, a spus el. Cercul are o rază de şaisprezece kilometri 
din sat. Locul pe care îl căutăm trebuie să se afle undeva în 
apropiere de linia aceea. Aţi spus şaisprezece kilometri, cred, 
domnule. 

— A fost o călătorie de o oră bună. 

— Şi credeţi că v-au adus înapoi tot acel drum, în timp ce 
eraţi inconştient? 

— Trebuie s-o fi făcut. Nu prea îmi amintesc să fi fost ridicat 
şi transportat undeva. 

— Ceea ce nu pot să înţeleg, am spus eu, este de ce v-au 
lăsat în viaţă, când v-au găsit zăcând leşinat în grădină. Poate 
că ticălosul a fost convins de rugăminţile femeii. 

— Nu prea cred că asta ar fi fost posibil. N-am văzut niciodată 
în viaţa mea o faţă mai neînduplecată. 

— O să clarificăm în curând toate astea, spus Bradstreet. Păi, 
mi-am trasat cercul şi tot ce-aş vrea să ştiu este în ce punct de 
pe el pot fi găsiţi oamenii pe care îi căutăm. 

— Cred că pot să-l indic cu degetul, a spus Holmes liniştit. 

— Chiar aşa, acum!, a strigat inspectorul, v-aţi făcut o idee! 
Hai să vedem cine este de acord cu dumneavoastră. Eu spun că 
este în sud, căci locurile dintr-acolo sunt mai izolate. 

— lar eu spun est, a spus pacientul meu. 

— Eu sunt pentru vest, a remarcat polițistul în haine civile. 
Există câteva sate liniştite pe acolo. 

— lar eu sunt pentru nord, am spus eu, pentru că nu exista 
nici un deal acolo, iar prietenul nostru spune că nu a observat ca 
trăsura să o fi luat în sus. 

— Haideţi, a exclamat inspectorul, râzând; aşa o diversitate 
de opinii. Am făcut un cerc complet. Cui îi daţi votul decisiv? 

— Toţi vă înşelaţi, a spus Holmes. 

— Dar nu putem să ne înşelăm cu toţii. 


— O, ba da, puteţi. Acesta este punctul meu. Şi-a pus degetul 
în centrul cercului. Aici o să-i găsim. 

— Dar călătoria de douăzeci de kilometri?, a întrebat gâfâit 
Hatherley. 

— Zece încolo şi zece înapoi. Nimic mai simplu. 
Dumneavoastră înşivă spuneţi despre cal că era odihnit şi lucios 
când aţi intrat în trăsură. Cum ar fi putut fi astfel după douăzeci 
de kilometri pe drumuri proaste? 

— Intr-adevăr, este un şiretlic foarte probabil, a observat 
Bradstreet pe gânduri. Fireşte, nu poate exista nici o îndoială în 
privinţa naturii acestei bande. 

— Nici una, a spus Holmes. Sunt falsificatori de bani pe scară 
largă, şi au folosit maşina pentru a forma amestecul care 
înlocuia argintul. 

— Ştiam de ceva vreme că acţiona o bandă deşteaptă, a spus 
inspectorul. Produceau jumătăţi de coroană cu miile. Am mers 
pe urmele lor până la Reading, dar nu am putut merge mai 
departe, căci şi-au acoperit urmele într-un mod care arăta că 
aveau foarte multă experienţă. Dar acum, mulţumită acestei 
şanse, cred că am pus mâna pe ei. 

Insă inspectorul se înşela, căci n-a fost ca acei criminali să 
ajungă pe mâinile justiţiei. Pe când ajunsesem în gara din 
Eyford, am văzut o coloană uriaşă de fum care urca în sus din 
spatele unui mic pâlc de copaci din apropiere şi atârna ca o 
pană imensă de struţ deasupra peisajului. 

— O casă arzând?, a întrebat Bradstreet, pe când trenul îşi 
continua drumul. 

— Da, domnule!, a spus şeful gării. 

— Când a izbucnit? 

— Am auzit că s-a întâmplat în timpul nopţii, domnule, dar s-a 
înrăutățit, şi întregul loc este în flăcări. 

— A cui este casa? 

— A doctorului Becher. 

— Spune-mi, a intervenit inginerul, domnul Becher este un 
neamt foarte slab, cu un nas lung şi ascuţit? 

— Şeful gării a râs cu poftă. Nu, domnule, doctorul Becher 
este englez, şi nu există vreun om în parohie care să aibă o 
vestă mai bine căptuşită. Dar există un domn care locuieşte la 
dânsul, un pacient, după câte înţeleg, care este străin şi arată 
ca şi cum nu i-ar strica puţină carne de vită din Berkshire. 


Şeful gării nici nu-şi sfârşise bine povestea că ne grăbeam cu 
toţii în direcţia focului. Drumul urca pe un deal jos, şi exista o 
clădire mare şi întinsă în faţa noastră, ce scuipa flăcări prin 
fiecare crăpătură şi fereastră, în timp ce în grădina din faţă trei 
maşini ale pompierilor încercau în van să ţină flăcările sub 
control. 

— Asta este!, a strigat Hatherley, extrem de agitat. lată aleea 
de pietriş, şi tufele de trandafir unde am zăcut. Cea de-a doua 
fereastră este aceea de pe care am sărit. 

— Ei bine, a spus Holmes, cel puţin v-aţi răzbunat pe ei. Nu 
poate exista nici o îndoială că pereţii de lemn au luat foc 
datorită lămpii dumneavoastră cu ulei, strivite în presă, deşi, 
fireşte, au fost prea ocupați să vă urmărească ca să observe 
asta la vremea respectivă. Acuma uitaţi-vă cu atenţie în această 
mulţime pentru a-i identifica pe prietenii dumneavoastră de 
noaptea trecută, deşi mă tem foarte tare că aceştia se află la o 
sută şaizeci de kilometri distanţă până acum. 

lar temerile lui Holmes s-au dovedit a fi întemeiate, căci din 
acea zi până astăzi nu s-a mai auzit vreun cuvânt fie despre 
frumoasa femeie, fie despre sinistrul neamt sau morocănosul 
englez. În dimineaţa aceea devreme un ţăran a întâlnit o căruţă 
în care se aflau câţiva oameni şi nişte cutii foarte voluminoase, 
îndreptându-se rapid spre Reading, însă acolo toate urmele 
fugarilor au dispărut, şi chiar şi perspicacitatea lui Holmes a 
eşuat să descopere vreodată cel mai mic indiciu privind locul în 
care se aflau. 

Pompierii au fost foarte tare tulburaţi de aranjamentele pe 
care le-au găsit înăuntru, şi mai mult încă, de descoperirea unui 
deget omenesc proaspăt tăiat pe pervazul unei ferestre de la 
etajul al doilea. Pe la apusul soarelui însă, eforturile lor au fost în 
cele din urmă încununate de succes, şi au înăbuşit flăcările, dar 
nu înainte ca acoperişul să se prăbuşească şi ca întregul loc să 
fie redus la o ruină deplină, căci, în afara unor cilindri îndoiţi şi a 
țevăriei de fier, nu mai rămăsese nimic din maşinăria care o 
costase atât de scump pe nenorocoasa noastră cunoştinţă. 
Cantități mari de nichel şi cositor au fost găsite depozitate într-o 
aripă a clădirii, dar nu s-au găsit monede, ceea ce ar putea 
explica prezenţa acelor cutii voluminoase la care s-a făcut 
referinţă deja. 

Dacă nu ar fi fost pământul moale care să ne clarifice 


lucrurile, ar fi putut rămâne pentru totdeauna un mister cum a 
fost transportat inginerul nostru hidraulic din grădină în locul 
unde şi-a revenit în simţiri. A fost evident transportat de două 
persoane, dintre care una avea un picior extrem de mic, iar 
cealaltă unele neobişnuit de mari. Pe ansamblu, era extrem de 
probabil ca tăcutul englez, fiind mai puţin curajos sau mai puţin 
criminal decât tovarăşul său, s-o fi ajutat pe femeie să-l 
transporte pe bărbatul inconştient în afara pericolului. 

— Păi, a spus inginerul nostru cu tristeţe pe când ne aşezam 
pe banchete pentru a ne întoarce din nou la Londra, a fost o 
afacere bună pentru mine! Mi-am pierdut degetul de la mână şi 
cincizeci de guinee, şi ce am câştigat? 

— Experienţă, a spus Holmes, râzând. Indirect, poate fi 
valoroasă, ştiţi, n-aveţi decât s-o puneţi în cuvinte pentru a vă 
câştiga reputaţia de a constitui o companie excelentă pentru tot 
restul existenţei. 


AVENTURA CELIBATARULUI NOBIL 


Căsătoria lordului St. Simon şi curiosu-i sfârşit au încetat 
demult să mai fie un subiect de interes în acele cercuri sus puse 
în care se mişca nenorocosul mire. Scandaluri noi au împins-o în 
umbră, iar detaliile lor mai picante au îndepărtat clevetirile de 
această dramă veche de patru ani. Dat fiind însă că am motive 
să cred că faptele n-au fost niciodată deplin dezvăluite 
publicului larg, şi întrucât prietenul meu Sherlock Holmes a jucat 
un rol considerabil în elucidarea poveştii respective, simt că 
aventurile lui nu ar fi complete fără o schiţă a acestui episod 
remarcabil. 

Era cu câteva săptămâni înaintea propriei mele căsătorii, pe 
vremea când încă mai împărţeam locuinţa de pe strada Baker 
cu Sherlock Holmes, acesta se întorsese dintr-o plimbare de 
după-amiază când a găsit o scrisoare așteptându-l pe masă. Eu 
stătusem toată ziua în casă, căci vremea se decisese brusc spre 
ploaie, cu vânturi de toamnă, puternice, iar glontele Jezail, pe 
care l-am adus înapoi într-unul din membrele mele, ca o 
reminiscență a campaniei mele din Afganistan, persista să 
pulseze, provocându-mi o durere continuă. Cu trupul pe un 
balansoar şi picioarele pe un altul, m-am înconjurat cu un vraf 
de ziare până când în cele din urmă, saturat de ştirile zilei, le- 
am pus pe toate deoparte; zăceam lipsit de energie, privind 
blazonul imens şi monograma de pe plicul de pe masă, şi 
întrebându-mă leneş cine putea fi corespondentul nobil al 
prietenului meu. 

— lată o scrisoare din lumea bună, am remarcat când a 
intrat. Scrisorile tale de dimineaţă erau de la un negustor de 
peşte şi un vameş de vas. 

— Da, corespondenţa mea are cu siguranţă farmecul de a fi 
variată, mi-a răspuns el, zâmbind, iar cei mai umili sunt de 
obicei mai interesanţi. Aceasta arată ca una din acele ordine 
care invită un om fie să se plictisească, fie să mintă. 

A rupt sigiliul şi a aruncat o privire peste conţinutul acesteia. 

— O, se poate dovedi a fi ceva interesant, la urma urmei. 

— Nu e ceva social, atunci? 

— Nu, clar profesional. 

— Şi de la un client nobil? 


— Unul dintre cei mai nobili din Anglia. 

— Dragul meu. Te felicit. 

— Te asigur, Watson, fără să-mi dau aere, că poziţia socială a 
clientului meu este o chestiune mai puţin importantă pentru 
mine decât interesul prezentat de cazul său. Este însă posibil ca 
acest aspect să nu lipsească nici din această nouă investigaţie. 
Ai citit cu sârg ziarele în vremea din urmă, nu-i aşa? 

— Aşa se pare, am spus eu trist, arătându-i o grămadă 
imensă în colţ. N-am avut nimic altceva de făcut. 

— Este bine. Căci vei fi capabil poate să mă informezi şi pe 
mine. N-am citit nimic cu excepţia ştirilor criminale, şi a rubricii 
celor dispăruţi. Ultima este întotdeauna instructivă. Dar dacă ai 
urmărit atât de aproape evenimentele recente, trebuie să fi citit 
despre lordul St. Simon şi căsătoria acestuia. 

— O, da, cu cel mai mare interes. 

— Asta-i bine. Scrisoarea pe care o ţin în mână, este de la 
lordul St. Simon. Ţi-o voi citi, iar tu în schimb, trebuie să 
răsfoieşti aceste ziare şi să-mi oferi tot ce ar legătură cu acest 
caz. lată ce spune: 

„DRAGUL MEU DOMN, SHERLOCK HOLMES Lordul Backwater 
îmi spune că pot să am încredere în judecata şi discreţia 
dumitale. M-am hotărât, prin urmare, să apelez la 
dumneavoastră şi să vă consult în legătură cu un eveniment 
foarte dureros, referitor la căsătoria mea. Domnul Lestrade de la 
Scotland Yard se ocupă deja de acest lucru, dar mă asigură că 
nu vede nici o obiecţie să cooperaţi cu el, crezând chiar că 
aceasta ar putea fi de ceva ajutor. Vă voi vizita la patru după- 
amiaza, iar dacă aveţi o altă întâlnire stabilită pentru ora 
respectivă, sper s-o amânaţi, întrucât această chestie, este de 
cea mai mare importanţă. Al dumneavoastră, cu respect, ST. 
SIMON” 

— Este trimisă din Grosvenor Mansions, scrisă cu pană de 
gâscă, iar nobilul lord a avut ghinionul să mânjească cu cerneală 
pe partea exterioară a degetului mic de la mâna dreaptă, a 
remarcat Holmes în timp ce împăturea epistola. 

— Spune ora patru. Acum este trei. Va fi aici într-o oră. 

— În acest caz, avem exact timpul necesar să mă pui la 
curent în privinţa acestui subiect. Deschide acele ziare şi 
aranjează fragmentele în ordinea în care au avut loc 
evenimentele, în timp ce eu arunc o privire să văd ce este cu 


noul nostru client. A luat un volum cu învelitoare roşie dintr-un 
rând de cărţi de referinţă de lângă cămin. lată-l, a spus el, 
aşezându-se şi punându-și-l pe genunchi, Lordul Robert 
Walsingham de Vere St. Simon, al doilea fiu al ducelui de 
Balmoral. Hm! Blazonul azuriu, ghiulele în şir deasupra unui 
samur. Născut în 1846. Are patruzeci şi unu de ani, ceea ce 
înseamnă copt pentru căsătorie. A fost subsecretar responsabil 
de colonii în administraţia din urmă. Ducele, tatăl său, a fost la 
un moment dat secretar însărcinat cu afacerile externe. 
Moştenesc sângele Plantageneţilor pe linie directă, iar al 
Tudorilor pe linie feminină. Ha! Păi, nu există nimic realmente 
instructiv în toate astea. Cred că trebuie să apelez la tine, 
Watson, pentru ceva mai consistent. 

— Am puţine dificultăţi să găsesc ceea ce vreau, am spus eu, 
căci faptele sunt cât se poate de recente, iar povestea m-a izbit 
prin neobişnuitul ei. Mi-a fost teamă să le menţionez, însă, 
întrucât ştiam că te ocupai de o investigaţie, şi că-ţi displace 
intruziunea altor cazuri. 

— O, te referi la micul caz al camionului de mobilă din Piaţa 
Grosvenor. Acela este îndeajuns de elucidat acum, deşi a fost 
realmente evident de la început. Te rog, dă-mi rezultatele 
selecţiei tale din ziare. 

— Acesta este primul anunţ pe care l-am putut găsi. Se află la 
anunţurile personale din Morning Post, şi este, aşa cum poţi 
vedea, de acum câteva săptămâni: „O căsătorie a fost aranjată, 
spune, şi va avea loc, dacă zvonurile sunt corecte, foarte 
curând, între lordul Robert St. Simon, cel de-al doilea fiu al 
ducelui de Balmoral, şi domnişoara Hatty Doran, singura fiică a 
domnului Aloysius Doran din San Francisco, California, S.U.A.” 
Asta-i tot. 

— Concis şi la subiect a remarcat Holmes, întinzându-şi 
picioarele sale lungi şi subţiri spre foc. 

— A existat un paragraf ce dezvolta acest anunţ într-unul din 
ziarele mondene din aceeaşi săptămână. Ah, iată-l: „Va exista în 
curând o cerere de protecţie pe piaţa matrimonială, căci 
principiul actual al libertăţii comerţului pare a acţiona din plin 
împotriva produselor noastre interne. Managementul caselor 
nobile din Marea Britanic ajunge rând pe rând pe mâinile 
frumoaselor noastre verişoare de peste Atlantic. In săptămâna 
din urmă, a fost făcută o importantă adăugire în acest sens la 


această listă a premiilor care au fost duse cu ele de aceste 
fermecătoare invadatoare. Lordul St. Simon, care s-a dovedit a fi 
timp de peste douăzeci de ani un exemplu împotriva săgeţilor 
micului zeu, a anunţat acum ca sigură căsătoria sa apropiată cu 
domnişoara Hatty Doran, fascinanta fiică a unui milionar 
californian. Domnişoara Doran, a cărei siluetă graţioasă şi faţă 
izbitoare a atras multă atenţie la festivitățile de la Westbury 
House este singurul copil, şi în prezent se spune că zestrea sa 
va depăşi considerabil şase cifre, cu speranţe de viitor. Intrucât 
este un secret dezvăluit că ducele de Balmoral a fost obligat să- 
şi vândă tablourile în anii din urmă, şi că lordul St. Simon nu 
deţine nici o proprietate cu excepţia micului domeniu din 
Birchmoor, este evident că moştenitoarea californiană nu va fi 
singura câştigată datorită acestei alianţe, care îi va da 
posibilitatea să treacă cu uşurinţă şi firesc de la o doamnă 
republicană la o lady britanică.” 

— Altceva?, a întrebai Holmes, căscând. 

— O, da; din belşug. Apoi există o altă notă în The Morning 
Post în care se spune că ceremonia de căsătorie va fi una 
absolut discretă, că va avea loc la St. George în Piaţa Hanovra, 
că vor fi invitaţi numai şase prieteni apropiaţi şi că aceştia se 
vor întoarce la casa mobilată din Lancaster Gate, care a fost 
cumpărată de domnul Aloysius Doran. Două zile mai târziu - 
adică miercurea trecută - există un scurt anunţ că nunta a avut 
loc şi că luna de miere va fi petrecută la lordul Backwater, în 
apropiere de Petersfield. Acestea sunt toate anunţurile care au 
apărut înainte de dispariţia miresei. 

— Înainte de ce?, a întrebat Holmes tresărind puternic. 

— Dispariţia doamnei. 

— Când a dispărut deci? 

— În timpul nunţii. 

— Chiar aşa. Asta este mai interesant decât se anunţa a fi, 
chiar dramatic, de fapt. 

— Da, m-a izbit ca fiind întrucâtva neobişnuit. 

— Ele dispar adesea înainte de ceremonie şi ocazional în 
timpul lunii de miere, dar nu-mi pot aminti de nimic atât de 
prompt. Te rog, dă-mi detaliile. 

— Te avertizez că acestea sunt foarte incomplete. 

— Poate le putem face mai puţin astfel. 

— Aşa cum sunt, acestea sunt oferite într-un singur articol 


dintr-un ziar de dimineaţă de ieri, pe care ţi-l voi citi. Este 
intitulat „O întâmplare ciudată la o nuntă aristocrată” 

„Familia lordului Robert St. Simon a fost pradă celei mai mari 
consternări datorită evenimentelor ciudate şi dureroase care au 
avut loc la nunta acestuia. Ceremonia, aşa cum a fost anunţat 
succint în ziarele de ieri, avusese loc în dimineaţa dinainte; dar 
numai acum a devenit posibil să confirmăm zvonurile ciudate 
care s-au vehiculat cu atâta insistenţă. În ciuda încercărilor 
prietenilor de a impune tăcerea, atenţia publicului a fost într- 
atât de mult atrasă de acest subiect că nu poate servi la nimic 
bun să ne prefacem că ignorăm ceea ce a devenit un subiect 
obişnuit de conversaţie. 

Ceremonia, care a fost oficiată la St. George, în piaţa 
Hanovra, a fost una foarte discretă, nefiind prezenţi decât tatăl 
miresei, domnul Aloysius Doran, ducesa de Balmoral, lordul 
Backwater, lordul Eustace şi lady Clara St. Simon (fratele şi sora 
mirelui), şi lady Alicia Whittington. Toţi participanţii s-au 
îndreptat după-aceea spre casa domnului Aloysius Doran din 
Lancaster Gate, unde a fost pregătită masa. Se pare că o 
femeie, al cărei nume nu a fost stabilit, a provocat un mic 
incident, încercând să pătrundă în casă după ceremonie, 
susţinând că avea nişte pretenţii justificate în privinţa lordului 
St. Simon. Aceasta a putut fi scoasă afară de majordom şi valet 
numai după o scenă dureroasă şi îndelungată. Mireasa, care din 
fericire a intrat în casă înainte de această întrerupere neplăcută, 
se aşezase la masă cu restul comesenilor, când s-a plâns de o 
indispoziţie bruscă şi s-a retras în camera sa. Absența sa 
prelungită provocând comentarii, tatăl său s-a dus după ea, dar 
a fost înştiinţat de cameristă că aceasta urcase în camera sa 
numai pentru o clipă, pentru a lua o manta şi o bonetă, 
repezindu-se apoi în hol. Unul din valeţi a declarat că a văzut o 
doamnă plecând, care era îmbrăcată astfel, dar a refuzat să-şi 
închipuie că este stăpâna lui, crezând că aceasta se afla 
împreună cu ceilalţi. Văzând că fiica sa a dispărut, domnul 
Aloysius Doran împreună cu mirele au intrat imediat în legătură 
cu poliţia, şi au fost făcute nişte investigaţii foarte serioase, care 
vor duce probabil la elucidarea rapidă a acestei poveşti foarte 
neobişnuite. Însă, până astă-noapte târziu, nu apăruse nici un 
indiciu referitor la locul unde se află doamna dispărută. Există 
zvonuri că ar fi ceva murdar în toate acestea, şi se spune că 


poliţia a arestat femeia care provocase scandalul iniţial, crezând 
că din gelozie sau vreun alt motiv aceasta ar fi putut fi implicată 
în ciudata dispariţie a miresei.” 

— Şi asta-i tot? 

— Mai există doar o mică specificare într-un alt ziar de 
dimineaţă, dar este una relevantă. 

— lar aceasta este... 

— Că domnişoara Flora Miliar, doamna care a provocat 
scandalul, a fost de fapt arestată. Se pare că a fost înainte 
dansatoare la Allegro, şi că îl cunoştea pe mire de ceva ani. Nu 
există alte detalii, şi întregul caz este acum în mâinile noastre, 
în măsura în care a fost prezentat în presă. 

— Şi pare a fi un caz extrem de interesant. Nu l-aş fi ratat 
pentru nimic în lume. Dar se aude clopoţelul sunând, Watson, şi 
întrucât ceasul arată câteva minute după ora patru, nu am nici o 
îndoială că acesta se va dovedi a fi nobilul nostru client. Nici nu 
te gândi să pleci, Watson, căci ţin foarte mult să am un martor, 
fie şi numai ca să verifice că rețin corect faptele. 

— Lordul Robert St. Simon, a anunţat valetul nostru, 
deschizând larg uşa. 

A intrat un domn cu o faţă plăcută şi palidă, de om cultivat, 
cu un nas mare şi poate cu o oarecare iritare în jurul gurii, şi 
având privirea sigură, limpede a unui om care făcea parte din 
tagma celor care comandă şi sunt ascultați. Maniera sa era 
energică, şi totuşi înfăţişarea sa de ansamblu lăsa o impresie 
nepotrivită de bătrâneţe, căci era uşor adus de spate, iar 
genunchii i se îndoiau când mergea. Atunci când şi-a scos 
pălăria foarte încreţită, am putut vedea că părul său de 
asemenea era încărunţit pe la margini şi rărit pe creştetul 
capului. In ceea ce priveşte îmbrăcămintea lui, era foarte 
îngrijită, fiind aproape spilcuită, cu un guler înalt, o redingotă 
neagră, o vestă albă, mănuşi galbene, pantofi de piele şi 
jambiere de culoare deschisă. A înaintat încet în cameră, 
întorcându-şi capul de la stânga la dreapta, şi balansându-şi în 
mâna dreaptă şnurul care îi ţinea ochelarii de aur. 

— Bună ziua, lordule St. Simon, i-a spus Sherlock Holmes, 
ridicându-se şi făcând o plecăciune. Vă rog să vă aşezaţi pe 
scaunul de nuiele. Acesta este prietenul şi colegul meu, doctorul 
Watson. Trageţi-vă puţin mai spre foc, şi vom vorbi despre toate 
astea. 


— O poveste extrem de dureroasă pentru mine, aşa cum vă 
puteţi cu uşurinţă imagina, domnule Holmes. Am fost rănit 
adânc. Inţeleg că dumneavoastră aţi rezolvat deja câteva cazuri 
delicate de acest gen, domnule, deşi presupun că nu se 
refereau la aceeaşi clasă socială. 

— Nu, cobor. 

— Nu înţeleg. 

— Ultimul meu client de acest fel a fost un rege. 

— O, realmente! N-am ştiut. Şi care rege? 

— Regele Scandinaviei. 

— Ce! Şi-a pierdut soţia? 

— Puteţi înţelege, i-a spus Holmes afabil, că aplic în privinţa 
afacerilor celorlalţi clienţi ai mei acelaşi secret pe care vi-l 
promit şi dumneavoastră în cazul ce vă priveşte. 

— Fireşte! Foarte corect! Foarte corect! Îmi cer, realmente, 
scuze. |n ceea ce priveşte cazul meu, sunt gata să vă ofer orice 
informaţii care vă pot fi de ajutor pentru a vă forma o opinie. 

— Mulţumesc, am aflat deja tot ceea ce a fost publicat, nimic 
în plus. Presupun că pot să-l consider corect - acest articol, de 
exemplu, referitor la dispariţia miresei. 

Lordul St. Simon a aruncat o privire peste el. 

— Da, este corect, într-o anumită măsură. 

— Dar necesită multe informaţii suplimentare înainte ca 
cineva să poată să-şi facă o părere. Cred că pot obţine cel mai 
direct datele de care am nevoie punându-vă întrebări. 

— Vă rog s-o faceţi. 

— Când aţi întâlnit-o pentru prima oară pe domnişoara Hatty 
Doran? 

— Acum un an, în San Francisco. 

— Călătoreaţi în Statele Unite? 

— Da. 

— V-aţi logodit atunci? 

— Nu. 

— Dar eraţi prieteni? 

— Mă amuza compania ei şi ea a observat acest lucru. 

— Tatăl ei este foarte bogat? 

— Se spune că este cel mai bogat om de pe coasta 
Pacificului. 

— Şi cum şi-a făcut averea? 

— Din minerit. Nu avea nimic acum câţiva ani. Apoi a găsit 


aur, l-a investit şi a progresat foarte rapid. 

— Acuma care este propria dumneavoastră impresie privind 
caracterul tinerei doamne, a soţiei dumneavoastră? 

Nobilul şi-a balansat ochelarii puţin mai repede, uitându-se fix 
la foc. 

— Vedeţi, domnule Holmes, a spus el, soţia mea împlinise 
douăzeci de ani până când tatăl ei să devină bogat. În tot acel 
timp se mişca liberă prin tabăra de la mine, hoinărea prin 
pădure sau munţi, astfel încât a fost educată mai degrabă de 
natură decât de un profesor. Este ceea ce numim în Anglia un 
băieţoi, cu o natură puternică, sălbatică şi liberă, neîncătuşată 
de nici un fel de tradiţii. Este impetuoasă, vulcanică, aş putea 
spune. la decizii rapide, pe care le pune fără teamă în practică. 
Pe de altă parte, nu i-aş fi dat numele pe care am onoarea sa-l 
port - a tuşit scurt şi demn - dacă nu aş fi considerat-o ca fiind o 
femeie nobilă în străfundul său. Cred că este capabilă de un 
sacrificiu eroic şi că i-ar repugna orice lucru necinstit. 

— Aveţi fotografia sa? 

— Am adus-o cu mine. 

A deschis un medalion şi ne-a arătat faţa unei femei foarte 
frumoase. Nu era o fotografie ci o miniatură din fildeş, iar 
artistul a evidenţiat cu mare precizie părul negru şi lucios, ochii 
întunecaţi şi mari şi gura fină. Holmes s-a uitat lung şi atent la 
ea. Apoi a închis medalionul şi i l-a dat înapoi lordului St. Simon. 

— Tânăra doamnă a venit apoi la Londra şi v-aţi întâlnit din 
nou? 

— Da, tatăl ei a adus-o când înalta societate se afla în 
Londra. Am întâlnit-o de câteva ori, ne-am logodit şi ne-am 
căsătorit. 

— Din câte înţeleg, a avut o zestre considerabilă? 

— O zestre frumoasă. Nu mai mult decât se obişnuieşte în 
familia mea. 

— lar aceasta vă rămâne, fireşte, întrucât căsătoria a avut 
loc? 

— Realmente n-am făcut nici un fel de investigaţii în această 
privinţă. 

— Fireşte că nu. Aţi văzut-o pe domnişoara Doran în ziua 
dinaintea nunţii? 

— Da. 

— Era într-o dispoziţie bună? 


— N-a fost niciodată într-una mai bună. Continua să 
vorbească despre ce ar trebui să facem în viitor. 

— Aşa! Aceasta este foarte interesant. lar în dimineaţa 
nunţii? 

— A fost cât se poate de veselă - cel puţin până după 
ceremonie. 

— Şi atunci aţi observat vreo schimbare la ea? 

— Păi, ca să vă spun adevărul, am văzut primele semne pe 
care le-am observat vreodată că avea un temperament puţin 
impulsiv. Incidentul a fost însă prea neînsemnat pentru a fi 
povestit şi nu poate avea nici o însemnătate pentru caz. 

— Vă rog să ni-l povestiţi, cu toate acestea. 

— O, este pueril. Şi-a scăpat buchetul când mergeam spre 
sacristie. Trecea pe lângă rândul din faţă la momentul respectiv, 
iar acesta a căzut acolo. A fost o întrerupere de o clipă, însă 
domnul de acolo i l-a înapoiat şi nu părea să se fi stricat în 
cădere. Totuşi, când i-am vorbit de asta mi-a răspuns abrupt; iar 
în trăsură pe drumul spre casă părea a fi disproporționat de 
tulburată din pricina acelui incident neînsemnat. 

— Chiar aşa! Spuneţi că un domn se afla în primul rând. 
Atunci erau prezente şi alte persoane? 

— O, da. Este imposibil să le ţii la distanţă când biserica este 
deschisă. 

— Acest domn nu era cumva unul din prietenii soţiei 
dumneavoastră? 

— Nu, nu. ÎI numesc domn din curtoazie, însă era o persoană 
care arăta cât se poate de comun. N-am remarcat cum arăta. 
Dar realmente cred că ne îndepărtăm prea mult de subiect. 

— Doamna St. Simon, atunci, s-a întors de la cununie într-o 
dispoziţie mai puţin veselă decât aceea pe care o avea la 
plecare. Ce a făcut când s-a întors în casa tatălui său? 

— Am văzut-o conversând cu camerista ei. 

— Şi cine este camerista ei? 

— Se numeşte Alice. Este americancă şi a venit cu ea din 
California. 

— O servitoare căreia i se destăinuie? 

— Un pic prea mult. Mi s-a părut că stăpâna ei îi permite să-şi 
ia mari libertăţi. Totuşi, fireşte, în America lucrurile acestea sunt 
văzute diferit. 

— Cât timp a vorbit cu Alice? 


— O, câteva minute. Aveam alte lucruri la care trebuia să mă 
gândesc. 

— Nu aţi auzit ce-şi spuneau? 

— Doamna St. Simon a spus ceva despre „a prelua ilegal un 
teren” Obişnuia să folosească un limbaj de acest fel. Nu ştiu la 
ce se referea. 

— Jargonul american este uneori foarte expresiv. Şi ce a făcut 
soţia dumneavoastră când a terminat de vorbit cu servitoarea 
ei? 

— A intrat în camera unde se servea masa. 

— La braţul dumneavoastră? 

— Nu, singură. Era foarte independentă în detalii de acest fel. 
Apoi, după ce a stat cam zece minute, s-a ridicat grăbită, a 
mormăit câteva scuze şi a părăsit încăperea. Nu s-a mai întors 
vreodată. 

— Dar această servitoare, Alice, după câte înţeleg, 
mărturiseşte că doamna a mers în camera ei, a îmbrăcat o 
manta peste rochia de mireasă, şi-a pus boneta şi a ieşit. 

— Exact. Şi după aceea a fost văzută plimbându-se prin Hyde 
Park cu Flora Miliar, o femeie care este acum arestată şi care 
provocase deja un scandal în casa domnului Doran în acea 
dimineaţă. 

— A, da. Aş dori câteva amănunte referitoare la această 
tânără doamnă şi relaţiile dumneavoastră cu ea. 

Lordul St. Simon a dat din umeri şi a ridicat din sprâncene. 

— Am fost prieteni timp de câţiva ani aş putea spune prieteni 
foarte buni. Obişnuia să lucreze la Allegro. Am tratat-o cu 
generozitate, prin urmare n-avea nici un motiv bine întemeiat să 
se plângă de mine, dar ştiţi cum sunt femeile, domnule Holmes. 
Flora era o persoană dulce, dar extrem de impulsivă şi devotată 
mie. Mi-a scris nişte scrisori teribile când a auzit că urma să mă 
căsătoresc, şi ca să vă spun adevărul, motivul pentru care mi- 
am celebrat căsătoria atât de discret este că mi-a fost teamă de 
un scandal în biserică. A venit la uşa domnului Moran imediat 
după ce ne-am întors, şi a încercat să pătrundă înăuntru, rostind 
nişte expresii foarte jignitoare la adresa soţiei mele şi chiar 
ameninţând-o, însă am prevăzut posibilitatea unui astfel de 
lucru, şi am chemat doi poliţişti în haine civile care au scos-o în 
curând afară. S-a liniştit când a văzut că nu avea nici un rost să 
provoace un scandal. 


— Soţia dumneavoastră a auzit toate acestea? 

— Nu, slavă cerului, nu le-a auzit. 

— Şi a fost văzută plimbându-se cu această femeie după 
aceea? 

— Da. Aceasta este ceea ce domnul Lestrade de la Scotland 
Yard consideră ca fund atât de grav. Se presupune că Flora a 
atras-o pe soţia mea afară şi i-a întins o capcană teribilă. 

— Păi, este o presupoziţie posibilă. 

— Şi dumneavoastră credeţi asta? 

— Nu, am spus că este una probabilă. Dar dumneavoastră 
înşivă nu o consideraţi drept probabilă? 

— Nu cred că Flora ar fi capabilă să facă rău nici măcar unei 
muşte. 

— Totuşi, gelozia este o ciudată transformatoare de 
caractere. Vă rog să-mi spuneţi care este teoria dumneavoastră 
referitoare la ceea ce s-a întâmplat. 

— Ei bine, realmente, am venit să caut o teorie, nu să 
avansez una. V-am dat toate faptele. Totuşi, întrucât mă 
întrebaţi, vă pot spune că mi-a trecut prin cap ca fiind posibil ca 
tulburarea pricinuită de această poveste, conştientizarea 
faptului că făcuse un pas social atât de imens să fi avut efectul 
de a provoca o tulburare nervoasă. 

— Pe scurt, credeţi că a înnebunit dintr-odată? 

— Păi, într-adevăr, când iau în considerare faptul că a întors 
spatele - nu o să spun mie, dar la atâtea lucruri la care multe au 
aspirat fără succes - nu pot s-o explic în nici un alt mod. 

— Ei bine, cu siguranţă aceasta este de asemenea o ipoteză 
posibilă, a spus Holmes, zâmbind. Şi acuma, lordule St. Simon, 
cred că am aproape toate datele necesare. Pot să vă întreb dacă 
aţi fost plasat la masă astfel încât puteaţi vedea pe fereastră? 

— Puteam vedea cealaltă parte a drumului şi parcul. 

— Aşa. Atunci nu cred că e necesar să vă rețin mai mult. O să 
vă ţin la curent. 

— Sper să fiţi atât de norocos încât să rezolvaţi această 
problemă, a spus clientul nostru, ridicându-se. 

— Am rezolvat-o. 

— Ei! Ce aţi spus? 

— Spun că am rezolvat-o. 

— Atunci unde se afla soţia mea? 

— Acesta este un detaliu pe care o să-l aflu repede. 


Lordul St. Simon a scuturat din cap. 

— Mi-e teamă că ar fi necesare nişte minţi mai înțelepte 
decât a dumneavoastră sau a mea, a remarcat el, şi, făcând o 
plecăciune maiestuoasă şi demodată, a plecat. 

— Este foarte amabil din partea lordului St. Simon să-mi 
onoreze mintea punând-o pe aceeaşi treaptă cu a sa, a spus 
Sherlock Holmes, râzând. Cred că o să beau un whisky cu sifon 
şi o să fumez un trabuc după tot acest interogatoriu. Am ajuns 
la nişte concluzii în privinţa cazului înainte ca clientul nostru să 
apară aici. 

— Dragul meu Holmes! 

— Am însemnări referitoare la cazuri similare, deşi nici unul, 
aşa cum am remarcat înainte, nu a fost aşa de prompt. Toată 
examinarea mea a servit la a-mi transforma presupoziţia în 
certitudine. Dovezile indirecte sunt ocazional foarte 
convingătoare, ca şi atunci când găseşti un păstrăv în lapte, ca 
să citez exemplul lui Thoreau. 

— Dar am auzit tot ceea ce ai auzit şi tu. 

— Fără să cunoşti însă cazurile anterioare care mă ajută atât 
de mult. A existat cu câţiva ani în urmă un caz similar în 
Aberdeen, şi ceva foarte asemănător în Munchen în anul de 
după încheierea războiului dintre Franţa şi Prusia. Este unul 
dintre aceste cazuri - dar, hei, iată-l pe Lestrade! Bună ziua, 
Lestrade! O să găseşti un pahar pe bufet şi trabuce în cutie. 

Detectivul oficial era îmbrăcat într-o haină scurtă de postav şi 
avea un fular la gât, ceea ce îi dădea hotărât o înfăţişare 
marinărească, iar în mână ţinea o geantă neagră de pânză. Cu 
un salut scurt, s-a aşezat şi şi-a aprins trabucul care îi fusese 
oferit. 

— Ce mai e nou? l-a întrebat Holmes cu un licăr în ochi. Arăţi 
nemulţumit. 

— Şi mă simt astfel. Din cauza acestui caz infernal referitor la 
căsătoria lui St. Simon. Nu pot să înţeleg nimic din această 
poveste. 

— Realmente! Mă surprinzi. 

— Cine a mai auzit vreodată de o afacere atât de complicată? 
Fiecare indiciu pare a-mi scăpa printre degete. Am lucrat la asta 
toată ziua. 

— Şi se pare că asta te-a udat foarte tare, i-a spus Holmes, 
atingând mâneca scurtei de postav. 


— Da, am dragat Serpentine. 

— Pentru Dumnezeu, în ce scop? 

— Pentru a căuta trupul doamnei St. Simon. 

Sherlock Holmes s-a aplecat pe spate pe scaunul său şi a râs 
cu poftă. 

— Ai dragat şi bazinul fântânii din Piaţa Trafalgar? l-a 
întrebat. 

— De ce? Ce vrei să spui? 

— Pentru că ai avea tot atâtea şanse s-o găseşti pe această 
doamnă într-unul ca şi într-altul. 

Lestrade i-a aruncat o privire mânioasă: 

— Presupun că ştii totul despre asta, a mârâit el. 

— Păi, de abia ce am auzit faptele, dar sunt elucidat. 

— O, chiar aşa! Atunci crezi că Serpentine nu joacă nici un rol 
în asta? 

— Cred că este foarte puţin probabil. 

— Atunci poate vei fi atât de amabil să-mi explici şi mie cum 
se face că am găsit astea acolo? A deschis geanta în timp ce 
vorbea, şi a aruncat pe podea o rochie de mireasă de moar, o 
pereche de pantofi albi de satin, o coroniţă de mireasă şi un văl, 
toate decolorate şi îmbibate de apă. Uite, a spus el, punând o 
verighetă nouă deasupra grămezii. lată o mică dificultate pe 
care trebuie să o rezolvati, maestre Holmes. 

— O, realmente!, a spus prietenul meu, scoțând rotocoale 
albastre din trabuc. Le-ai scos din Serpentine? 

— Nu. Au fost găsite plutind în apropierea malului, de către 
un paznic al parcului. Au fost identificate ca fiind hainele 
acesteia, şi mi se pare că dacă hainele erau acolo, corpul nu 
putea fi mult mai departe. 

— Prin acelaşi raţionament strălucit, corpul oricărui om 
trebuie să se găsească în apropierea garderobei. Şi spune-mi te 
rog la ce speri să ajungi cu toate astea? 

— La nişte dovezi care să o implice pe Flora Miliar în 
dispariţia doamnei. 

— Mi-e teamă că îţi va fi dificil. 

— Chiar aşa, acum?, a strigat Lestrade înciudat întrucâtva. 
Mi-e frică, Holmes, că nu eşti foarte practic cu deducţiile şi 
inferenţele tale. Ai făcut două gafe în tot atâtea minute. Această 
rochie o implică pe domnişoara Flora Miliar. 

— Şi cum? 


— Rochia are un buzunar. În buzunar se află un portvizit. În 
portvizit este un bilet. Şi iată acest bilet. L-a aruncat pe masă, în 
faţa lui. Ascultă aici: „O să mă vezi când totul va fi gata. Vino 
imediat. F.H.M.” Acum teoria mea a fost de la început că 
doamna St. Simon a fost ademenită undeva de Flora Miliar, şi că 
aceasta, fără îndoială împreună cu nişte complici, este 
responsabilă de dispariţia ei. Aici, semnat chiar cu inițialele ei, 
se află biletul care a fost cu certitudine strecurat discret în mâna 
victimei la uşă, şi care a momit-o în raza lor de acţiune. 

— Foarte bine, Lestrade, i-a spus Holmes, râzând. Eşti 
realmente foarte fin. Lasă-mă să-l văd. A ridicat hârtia apatic, 
însă aceasta i-a atras imediat atenţia, şi a scos un mic strigăt de 
satisfacţie. Acesta este într-adevăr important, a spus el. 

— Ha! Aşa crezi? 

— Extrem de important, te felicit călduros. 

Lestrade s-a ridicat triumfător şi şi-a aplecat capul să se uite. 

— Păi, a ţipat el ascuţit, te uiţi pe partea cealaltă a hârtiei! 

— Din contră, aceasta este partea care ne trebuie. 

— Partea care ne trebuie? Eşti nebun! lată biletul scris cu 
creionul aici. 

— lar pe cealaltă parte este ceea ce pare a fi un fragment 
dintr-o notă de plată de la hotel, care mă interesează foarte 
mult. 

— Dar nu e nimic important. M-am uitat la ea înainte, a spus 
Lestrade. „Patru octombrie, camera 8 şilingi, micul dejun 2 
şilingi şi 6 pence, cocktail 1 şiling, prânz 2 şilingi şi 6 pence, un 
pahar de sherry 8 pence.” Nu văd nimic în asta. 

_ — Foarte probabil nu. Cu toate acestea este foarte important. 
In ceea ce priveşte biletul, şi acesta este important, sau cel 
puţin inițialele sunt astfel, prin urmare te felicit încă o dată. 

— Am pierdut destul timp, a spus Lestrade, ridicându-se. 
Cred în munca susţinută şi nu în a sta la gura focului şi a urzi 
teorii sofisticate. Bună ziua, domnule Holmes, şi o să vedem 
care îi dă primul de capăt. 

A strâns hainele, le-a aruncat în geantă, şi s-a îndreptat spre 
uşă. 

— Numai încă o sugestie, Lestrade, a rostit tărăgănat 
Holmes, înainte ca rivalul său să dispară; o să-ţi spun soluţia 
corectă a problemei: doamna St. Simon este un mit. Nu există şi 
nu a existat vreodată o astfel de persoană. 


Lestrade s-a uitat trist la tovarăşul meu. Apoi s-a întors spre 
mine, şi-a ciocănit fruntea de trei ori, a dat solemn din cap, şi s- 
a îndepărtat grăbit. 

De abia ce închisese uşa în spatele lui că Holmes s-a ridicat 
să-şi ia mantaua. 

— Există ceva în ce spune acest individ despre munca în aer 
liber, a remarcat el, deci cred, Watson, că trebuie să te las cu 
ziarele tale un timp. 

Era trecut de cinci când Holmes a plecat, dar n-am rămas 
prea mult timp singur, căci după o oră a sosit trimisul unui 
bucătar cu o cutie mare şi plată. A despachetat-o cu ajutorul 
unui tânăr pe care îl adusese cu el şi, spre marea mea uimire, 
au fost puse pe masa de mahon a modestei noastre locuinţe 
mâncărurile pentru un supeu rece cât se poate de epicureic. 
Erau două perechi de sitari, un fazan, o plăcintă cu pate de ficat 
şi nişte sticle vechi, acoperite de pânze de păianjen. După ce au 
înşirat toate aceste delicatese, cei doi vizitatori ai mei şi-au luat 
tălpăşiţa, ca şi spiritele din o mie şi una de nopţi, fără să dea 
vreo explicaţie cu excepţia faptului că totul fusese plătit şi că 
mâncarea fusese comandată la această adresă. 

Puțin înainte de ora nouă, Sherlock Holmes a păşit vioi în 
cameră. Trăsăturile sale erau serioase, dar avea o lumină în 
privire care m-a făcut să mă gândesc că a ajuns la nişte 
concluzii deloc dezamăgitoare. 

— Au pus, prin urmare, masa, a spus el, frecându-și mâinile. 

— Se pare că aştepţi companie. Au pus masa pentru cinci 
persoane. 

— Da, cred că putem avea ceva vizitatori, a spus el. Sunt 
surprins că lordul St. Simon nu a sosit încă. Ha! Cred că îi aud 
acum paşii pe scări. 

Era într-adevăr vizitatorul nostru din acea după-amiază, care 
s-a năpustit înăuntru, legănându-şi ochelarii mai puternic decât 
niciodată, cu o expresie foarte agitată pe trăsăturile sale 
aristocrate. 

— Mesagerul meu v-a găsit atunci?, l-a întrebat Holmes. 

— Da, şi mărturisesc că mesajul dumneavoastră m-a şocat 
peste măsură. Aveţi dovezi solide pentru ceea ce afirmaţi? 

— Cele mai solide posibil. 

Lordul St. Simon s-a prăbuşit pe un scaun, şi şi-a trecut mâna 
peste frunte. 


— Ce va spune ducele, a murmurat el, când va auzi că un 
membru al familiei a fost supus unei astfel de umilinţe. 

— Este pur şi simplu un accident. Nu pot susţine că există 
vreo umilinţă. 

— A, dumneavoastră priviţi aceste lucruri din alt punct de 
vedere. 

— Nu văd ca cineva să poarte vreo vină. Nu prea văd cum 
altcumva ar fi putut proceda doamna, deşi metoda abruptă de a 
o face este fără îndoială regretabilă. Neavând mamă, n-a avut 
pe nimeni care s-o sfătuiască într-o astfel de criză. 

— A fost o ofensă, domnule, o ofensă în public, a spus lordul 
St. Simon, bătând cu degetele în masă. 

— Trebuie să fiţi indulgent cu această biată fată, care s-a 
aflat într-o situaţie atât de fără precedent. 

— N-o să fiu indulgent. Sunt realmente foarte furios şi am fost 
tratat ruşinos. 

— Cred că am auzit sunetul clopoţelului, a spus Holmes. Da, 
se aud paşi pe scări. Dacă nu vă pot convinge să priviţi lucrurile 
cu mai multă îngăduinţă, lordule St. Simon, am adus cu mine un 
avocat care poate avea mai mult succes. A deschis uşa, şi a 
poftit înăuntru o doamnă şi un domn. Lordule St. Simon, a spus 
el, permiteţi-mi să vă fac cunoştinţă cu domnul şi doamna 
Francis Hay Moulton. Cred că pe doamna o cunoaşteţi deja. 

La vederea acestor noi veniţi, clientul nostru a sărit de pe 
scaun, rămânând foarte drept, cu ochii lăsaţi şi mâna la pieptul 
redingotei, întruchiparea vie a demnităţii jignite. Doamna a 
făcut rapid un pas înainte şi i-a întins mâna, dar acesta a refuzat 
să-şi ridice privirea. Era poate mai bine pentru hotărârea sa, 
căci faţa ei rugătoare era una căreia îţi era greu să-i rezişti. 

— Eşti mânios, Robert, a spus ea. Ei bine, bănuiesc că ai 
toate motivele. 

— Te rog nu-ţi cere scuze, i-a spus lordul St. Simon amar. 

— O, da, ştiu că te-am tratat realmente rău şi că ar fi trebuit 
să-ţi vorbesc înainte de a pleca. Dar am fost extrem de speriată 
şi din momentul în care l-am văzut pe Frank din nou aici pur şi 
simplu n-am mai ştiut ce făceam sau spuneam. Mă mir că nu am 
căzut şi leşinat chiar acolo în faţa altarului. 

— Doamnă Moulton, poate doriţi ca prietenul meu şi cu mine 
să plecăm din cameră până când explicaţi toate aceste lucruri? 

— Dacă pot să-mi exprim părerea, a remarcat domnul 


necunoscut, am avut deja prea multe secrete în această 
poveste. In ceea ce mă priveşte, aş dori ca întreaga Europă şi 
Americă să audă adevărul despre ceea ce s-a petrecut. 

Era un bărbat scund, vânos, ars de soare, spân, cu o faţă 
ascuţită şi o manieră energică. 

— Atunci o să vă spun povestea noastră chiar acum, a spus 
doamna. Frank şi cu mine ne-am cunoscut în 1884 în tabăra lui 
Mequire, în apropiere de Munţii Stâncoşi, unde tata primise un 
lot în concesiune. Ne-am logodit, Frank şi cu mine; dar apoi într- 
o bună zi tata a dat de un zăcământ bogat şi a făcut o grămadă 
de bani, în timp ce bietul Frank a primit un lot cu un zăcământ 
epuizat şi a rămas fără nimic. Cu cât tata devenea mai bogat, cu 
atât Frank sărăcea mai mult; prin urmare, în cele din urmă, tata 
nu a mai vrut să audă de logodnă şi m-a luat cu el la Frisco. 
Frank n-a vrut însă să renunţe la mâna mea, deci m-a urmat 
acolo, şi ne-am întâlnit fără ca tata să ştie ceva. Doar l-ar fi 
înfuriat să afle, prin urmare pur şi simplu am aranjat singuri 
lucrurile. Frank spunea că o să meargă să facă şi el bani şi nu se 
va întoarce să mă ceară până când nu va avea tot atât de mulţi 
bani ca şi tata. Deci i-am promis să-l aştept până la capăt, şi m- 
am angajat să nu mă mărit cu nimeni altcineva atâta vreme cât 
trăia. De ce să nu ne căsătorim imediat, a spus el, şi astfel o să 
mă simt sigur în privinţa ta; şi nu o să pretind să fiu soţul tău 
până nu mă întorc? Ei bine, am discutat despre asta şi am 
aranjat lucrurile atât de frumos, având un preot care să ne 
cunune, aşa că am făcut-o chiar atunci; iar apoi Frank a plecat 
să facă avere, iar eu m-am întors la tata. 

Următoarea veste pe care am auzit-o despre Frank a fost că 
se afla în Montana, iar apoi că a mers să prospecteze în Arizona, 
iar apoi am auzit că era în New Mexico. După asta a apărut o 
lungă poveste în ziar cum tabăra prospectorilor a fost atacată 
de indienii apaşi, iar numele lui Frank se afla printre cei ucişi. 
Am leşinat ca moartă, şi am fost foarte bolnavă luni la rând. 
Tata a crezut că aveam vreo boală şi m-a luat la jumătate din 
doctorii din Frisco. N-am auzit nici o ştire vreun an sau mai mult, 
astfel încât nu m-am mai îndoit că Frank murise. Apoi lordul St. 
Simon a venit la Frisco şi am plecat la Londra, şi căsătoria a fost 
aranjată, iar tata era foarte mulţumit, însă eu am simţit tot 
timpul că nici un bărbat de pe acest pământ nu putea să-l 
înlocuiască vreodată în inima mea pe bietul meu Frank. 


Totuşi, dacă m-aş fi căsătorit cu lordul St. Simon, fireşte că 
mi-aş fi făcut datoria faţă de el. Nu putem iubi la comandă, dar 
putem să acţionăm aşa cum vrem. Am mers cu el la altar cu 
intenţia de a-i deveni o soţie pe cât de bună puteam. Dar vă 
puteţi închipui ce am simţit când, exact când ajunsesem în 
dreptul altarului, m-am uitat înapoi şi l-am văzut pe Frank stând 
şi privindu-mă din primul rând de bănci. La început am crezut că 
era fantoma lui; dar când m-am uitat din nou, se afla încă acolo 
cu un fel de întrebare în ochi, ca şi cum ar fi vrut să ştie dacă 
eram bucuroasă sau tristă să-l văd. Mă mir că nu am căzut. Ştiu 
că totul se învârtea în jurul meu, şi auzeam cuvintele preotului 
doar ca zumzăitul unei albine. Nu ştiam ce să fac. Trebuia să 
opresc slujba şi să fac o scenă în biserică? M-am uitat din nou la 
el şi părea să ştie ce gândeam, căci a ridicat degetul la buze ca 
să-mi spună să tac. Apoi l-am văzut scriind ceva pe o bucăţică 
de hârtie, şi am ştiut că îmi scria un bilet. Pe când treceam pe 
lângă banca lui pe drumul spre ieşire mi-am scăpat buchetul în 
dreptul lui, şi atunci când mi-a returnat florile mi-a strecurat 
bileţelul în mână. Era doar un rând cerându-mi să-l întâlnesc 
când o să-mi facă semn s-o fac. Fireşte, nu m-am îndoit nici un 
singur moment că prima mea datorie era faţă de el, şi mă 
hotărâsem să fac orice mi-ar fi cerut. 

Când m-am întors, i-am spus de asta cameristei mele care îl 
ştia din California şi care i-a fost întotdeauna prietenă, i-am 
poruncit să nu spună nimic, ci să împacheteze câteva lucruri şi 
să-mi pregătească mantaua. Ştiu că ar fi trebuit să-i vorbesc 
lordului St. Simon, dar îmi era îngrozitor de greu în faţa mamei 
sale şi a tuturor acelor feţe simandicoase. M-am hotărât să fug 
şi să explic mai târziu. N-am stat nici zece minute la masă când 
l-am văzut pe Frank pe fereastră pe cealaltă parte a drumului. 
Mi-a făcut semn şi apoi a început să se plimbe prin parc. M-am 
strecurat afară, m-am îmbrăcat şi l-am urmat. A apărut o femeie 
spunându-mi ceva despre lordul St. Simon. 

Din puţinul pe care l-am auzit, mi s-a părut că acesta avea şi 
el un secret dinainte de căsătorie, însă am reuşit să scap de ea, 
şi în curând l-am ajuns pe Frank. Ne-am urcat împreună într-o 
birjă şi aceea a fost căsătoria mea adevărată, după toţi aceşti 
ani de aşteptare. Frank a fost prizonier la apaşi, a scăpat, a 
venit la Frisco, a aflat că îl credeam mort şi am plecat în Anglia, 
m-a urmat acolo, şi în cele din urmă m-a găsit, exact în 


dimineaţa celei de-a doua mele căsătorii. 

— Am aflat dintr-un ziar, a explicat americanul, era menţionat 
numele şi biserica, dar nu şi unde locuia doamna. 

— Apoi am avut o discuţie despre ceea ce trebuia să facem, 
iar Frank s-a pronunţat în favoarea mărturisirii, dar eu eram atât 
de ruşinată de toate astea că simţeam că mi-ar fi plăcut să 
dispar şi să nu-i mai văd pe nici unul din nou doar să-i trimit 
poate un rând lui tata să-i înştiinţez că eram în viaţă. Mă 
îngrozea să mă gândesc la toţi acei lorzi şi doamne aşezaţi în 
jurul mesei şi aşteptându-mă să mă întorc. Prin urmare, Frank a 
luat hainele şi lucrurile mele de mireasă şi a făcut o legăturică, 
şi ca să nu pot fi descoperită, le-a aruncat undeva unde nimeni 
nu le putea găsi. Probabil am fi plecat mâine la Paris, dacă acest 
bun domn Holmes nu ne-ar fi vizitat în această seară, deşi nu 
pot să-mi închipui cum ne-a găsit, arătându-ne foarte clar şi 
amabil că eu nu aveam dreptate şi că Frank avea, şi că am fi 
greşit rămânând atât de secreţi. Apoi s-a oferit să ne dea o 
şansă să vorbim cu lordul St. Simon singur, prin urmare am 
venit imediat aici. Acuma, Robert, ai auzit totul şi regret foarte 
mult dacă te-am făcut să suferi, şi sper că nu ai o părere foarte 
proastă despre mine. 

Lordul St. Simon nu a renunţat nicidecum la atitudinea sa 
rigidă, ci a ascultat această lungă poveste cu sprâncenele 
încruntate şi buzele strânse. 

— Scuzaţi-mă, a spus el, dar nu-mi stă în obicei să-mi discut 
viaţa intimă în public. 

— Atunci n-o să mă ierţi? Nu o să-mi dai mâna înainte de 
plecare? 

— O, fireşte, dacă asta vă poate face plăcere. 

l-a întins mâna, strângând-o cu răceală pe a ei. 

— Am sperat, a sugerat Holmes, că o să ni vă alăturaţi la o 
cină amicală. 

— Cred că-mi cereţi puţin prea mult, a răspuns lordul. Pot fi 
obligat să accept aceste evenimente recente, dar nu vă puteţi 
aştepta să mă bucur de ele. Cred că, având permisiunea 
dumneavoastră, o să vă doresc tuturor noapte bună. Ne-a 
cuprins pe toţi într-o plecăciune largă, şi a ieşit mândru din 
cameră. 

— Atunci sper că măcar dumneavoastră mă veţi onora cu 
compania, a spus Sherlock Holmes. Este întotdeauna o plăcere 


să întâlneşti un american, domnule Moulton, căci fac parte 
dintre aceia care cred că nebunia unui monarh şi greşelile unui 
ministru din anii trecuţi nu vor împiedica copiii noştri să devină 
într-o bună zi cetăţeni ai aceleiaşi ţări mari, sub un steag ce va 
fi un sfert din drapelul britanic cu stele şi dungi. 


— Cazul a fost unul interesant, a remarcat Holmes, după ce 
vizitatorii noştri au plecat, pentru că arată foarte clar cât de 
simplă poate fi explicaţia unei poveşti care la prima vedere pare 
a fi aproape inexplicabilă. Nimic nu poate fi mai firesc decât 
înşiruirea de evenimente povestite de această doamnă, şi nimic 
mai ciudat decât rezultatul, atunci când este văzut, de exemplu, 
de Lestrade de la Scotland Yard. 

— Deci tu nu ai greşit deloc? 

— De la început, mi-au fost clare două lucruri, primul că 
doamna a fost cât se poate de dornică să participe la ceremonia 
de căsătorie, celălalt că s-a căit de asta la câteva minute după 
ce s-a întors acasă. Deci, evident se întâmplase ceva în timpul 
dimineţii, care a făcut-o să-şi schimbe părerea. Ce anume a 
putut fi? Nu putea să fi vorbit cu nimeni când ieşise, căci a fost 
însoţită de mire. Atunci văzuse pe cineva? Dacă da, trebuia să fi 
fost cineva din America, căci petrecuse un timp atât de scurt în 
această ţară că n-ar fi putut întâlni pe cineva care să exercite o 
influenţă atât de puternică asupra ei ca doar simpla lui vedere s- 
o fi făcut să-şi schimbe complet planurile. Vezi, prin urmare, că 
am ajuns deja, printr-un proces de excludere, la ideea că putea 
să fi văzut un american. Apoi cine putea fi acest american, şi de 
ce avea o influenţă atât de mare asupra ei? Putea fi un iubit; 
putea fi un soţ. Ştiam că şi-a petrecut tinereţea în mijlocul unor 
scene violente şi în condiţii ciudate. Ajunsesem până în acest 
punct înainte de a auzi măcar povestea lordului St. Simon. Când 
ne-a povestit de bărbatul din primul rând, de schimbarea din 
atitudinea miresei, de o modalitate atât de simplă de a primi un 
bilet ca scăparea unui buchet, de recursul ei la camerista căreia 
îi împărtăşea secretele, şi de aluzia ei foarte semnificativă la 
obţinerea ilegală a unui lot, care în limbajul prospectorilor 
înseamnă a intra în posesia unui lucru la care are dreptul o altă 
persoană - întreaga situaţie mi-a devenit absolut clară. A plecat 
cu un bărbat, iar acel bărbat era fie iubitul, fie soţul ei dinainte - 
şansele fiind în favoarea celei de-a doua posibilităţi. 


— Şi cum i-ai putut găsi? 

— Ar fi putut fi dificil, dar amicul Lestrade dispunea de 
informaţii de valoarea cărora nu era conştient. Iniţialele erau 
fireşte de cea mai mare importanţă, dar a fost şi mai valoros de 
aflat că într-o săptămână acesta şi-a plătit nota la unul dintre 
cele mai selecte hoteluri din Londra. 

— Cum ţi-ai dat seama că era select? 

— Datorită preţurilor. Opt şilingi pentru un pat şi opt pence 
pentru un pahar de sherry îmi indicau că era vorba de unul din 
cele mai scumpe hoteluri. Nu există multe în Londra care au 
asemenea preţuri. Într-al doilea pe care l-am vizitat pe aleea 
Northumberland am aflat, cercetând registrul, că Francis H. 
Moulton, un domn american, plecase doar cu o zi înainte şi, 
uitându-mă la ce a consumat, am întâlnit lucrurile pe care le 
văzusem în nota de plată. Se menţiona ca scrisorile sale să fie 
trimise în Piaţa Gordon, nr.226; prin urmare, am luat-o într-acolo 
şi, fiind destul de norocos să găsesc cuplul de îndrăgostiţi acasă, 
am îndrăznit să le dau nişte sfaturi părinteşti şi să subliniez 
faptul că ar fi fost mai bine din toate punctele de vedere să-şi 
clarifice poziţia în faţa publicului, şi în special a lordului St. 
Simon. l-am invitat să-l întâlnească aici şi, precum vezi, l-am 
făcut să vină la întâlnire. 

— Dar cu rezultate nu prea bune, am remarcat. 
Comportamentul său nu a fost, cu siguranţă, prea amabil. 

— A, Watson, a spus Holmes zâmbind, poate nici tu nu ai fi 
prea amabil dacă, după toate eforturile de a curta o femeie şi a 
te căsători cu ea, te-ai trezi într-o clipă şi fără ea şi fără avere. 
Cred că trebuie să-l judecăm pe lordul St. Simon cu multă 
indulgență, şi să mulţumim cerului că nu suntem în poziţia lui. 
Trage-ţi scaunul spre mine şi dă-mi vioara, căci singura 
problemă pe care o avem încă de rezolvat este cum să facem să 
treacă aceste seri reci de toamnă. 


AVENTURA DIADEMEI DE BERIL 


— Holmes, am spus eu, într-o dimineaţă, în timp ce stăteam 
în fereastra noastră boltită uitându-mă jos în stradă, iată un 
nebun venind încoace. E destul de trist că rudele îl lasă să iasă 
singur. 

Prietenul meu s-a ridicat leneş din fotoliu, stând cu mâinile în 
buzunarele halatului şi privind peste umărul meu. Era o 
dimineaţă de februarie luminoasă şi înviorătoare, iar zăpada din 
ziua dinainte zăcea încă într-un strat gros pe jos, lucind 
strălucitor sub soarele de iarnă. Spre mijlocul străzii Baker, 
aceasta fusese îngrămădită de trafic într-o fâşie cafenie şi 
fărâmicioasă, dar pe fiecare parte şi pe marginile cu grămezi de 
zăpadă ale aleilor era încă tot atât de albă ca atunci când 
ninsese. Trotuarul gri fusese curăţat şi râcâit, dar era încă 
periculos de alunecos, astfel încât existau mai puţini trecători 
decât de obicei. Intr-adevăr, dinspre staţia Metropolitan nu 
venea nimeni, cu excepţia acestui domn al cărui comportament 
excentric îmi atrăsese atenţia. 

Era un bărbat de vreo cincizeci de ani, înalt, corpolent şi 
impunător, cu o faţă masivă şi trăsături pronunţate, şi o siluetă 
impresionantă. Era îmbrăcat într-un stil sobru însă luxos, cu o 
redingotă neagră, o pălărie lucioasă, ghetre maro curate şi 
pantaloni gri perlat bine croiţi. Însă mişcările sale contrastau în 
mod absurd cu demnitatea ţinutei şi trăsăturilor, căci alerga 
repede, cu mici sărituri din când în când, cum face un om obosit 
care nu prea este obişnuit să-şi solicite picioarele. În timp ce 
fugea, îşi arunca mâinile în sus şi în jos, îşi bălăbănea capul şi 
contorsiona faţa în cele mai neobişnuite strâmbături. 

— Ce Dumnezeu este cu el?, am întrebat. Se uită la numerele 
caselor. 

— Cred că vine aici, a spus Holmes, frecându-şi mâinile. 

— Aici? 

— Da; cred că mai degrabă vine să mă consulte din punct de 
vedere profesional. De obicei, recunosc simptoamele. Ha! Ţi-am 
spus? In timp ce vorbea, gâfâind şi respirând cu greu, omul s-a 
năpustit spre uşa noastră şi a tras de clopoțel până când toată 
casa a răsunat de zăngănit. 

Câteva momente mai târziu se afla în camera noastră, încă 


gâfâind, încă gesticulând, dar cu o privire îndurerată şi 
disperată, şi atât de fixă că zâmbetele noastre s-au transformat 
într-o clipă în groază şi milă. N-a putut scoate nici un cuvânt un 
timp, ci doar îşi balansa corpul şi se trăgea de păr, ca şi cum ar 
fi ajuns la hotarul ultim al raţiunii. Apoi, sărind pe neaşteptate în 
picioare, a început să-şi izbească capul de perete cu o 
asemenea putere că amândoi ne-am repezit la el şi l-am tras de 
acolo în mijlocul camerei. Sherlock Holmes l-a împins pe 
balansoar şi, aşezându-se lângă el, l-a bătut uşor pe mână, 
vorbindu-i pe tonul degajat şi calmant pe care ştia atât de bine 
să-l folosească. 

— Aţi venit la mine să vă spuneţi povestea, nu-i aşa? a spus 
el. Sunteţi obosit din pricina grabei. Vă rog să aşteptaţi până 
când vă reveniţi, iar apoi voi fi cât se poate de fericit să 
examinez orice problemă pe care o să mi-o prezentaţi. 

Omul a rămas unul sau câteva minute cu pieptul tresăltând, 
luptând să-şi învingă emoția. Apoi şi-a trecut batista peste 
frunte, şi-a strâns buzele, şi şi-a întors faţa spre noi. 

— Fără îndoială, mă credeţi nebun? a spus el. 

— Observ că aţi avut un mare necaz, i-a răspuns Holmes. 

— Numai Dumnezeu ştie ce necaz! Un necaz suficient să-mi 
zdruncine raţiunea din temelii, atât a fost de neaşteptat şi 
teribil. Aş fi putut înfrunta dizgraţia publică, deşi sunt un om al 
cărui caracter n-a fost pătat vreodată. Suferinţa personală este 
de asemenea ceva ce i se întâmplă oricărui om; dar ambele 
deodată şi într-o formă atât de înspăimântătoare au fost 
îndeajuns să-mi zdruncine sufletul până în străfunduri. În plus, 
nu este vorba numai de mine. Cel mai nobil om de la noi poate 
suferi, dacă nu este găsită o modalitate de a rezolva această 
poveste oribilă. 

— Vă rog liniştiţi-vă, domnule, i-a spus Holmes, şi spuneţi-mi 
clar cine sunteţi şi ce vi s-a întâmplat. 

— Numele meu, a răspuns vizitatorul nostru, vă este probabil 
familiar Sunt Alexander Holder, de la firma bancară Holder & 
Stevenson de pe strada Threadneedle. 

Numele ne era într-adevăr binecunoscut, ca aparţinând 
partenerului mai în vârstă al unui concern bancar privat, al 
doilea ca importanţă în Londra. Ce s-a putut întâmpla atunci, 
care să-l aducă pe unul din cei mai importanţi cetăţeni ai 
Londrei într-o situaţie atât de demnă de milă? Am aşteptat plini 


de curiozitate până când, cu încă un efort, şi-a strâns puterile să 
ne spună această poveste. 

— Simt că timpul este foarte preţios, a spus el; de aceea m- 
am grăbit încoace, atunci când inspectorul de poliţie mi-a 
sugerat că ar trebui să vă cer colaborarea. Am ajuns pe strada 
Baker cu metroul, şi de acolo am venit în grabă pe jos, căci 
birjile merg încet pe zăpada asta. De aceea am ajuns cu 
răsuflarea tăiată, căci sunt un om care face foarte puţină 
mişcare. Acum mă simt mai bine, şi o să vă expun faptele pe cât 
de scurt şi totuşi clar îmi stă în putinţă. 

Ştiţi, fireşte, foarte bine că o afacere bancară de succes 
depinde atât de capacitatea de a găsi investiţii profitabile 
pentru fondurile noastre, cât şi de dezvoltarea conexiunilor 
noastre şi creşterea numărului de depunători. Una dintre 
metodele noastre cele mai profitabile de a cheltui bani este prin 
intermediul împrumuturilor, atunci când garanţia oferită este 
absolut sigură. Am făcut destule de acest fel în ultimii ani, şi 
există multe familii nobile cărora le-am împrumutat sume mari 
pe baza garanţiei tablourilor, bibliotecilor sau veselei lor. 

leri dimineaţă, mă aflam în biroul meu de la bancă, când mi-a 
fost adusă de unul din funcţionari o carte de vizită. Am tresărit 
când am văzut numele, căci aparţinea nimănui altcuiva decât - 
ei bine, poate chiar şi dumneavoastră ar fi bine să nu vă spun 
mai mult decât că era un nume care e pe toate buzele peste tot 
în lume - unul dintre numele cele mai sus puse, nobile şi 
importante din Anglia. M-am simţit copleşit de o asemenea 
onoare şi am încercat să-i spun asta când a intrat, dara trecut 
imediat la afaceri, cu aerul unui om care doreşte să se achite 
repede de o sarcină neplăcută. 

— Domnule Holder, mi-a spus el, am fost informat că aveţi 
obiceiul de a împrumuta bani. 

— Firma face asta atunci când garanţia este bună, i-am 
răspuns. 

— Este absolut esenţial pentru mine, mi-a spus el, să dispun 
pe loc de 50.000 de lire. Aş putea fireşte împrumuta înzecit o 
sumă atât de neînsemnată de la prieteni, dar prefer să o tratez 
ca pe o afacere pe care s-o închei eu însumi. Dată fiind poziţia 
mea, puteţi înţelege cu uşurinţă că nu ar fi înţelept să-mi fac 
obligaţii. 

— Pot să vă întreb pentru cât timp aveţi nevoie de această 


sumă?, l-am întrebat. 

— Aştept lunea viitoare o sumă mare care mi se datorează, şi 
atunci o să restitui cu siguranţă banii pe care mi-i împrumutaţi, 
cu dobânda pe care o consideraţi potrivită. Dar este esenţial 
pentru mine să-mi fie daţi imediat aceşti bani. 

— AŞ fi fericit să vi-i dau din propriu-mi buzunar fără alte 
discuţii, i-am spus eu, dacă un asemenea efort n-ar fi peste 
puterile mele. Dacă, pe de altă parte, urmează s-o fac în numele 
firmei, atunci, ca să fiu corect faţă de partenerul meu, trebuie să 
insist ca, chiar şi în cazul dumneavoastră, să fie luate toate 
precauţiile obişnuite. 

— Aş prefera s-o tratăm în acest fel, a spus el, ridicând o 
cutiuţă pătrată din marochin pe care o pusese lângă scaunul 
său. Aţi auzit fără îndoială de Diadema de beril? 

— Una din cele mai preţioase posesiuni publice ale 
imperiului, am spus eu. 

— Exact. A deschis cutia în care, încastrată în catifea moale 
de culoarea pielii, se afla magnifica bijuterie pe care o 
pomenise. Sunt treizeci şi nouă de beriluri imense, a spus el, iar 
preţul aurului gravat este incalculabil. Cea mai joasă evaluare ar 
plasa valoarea diademei la o sumă dublă faţă de aceea pe care 
am cerut-o. Sunt pregătit s-o las la dumneavoastră drept 
garanţie pentru împrumut. 

Am luat preţioasa cutie în mâini, uitându-mă oarecum 
perplex de la ea la ilustrul meu client. 

— Vă îndoiţi de valoarea ei? 

— Deloc, mă îndoiesc numai de... 

— Cât de oportun este s-o las aici. Vă puteţi linişti în această 
privinţă. Nici nu m-aş gândi s-o fac, dacă nu aş fi absolut sigur 
că voi fi capabil s-o cer înapoi în patru zile. Este doar o 
chestiune formală. Această garanţie este suficientă? 

— Este prea mult. 

— Înţelegeţi, domnule Holder, că aceasta este o dovadă 
puternică a încrederii mele, bazată pe tot ceea ce am auzit 
despre dumneavoastră. Mă bazez nu numai pe discreţia 
dumneavoastră şi pe abţinerea de la orice clevetire privind 
această chestiune, dar mai ales pe faptul că veţi păstra această 
diademă cu toate precauţiile posibile, deoarece e inutil să vă 
spun că dacă i s-ar întâmpla ceva, ar izbucni un mare scandal 
public. Orice deteriorare a ei ar fi aproape la fel de gravă ca 


pierderea ei definitivă, căci nu există în lume beriluri 
asemănătoare acestora, şi ar fi imposibil de înlocuit. V-o las însă 
cu toată încrederea, şi o să vin după ea în persoană luni 
dimineaţa. 

Văzând că clientul meu era nerăbdător să plece, n-am mai 
spus nimic, ci chemându-l pe casierul meu i-am ordonat să-i 
plătească cincizeci de bancnote de 1.000 de lire. Când am 
rămas din nou singur, însă, cu preţioasa cutie pe masă în faţa 
mea, n-am putut să nu mă gândesc cu teamă la 
responsabilitatea imensă ce îmi revenea. Nu exista nici o 
îndoială că, întrucât era o posesiune naţională, ar fi izbucnit un 
scandal oribil dacă i s-ar fi întâmplat vreo nenorocire. Regretam 
deja că am consimţit să am grijă de ea. Cu toate acestea, era 
prea târziu pentru a schimba ceva, prin urmare am încuiat-o în 
seiful meu personal şi m-am întors la muncă. 

Când s-a lăsat seara, m-am gândit că ar fi fost imprudent să 
las un lucru atât de preţios la birou când plecam. Seifurile 
bancherilor fuseseră nu o dată forţate, şi de ce nu i s-ar fi 
întâmplat asta şi  seifului meu? lar într-o asemenea 
eventualitate, cât de îngrozitoare ar fi poziţia în care m-aş afla! 
M-am hotărât, prin urmare, ca în următoarele câteva zile să port 
cutia cu mine acasă şi la birou, astfel încât să nu fie niciodată 
departe de mine. Cu această intenţie, am chemat o birjă şi m- 
am dus acasă la Streatham, luând bijuteria cu mine. N-am 
respirat în voie până când nu am luat-o sus şi am închis-o în 
biroul din camera mea de toaletă. 

Şi acum câteva cuvinte referitoare la ocupanţii casei mele, 
domnule Holmes, căci vreau să înţelegeţi pe deplin situaţia. 
Grăjdarul şi servitorul meu nu dorm în casă şi pot fi scoşi din 
discuţie. Am trei servitoare care au stat la mine un număr de ani 
şi a căror absolută onestitate este deasupra oricărei bănuieli. O 
alta, Lucy Parr, a doua cameristă lucrează pentru mine numai 
de câteva luni. A venit însă cu nişte recomandări excelente, şi 
întotdeauna m-a mulţumit. Este o fată foarte drăguță şi a atras 
admiratori care s-au învârtii ocazional prin jurul casei. Acesta 
este singurul defect pe care i l-am găsit, dar credem că este o 
fată bună din toate punctele de vedere. 

Atât în ceea ce priveşte servitorii. Familia mea propriu-zisă 
este atât de mică că nu îmi va lua mult timp să v-o descriu. Sunt 
văduv şi am un singur fiu, Arthur. A fost o dezamăgire pentru 


mine, domnule Holmes o dezamăgire dureroasă. Nu am nici o 
îndoială că vina îmi aparţine. Oamenii îmi spun că l-am răsfăţat. 
Foarte probabil aşa stau lucrurile. Când scumpa mea soţie a 
murit, am simţit că el era tot ceea ce îmi mai rămăsese să 
iubesc. Nu puteam suporta să văd zâmbetul dispărându-i, fie şi 
pentru o clipă, de pe faţă. Nu i-am refuzat niciodată nici o 
dorinţă. Poate ar fi fost mai bine pentru amândoi să fi fost mai 
sever cu el, dar am avut cele mai bune intenţii. 

Fireşte, a fost intenţia mea să-mi urmeze în afaceri, dar nu 
avea nici o aplecare în acest sens. Era sălbatic, încăpățânat şi, 
ca să vă spun adevărul, nu puteam avea încredere în el în ceea 
ce priveşte mânuirea unor sume mari de bani. Când era mai 
tânăr, a devenit membru al unui club aristocratic, iar acolo, 
datorită manierelor sale fermecătoare, a devenit în curând intim 
cu un număr de bărbaţi cu pungi încăpătoare şi obiceiuri 
costisitoare. A învăţat să joace cărţi din greu şi să risipească 
bani pe cursele de cai până când a ajuns să vină iar şi iar la 
mine, implorându-mă să-l împrumut în contul rentei sale, pentru 
a putea să-şi plătească datoriile de onoare. A încercat, nu o 
dată, să scape de compania periculoasă în care se afla, dar de 
fiecare dată influenţe prietenului său, sir George Bumwell, era 
suficientă să-l întoarcă înapoi. 

Şi realmente nu mă mir că un astfel de om ca şi, George 
Bumwell putea avea influenţă asupra lui, căci îl aducea frecvent 
în casă, şi eu însumi puteam cu greu rezista fascinaţiei 
exercitate de comportamentul său. Este mai în vârstă decât 
Arthur, un om de lume până în vârful degetelor, unul care a fost 
pretutindeni, a văzut totul, un orator strălucit, şi un bărbat de o 
mare frumuseţe. Totuşi când mă gândesc la el cu sânge rece, 
departe de farmecul prezenţei sale, sunt convins, dat fiind 
cinismul vorbelor şi privirilor sale, că este o persoană în care n- 
ar trebui să aibă încredere deloc. Aşa cred, şi aşa crede şi 
micuța mea Mary, care intuieşte rapid caracterul cuiva, lucru 
caracteristic femeilor. 

Şi acum mai îmi rămâne de descris numai ea. Este nepoata 
mea; dar când fratele meu a murit acum cinci ani lăsând-o 
singură pe lume, am adoptat-o şi am considerat-o întotdeauna 
ca pe o fiică. Este o rază de soare în casa mea - dulce, 
afectuoasă, frumoasă, un manager şi o menajeră minunată, o 
femeie extrem de tandră, liniştită şi delicată. Este mâna mea 


dreaptă. Nu ştiu ce m-aş face fără ea. Doar într-o singură 
privinţă mi-a încălcat dorinţele. Băiatul meu a cerut-o de două 
ori în căsătorie, căci o iubeşte devotat, dar de fiecare dată l-a 
refuzat. Cred că dacă există vreo persoană care să-l aducă pe 
calea cea dreaptă ea ar fi fost aceea, iar căsătoria aceasta ar fi 
putut să-i schimbe întreaga viaţă; dar acum, vai! Este prea 
târziu - pentru totdeauna prea târziu! 

Acum, domnule Holmes, cunoaşteţi persoanele care locuiesc 
sub acoperişul meu şi o să-mi continui mizerabila poveste. 

In acea seară după cină, când ne luam cafeaua în salon, le- 
am povestit lui Arthur şi lui Mary despre experienţa mea şi 
preţioasa comoară pe care o aveam sub acoperişul nostru, 
suprimând doar numele clientului meu. Lucy Parr care adusese 
cafeaua, părăsise, sunt sigur, camera, dar nu pot jura că uşa era 
închisă. Mary şi Arthur s-au dovedit foarte interesaţi, şi au dorit 
să vadă faimoasa diademă, dar m-am gândit că era mai bine să 
nu le-o arăt. 

— Unde ai pus-o?, m-a întrebat Arthur. 

— În propriul meu birou. 

— Ei bine, sper din tot sufletul ca nimeni să nu jefuiască casa 
în timpul nopţii, a spus el. 

— Este încuiat, i-am răspuns. 

— O, orice cheie veche se potriveşte la acel birou. Când eram 
mic, l-am deschis eu însumi cu cheia dulapului din debara. 

Avea adesea o manieră ciudată de a vorbi, astfel încât nu m- 
am prea gândit la ce a spus. Însă în acea noapte m-a urmat în 
camera mea, cu o faţă foarte gravă. 

— Uite aici, tată, a spus el cu privirea lăsată în jos poţi să-mi 
dai 200 de lire? 

— Nu, nu pot!, i-am răspuns cu asprime. Am fost mult prea 
generos cu tine din punct de vedere financiar. 

— Ai fost foarte bun, a spus el, dar îmi trebuie aceşti bani 
sau, altminteri, nu pot să mă mai întorc din nou la club. 

— Acesta ar fi un lucru foarte bun, i-am strigat. 

— Da, dar nu ai dori să-l părăsesc ca un om dezonorat, mi-a 
spus el. N-aş putea suporta dizgraţia. Trebuie să fac rost de bani 
într-un fel sau altul, şi dacă tu nu o să mi-i dai, atunci trebuie să 
încerc să-i obţin prin alte mijloace. 

Am fost foarte furios, căci aceasta era a trei cerere din 
această lună. Nu o să vezi un bănuţ de la mine am strigat, iar el 


a făcut o plecăciune şi a părăsit camere fără vreun alt cuvânt. 

După ce a plecat, am descuiat biroul, m-am asigurat că 
diadema era în siguranţă şi l-am încuiat din nou. Apoi am 
început să mă mişc prin casă să verific dac totul era încuiat - o 
sarcină pe care o lăsam de obicei în grija lui Mary, dar pe care 
m-am gândit că e mai bine s-ă îndeplinesc eu însumi în acea 
noapte. Pe când cobora scările, am văzut-o pe Mary la fereastra 
laterală de pe hol, pe care a închis-o şi încuiat-o pe când mă 
apropiam. 

— Spune-mi, tată, a spus ea, părând, m-am gândit, un pic 
tulburată, i-ai dat lui Lucy, servitoarea, permisiunea de a ieşi în 
noaptea asta? 

— Cu siguranţă, nu. 

— A intrat chiar acum prin uşa din spate. Nu am nici o 
îndoială că a fost numai până la poarta laterală să se 
întâlnească cu cineva, însă cred că un astfel de lucru nu este 
prea sigur şi ar trebui interzis. 

— Trebuie să-i vorbeşti dimineaţă ori o s-o fac eu, dacă vrei. 
Eşti sigură că totul este încuiat? 

— Cât se poate de sigură, tată. 

— Atunci, noapte bună. Am sărutat-o, şi am urcat din nou în 
dormitorul meu, unde în curând am adormit. 

Încerc să vă spun, domnule Holmes, tot ce poate avea vreo 
legătură cu cazul, dar vă rog să-mi puneţi întrebări în privinţa 
oricărui aspect pe care nu l-am prezentat destul de clar. 

— Din contră, prezentarea dumneavoastră este extrem de 
clară. 

— Ajung acum la o parte din povestea mea în care aş vrea să 
fiu clar în special. Nu dorm foarte adânc, iar neliniştea minţii 
mele m-a făcut fără îndoială să dorm şi mai uşor decât de 
obicei. Cam pe la două dimineaţa, deci, am fost trezit de un 
zgomot în casă. A încetat înainte de a mă trezi de-a binelea, dar 
a lăsat o impresie în urma lui, ca şi cum o fereastră ar fi fost 
închisă uşor undeva. Am rămas ascultând din toate puterile. 
Brusc, spre groaza mea, s-a auzit un zgomot distinct de paşi 
mişcându-se încet în camera de alături. M-am strecurat afară 
din pat palpitând de frică, şi m-am uitat prin uşa camerei mele 
de toaletă. 

— Arthur, am ţipat, ticălosule! Hoţule! Cum îndrăzneşti să 
atingi diadema aceea? 


Lumina de gaz era pe jumătate aprinsă, aşa cum o lăsasem, 
iar nefericitul meu băiat, îmbrăcat numai în cămaşă şi pantaloni, 
stătea lângă lampă, ţinând diadema în mâini. Părea s-o 
răsucească sau s-o îndoaie cu toată puterea. La strigătul meu a 
scăpat-o din strânsoare, şi s-a făcut palid ca moartea. l-am luat- 
o şi am examinat-o. Unul din colţurile de aur cu trei beriluri 
încrustate lipsea. 

— Ticălosule!, am ţipat nebun de furie. Ai distrus-o! M-ai 
dezonorat pe veci! Unde sunt pietrele pe care le-ai furat? 

— Furat!, a strigat el. 

— Da, hoţule!, am urlat, zgâlţâindu-l de umăr. 

— Nu lipseşte nici unul. Nu poate lipsi nici unul, a spus el. 

Lipsesc trei. Şi ştii unde se află. Trebuie să te numesc şi 
mincinos, nu numai hoţ? Nu te-am văzut cu ochii mei încercând 
să mai rupi o bucată? 

— M-ai jignit destul, a spus el, nu o să mai rabd aşa ceva. Nu 
o să mai spun nici un cuvânt despre asta, întrucât ai preferat să 
mă insulţi. Dimineaţă o să plec din această casă şi o să mă 
descurc singur. 

— O să pleci cu poliţia!, i-am strigat, pe jumătate nebun de 
durere şi furie. O să cer ca această poveste să fie investigată în 
amănunţime. 

— Nu o să afli nimic de la mine, mi-a spus el, cu o pasiune de 
care nu l-aş fi bănuit capabil. Dacă preferi să chemi poliţia, lasă-i 
să afle ce pot. 

La vremea asta toată casa era în picioare, căci ridicasem 
vocea datorită furiei. Mary a fost prima care s-a repezit în 
camera mea şi, la vederea diademei şi a feţei lui Arthur, a 
înţeles întreaga poveste, căzând cu un țipăt, inconştientă pe 
podea. Am trimis camerista la poliţie şi le-am încredinţat 
imediat investigarea cazului. Când inspectorul şi polițistul au 
intrat în casă, Arthur, care stătea ursuz cu mâinile încrucişate, 
m-a întrebat dacă intenţionam să-l acuz de furt. l-am răspuns că 
nu mai este o chestiune personală ci devenise una publică, 
întrucât diadema stricată era proprietate naţională. Eram 
hotărât ca legea să hotărască totul. 

— Cel puţin, mi-a spus el, nu le cere să mă aresteze imediat. 
Ar fi în avantajul tău ca şi în al meu să părăsesc casa pentru 
cinci minute. 

— Ca să fugi sau poate să ascunzi ceea ce ai furat, i-am spus 


eu. 

lar apoi, realizând în ce poziţie îngrozitoare mă aflam, l-am 
implorat să-şi amintească că era în joc nu numai onoarea mea 
dar şi a unuia mult superior; şi că ameninţa să provoace un 
scandal care urma să zdruncine națiunea. Putea să-l evite, dacă 
mi-ar fi spus ce făcuse cu cele trei pietre care lipseau. 

— Poţi la fel de bine recunoaşte totul, i-am spus; ai fost prins 
în flagrant şi nici o mărturisire n-ar putea să-ţi facă vina mai 
odioasă. Dacă poţi repara lucrurile pe cât îţi stă în puteri, 
spunându-ne unde se află berilurile, totul va fi iertat şi uitat. 

— Ţine-ţi iertarea pentru aceia care ţi-o cer, mi-a răspuns el, 
întorcându-mi spatele cu un surâs dispreţuitor. 

Mi-am dat seama că era prea înverşunat ca să-l mai 
influenţeze vreo vorbă de-a mea. Exista doar o singură cale, 
deci. L-am chemat pe inspector şi i l-am încredinţat. L-au 
percheziţionat imediat şi pe el şi camera sa, şi fiecare porţiune 
din casă unde ar fi putut ascunde pietrele; dar nu s-a putut găsi 
nici urmă de ele, şi nici nenorocitul de băiat nu şi-a deschis 
gura, cu toate insistenţele şi amenințările noastre. In dimineaţa 
asta a fost dus într-o celulă, iar eu, după ce am îndeplinit toate 
formalităţile cerute de poliţie, m-am repezit încoace ca să vă 
implor să vă folosiţi îndemânarea pentru a rezolva această 
afacere. Poliţia a recunoscut deschis că în momentul de faţă nu 
poate s-o rezolve. Puteţi cheltui cât consideraţi necesar. Am 
oferit deja o recompensă de 1.000 de lire. Dumnezeule, ce o să 
mă fac! Mi-am pierdut onoarea, pietrele şi fiul într-o singură 
noapte. O, ce o să mă fac! 

Şi-a dus mâinile la cap, legănându-se încoace şi încolo, şi 
vorbind singur încet şi monoton, ca un copil a cărui suferinţă a 
ajuns de neexprimat. 

Sherlock Holmes a rămas tăcut timp de câteva minute, cu 
sprâncenele încruntate şi ochii fixaţi asupra focului. 

— Primiţi mulţi vizitatori? l-a întrebat. 

— Pe nimeni, cu excepţia partenerului meu cu familia sa şi a 
câte unui prieten de-al lui Arthur. Sir George Bumwell a fost de 
câteva ori în vremea din urmă. Nimeni altcineva, cred. 

— Dumneavoastră ieşiţi des în lume? 

— Numai Arthur - doar Mary şi cu mine stăm acasă. Nici unul 
dintre noi nu se sinchiseşte de asta. 

— Este ceva neobişnuit pentru o fată. 


— Este o fată liniştită. În plus, nu este foarte tânără. Are 
douăzeci şi patru de ani. 

— Această poveste, pare, din câte spuneţi, să fi fost un şoc şi 
pentru ea. 

— Teribil! Este chiar mai afectată decât mine. 

— Nici unul dintre dumneavoastră nu se îndoieşte în privinţa 
vinovâăţiei fiului dumneavoastră? 

— Cum am putea s-o facem când l-am văzut cu proprii mei 
ochi cu diadema în mâini? 

— Nu prea o consider o dovadă concludentă. Restul diademei 
era deteriorat? 

— Da, era îndoită. 

— Nu credeţi atunci că ar fi putut încerca s-o îndrepte? 

— Dumnezeu să vă binecuvânteze! Faceţi tot ce puteţi pentru 
el şi pentru mine. Dar este o sarcină prea dificilă. Ce făcea 
acolo, în primul rând? Dacă scopul său nu era unul vinovat, de 
ce nu a spus-o? 

— Exact. Şi dacă era vinovat, de ce nu a inventat o minciună? 
Tăcerea sa îmi pare a fi un argument atât pro cât şi contra. 
Există câteva aspecte ciudate în privinţa acestui caz. Ce părere 
a avut poliţia despre zgomotul care v-a trezit din somn? 

— Au considerat că ar fi putut fi provocat de Arthur când a 
închis uşa dormitorului său. 

— O presupoziţie veridică! Ca şi cum un om care comite un 
delict ar trânti uşa ca să trezească toată casa. Ce au spus atunci 
de dispariţia acestor pietre? 

— Incă mai bat în pereţi şi examinează mobila în speranţa de 
a le găsi. 

— S-au gândit să se uite în afara casei? 

— Da, au dat dovadă de o energie ieşită din comun. Toată 
grădina a fost deja examinată în amănunţime. 

— Acuma, dragul meu domn, a spus Holmes, nu vă este clar 
că această poveste are implicaţii mult mai profunde decât 
dumneavoastră sau poliţia aţi fost înclinați să vă gândiţi la 
început? Dumneavoastră vă pare a fi un caz simplu; mie îmi 
pare a fi unul extrem de complex. Gândiţi-vă la ce presupune 
teoria dumneavoastră. Presupuneţi că fiul dumneavoastră a ieşit 
din pat, a mers, riscând imens, în camera dumneavoastră de 
toaletă, a deschis biroul, a luat diadema, a rupt folosindu-se 
doar de mâini o mică porţiune din ea, a plecat într-un alt loc, a 


ascuns trei pietre din cele treizeci şi nouă cu o astfel de 
iscusinţă că nimeni nu le poate găsi, iar apoi s-a întors cu 
celelalte treizeci şi şase în cameră, expunându-se pericolului 
imens de a fi descoperit. Vă întreb acum, vi se pare veridică o 
astfel de teorie? 

— Dar ce altceva ar putea fi?, a strigat bancherul cu un gest 
de disperare. Dacă motivele sale au fost nevinovate, de ce nu le 
explică? 

— Este sarcina noastră să aflăm asta, a replicat Holmes; deci 
acum, domnule Holder, vom porni împreună spre Streatham, 
dacă doriţi, şi vom petrece o oră examinând mai îndeaproape 
detaliile. 

Prietenul meu a insistat să-i acompaniez în incursiunea lor, 
ceea ce eram foarte dornic să fac, căci curiozitatea şi simpatia 
mea au fost intens suscitate de povestea pe care o auzisem. 
Mărturisesc că vina fiului bancherului îmi părea şi mie la fel de 
evidentă ca şi nefericitului său tată, dar totuşi aveam o 
asemenea încredere în judecata lui Holmes, că simţeam că 
trebuia să existe nişte motive de speranţă atâta vreme cât 
acesta era nesatisfăcut de explicaţia acceptată. N-a prea scos 
un cuvânt pe drumul spre suburbia sudică, ci a stat cu bărbie în 
piept şi pălăria trasă pe ochi, căzut pe gânduri. Clientul nostru 
părea să fi prins ceva suflet la raza de speranţă care îi fusese 
oferită, şi chiar a început şi vorbească fără şir cu mine despre 
afacerile sale. O scurta călătorie cu trenul şi o şi mai scurtă 
plimbare ne-au dus la Fairbank, locuinţa modestă a marelui 
bancher Fairbank era o casă pătrată din piatră albă, de mărime 
potrivită, la o mică distanţă de drum. In faţă se întindea o alee 
cu două sensuri pentru trăsuri şi un gazon acoperit de zăpadă, 
întinzându-se până la cele două mari porţi de fier de la intrare. 
Pe partea dreaptă era un mic desiş, care dădea într-o cărare 
îngustă între două garduri îngrijite, mergând de la drum până la 
uşa bucătăriei formând intrarea de serviciu. Pe stânga se 
întindea o alee care ducea la grajduri şi nu străbătea deloc 
domeniul, fiind o cale de trecere publică, dar puţin folosită. 
Holmes ne-a lăsat în faţa uşii şi se plimba încet în jurul casei, 
prin faţă, pe aleea furnizorilor, roată prin grădina din spate pe 
aleea spre grajduri. A zăbovit atât de mult că domnul Holder şi 
cu mine am mers în sufragerie, aşteptându-l la gura focului să 
se întoarcă. Şedeam acolo tăcuţi când uşa s-a deschis, şi a intrat 


înăuntru o tânără domnişoară. Era mai degrabă mai înaltă decât 
media, slabă, cu părul şi ochii închişi la culoare, care păreau şi 
mai întunecaţi datorită palorii depline a pielii ei. Nu cred să mai 
fi văzut vreodată o faţă de femeie mai palidă decât a ei. Buzele 
ei erau de asemenea livide, însă ochii îi erau roşii de plâns. Pe 
când păşea încet prin cameră, m-a impresionat cu suferinţa ei, 
care părea şi mai mare decât cea a bancherului dimineaţă, şi 
era mai izbitoare în cazul ei, întrucât era evident o femeie 
puternică, cu o imensă capacitate de abţinere. Ignorându-mi 
prezenţa, a mers drept la unchiul ei trecându-și mâna peste 
capul lui, într-o mângâiere dulce, tipic feminină. 

— Ai dat ordine ca Arthur să fie eliberat, nu-i aşa, tată? a 
întrebat ea. 

— Nu, nu, fata mea, chestiunea trebuie examinată în 
amănunt. 

— Dar sunt atât de sigură că este nevinovat. Cunoşti 
instinctele feminine. Ştiu că nu a făcut nici un rău, şi că vei 
regreta faptul de a fi acţionat cu atâta asprime. 

— Dacă este nevinovat, de ce tace, atunci? 

— Cine ştie? Poate pentru că s-a înfuriat că l-ai suspectat. 

— Cum să nu-l fi suspectat, când realmente l-am văzut cu 
diadema în mână? 

— O, dar a luat-o doar pentru a se uita la ea. O, crede-mă, 
crede-mă pe cuvânt că este nevinovat. Las-o baltă şi nu mai 
spune nimic. Este atât de îngrozitor să te gândeşti că dragul 
nostru Arthur este la închisoare! 

— N-o s-o las baltă până când nu sunt găsite pietrele. 
Niciodată, Mary! Afecţiunea ta pentru Arthur te face oarbă la 
consecinţele teribile pe care le voi suporta. Departe de a 
muşamaliza lucrurile, am adus un domn de la Londra pentru a 
investiga cazul în profunzime. 

— Acest domn?, a întrebat ea, întorcându-se spre mine. 

— Nu, prietenul dumnealui. A dorit să-l lăsăm singur. Este pe 
aleea spre grajduri acum. 

— Aleea spre grajduri? Şi-a ridicat sprâncenele întunecate. Ce 
speră să găsească acolo? Ah! Presupun ce el este. Sper, 
domnule, că veţi reuşi să dovediţi ceea ce sunt sigură că este 
adevărat, şi anume că vărul meu Arthur, nu este vinovat de 
această crimă. 

— Vă împărtăşesc întru totul părerea, şi sper, ca şi 


dumneavoastră, să putem s-o dovedim, i-a replicat Holmes, 
întorcându-se la ştergător pentru a-şi scuture zăpada de pe 
pantofi. Cred că am onoarea de a mă adresa domnişoarei Mary 
Holder. Pot să vă pun una sau două întrebări? 

— Vă rog, domnule, dacă asta vă poate ajuta să elucidaţi 
această poveste îngrozitoare. 

— Dumneavoastră n-aţi auzit nimic astă-noapte? 

— Nimic, până când unchiul meu a început vorbească tare. L- 
am auzit şi am coborât. 

— Aţi închis ferestrele şi uşile în noaptea dinainte. Aţi zăvorât 
toate ferestrele? 

— Da. 

— Dimineaţa erau toate încă zăvorâte? 

— Da. 

— Aveţi o servitoare care are un iubit? Cred că i-aţi pomenit 
unchiului dumneavoastră noaptea trecută că ieşise să-l 
întâlnească? 

— Da, şi ea a fost cea care ne-a servit în salon şi care ar fi 
putut auzi remarcile unchiului meu despre diademă. 

— Înţeleg. Inferaţi că ar fi putut să iasă să-i spună iubitului ei, 
şi că cei doi ar fi putut pune la cale jaful. 

— Dar ce rost au toate aceste teorii vagi, a strigat bancherul 
nerăbdător, când v-am spus că l-am văzut pe Arthur cu diadema 
în mâini? 

— Aşteptaţi, puţin, domnule Holder. Ne vom întoarce la asta. 
Referitor la această fată, domnişoară Holder, aţi văzut-o 
întorcându-se pe uşa de la bucătărie, presupun? 

— Da; când m-am dus ca să văd dacă uşa era zăvorâtă 
pentru noapte, am întâlnit-o strecurându-se înăuntru. L-am 
văzut şi pe bărbat în întuneric. 

— ÎI cunoaşteţi? 

— O, da! Este zarzavagiul care ne aduce legumele. Numele 
său este Francis Prosper. 

— Stătea, a spus Holmes, în stânga uşii - adică puţin mai 
încolo pe cărare decât era necesar pentru a ajunge la uşă? 

— Da, aşa este. 

— Şi are un picior de lemn? 

Ceva de genul fricii s-a ivit în ochii negri şi expresivi ai tinerei 
domnişoare. 

— Păi, sunteţi un adevărat magician, a spus ea. Cum de ştiţi 


asta? A zâmbit, dar pe faţa slabă şi alertă a lui Holmes nu era 
nici urmă de zâmbet. 

— Acuma aş dori să merg sus, a spus el. lar apoi probabil din 
nou în jurul casei. Poate ar fi mai bine să arunc o privire la 
ferestrele de aici înainte de a urca. A mers cu repeziciune de la 
una la alta, oprindu-se doar la cea mare care dădea din hol în 
aleea spre grajduri. A deschis-o, şi i-a examinat cu multă atenţie 
pervazul, cu ajutorul lupei sale. Acuma o să mergem sus, a spus 
el în final. 

Camera de toaletă a bancherului era o odaie mică, mobilată 
simplu, cu un covor gri, un birou mare şi o oglindă înaltă. 
Holmes s-a dus mai întâi la birou şi s-a uitat intens la 
încuietoare. 

— Ce cheie a fost folosită pentru a-l deschide?, a întrebat el. 

— Cea pe care însuşi fiul meu a menţionat-o - cea de la 
dulapul din debara. 

— O aveţi aici? 

— Este cea de pe măsuţa de toaletă. 

Sherlock Holmes a luat-o şi a deschis biroul. 

— Este o încuietoare care nu face zgomot, a spus el. Nu e de 
mirare că nu v-a trezit. Această cutie, presupun, conţinea 
diadema. Trebuie să ne uităm la ea. 

A deschis cutia, şi, scoțând diadema, a aşezat-o pe masă. Era 
un exemplu magnific de orfevrerie, iar cele treizeci şi şase de 
pietre erau cele mai frumoase pe care le-am văzut vreodată. Pe 
o parte a diademei, de unde fusese smuls colţul cu cele trei 
pietre, marginea era crăpată. 

— Acuma, domnule Holder, i-a spus Holmes, iată colţul care 
corespunde celui care a fost din nefericire pierdut. Pot să vă rog 
să-l rupeţi? 

Bancherul s-a dat îngrozit înapoi. 

— Nici nu mă gândesc să încerc aşa ceva, a spus el. 

— Atunci o voi face eu. Brusc, Holmes a încercat din toate 
puterile s-o facă, dar fără nici un rezultat. Simt că cedează 
puţin, a spus el, dar deşi am multă putere în degete, mi-ar 
trebui foarte mult timp s-o rup. Un om obişnuit n-ar putea s-o 
facă. Acuma ce credeţi că s-ar întâmpla dacă aş reuşi s-o rup, 
domnule Holder? S-ar auzi un zgomot ca acela făcut de o 
împuşcătură. Vreţi să spuneţi că toate astea s-au întâmplat la 
câţiva metri de patul dumneavoastră, şi că dumneavoastră nu 


aţi auzit nimic? 

— Nu ştiu ce să mai cred. Totul îmi este de neînțeles. 

— Dar poate se poate clarifica pe parcurs. Ce credeţi, 
domnişoară Holder? 

— Mărturisesc că şi eu împărtăşesc perplexitatea unchiului 
meu. 

— Fiul dumneavoastră nu purta pantofi sau papuci când l-aţi 
văzut? 

— Nimic cu excepţia pantalonilor şi a cămâşii. 

— Mulţumesc. Cu certitudine ne-am bucurat de un noroc 
extraordinar în timpul acestei investigaţii şi va fi în întregime 
vina noastră dacă nu reuşim să clarificăm povestea. Cu 
permisiunea dumneavoastră, domnule Holder, voi continua 
acum cercetările mele afară. 

A mers singur, după propria-i dorinţă, întrucât a explicat că 
orice urme de paşi nenecesare i-ar fi făcut sarcina mai dificilă. A 
muncit o oră sau mai mult, întorcându-se în cele din urmă cu 
picioarele pline de zăpadă şi trăsăturile la fel de impenetrabile 
ca întotdeauna. 

— Cred că am văzut tot ceea ce era de văzut, domnule 
Holder, a spus el. Vă pot fi de cel mai mare folos, dacă mă întorc 
la mine. 

— Dar pietrele, domnule Holmes. Unde se află ele? 

— Nu ştiu. 

Bancherul şi-a frânt mâinile. 

— Nu o să le mai văd niciodată!, a strigat. Şi fiul meu? Îmi 
daţi vreo speranţă? 

— Părerea mea nu s-a schimbat întru nimic. 

— Atunci, pentru numele lui Dumnezeu, ce a fost această 
poveste întunecată care a avut loc în casa mea noaptea 
trecută? 

— Dacă mă puteţi vizita pe strada Baker mâine dimineaţă 
între nouă şi zece, o să fiu fericit să fac tot ce pot să clarific 
situaţia. Inţeleg că îmi daţi mână liberă să acţionez în numele 
dumneavoastră, cu singura condiţie să vă aduc înapoi pietrele, 
şi că nu există nici o limită în privinţa sumei pe care o pot folosi? 

— Mi-aş da întreaga avere să le recuperez. 

— Foarte bine. O să examinez lucrurile până mâine La 
revedere; este posibil să mă întorc aici înainte de lăsarea serii. 

Imi era clar că tovarăşul meu se decisese în privinţa cazului, 


deşi la ce concluzii ajunsese, era mai mult decât îmi puteam cât 
de cât imagina. În timpul călătorie noastre spre casă, am 
încercat să-l trag de câteva ori de limbă, dar sărea întotdeauna 
la un alt subiect, până când în cele din urmă am renunţat 
disperat. Nu era încă trei când ajunsesem acasă. S-a grăbit în 
camera lui, de unde e coborât câteva minute mai târziu, 
îmbrăcat ca o haimana de rând. Cu gulerul ridicat, cu haina 
lucioasă şi tocită fularul roşu şi cizmele sale uzate arăta ca un 
exemplar perfect al categoriei respective. 

— Cred că arăt cum trebuie, a spus el, uitându-se în oglinda 
de deasupra căminului. Aş vrea să poţi veni cu mine, Watson, 
dar mi-e teamă că e imposibil. E posibil să fiu pe calea cea bună 
sau dimpotrivă să urmăresc o fată Morgana, dar o să ştiu în 
curând care din ele. Sper să mă întorc în câteva ore. A tăiat o 
felie de carne de vită din halca de pe bufet, a pus-o între două 
felii de pâine şi băgându-și gustarea grosolană în buzunar, a 
pornit expediţie. 

Tocmai ce-mi terminasem ceaiul când s-a întors, vădit într-o 
dispoziţie excelentă, bălăbănind în mână o gheată veche cu 
elastic. A aruncat-o într-un colţ şi şi-a turnat o ceaşcă de ceai. 

— Am intrat numai în trecere, a spus el. Plec din nou. 

— Unde? 

— O, în celălalt capăt din West End. Poate să treacă ceva 
timp până mă întorc. Nu mă aştepta în caz că întârzii. 

— Cum te descurci? 

— O, aşa şi aşa. N-am de ce mă plânge. Am fost la Streatham 
de când ne-am văzut ultima oară, dar nu am intrat în casă. Este 
o problemă foarte incitantă şi nu aş fi ratat-o pentru nimic în 
lume. Totuşi, nu pot sta la taclale căci trebuie să-mi dau jos 
hainele astea îndoielnice şi să revin la sinele meu respectabil. 

Era vădit din atitudinea lui că avea motive mai puternice de 
satisfacţie decât lăsau să se vadă cuvintele lui. Ochii îi luceau şi 
exista chiar şi o urmă de culoare în obrajii săi gălbejiţi. S-a 
grăbit sus şi câteva minute mai târziu am auzit pocnetul uşii din 
hol, care m-a înştiinţat că plecase din nou la vânătoarea care-i 
plăcea pentru că i se potrivea atât de bine. 

Am aşteptat până la miezul nopţii, dar nu s-a întors, prin 
urmare m-am retras în camera mea. Nu era ceva neobişnuit în 
cazul lui să lipsească zile şi nopţi în şir atunci când era pe pista 
cea bună, deci faptul că întârzia nu m-a surprins deloc. Nu ştiu 


la ce oră s-a întors, dar când am coborât dimineaţa la micul 
dejun se afla acolo, cu o ceaşcă de cafea într-o mână şi cu ziarul 
în cealaltă, pe cât de proaspăt şi îngrijit posibil. 

— Scuză-mă că am început fără tine, Watson, mi-a spus el, 
dar îţi aminteşti că clientul nostru are o întâlnire mai degrabă 
devreme în această dimineaţă. 

— Ce, este trecut de nouă, i-am răspuns. N-aş fi surprins să 
fie el. Cred că am auzit clopoţelul. 

Era într-adevăr prietenul nostru, bancherul. Am fost şocat de 
schimbarea care se petrecuse cu el, căci faţa lui, de la o natură 
mare şi masivă, era acum trasă şi lăsată, în timp ce părul mi-a 
părut cel puţin mai albit. A intrat cu o expresie de oboseală şi 
letargie pe chip, care era chiar mai dureroasă decât violenţa lui 
din dimineaţa dinainte, şi s-a prăbuşit în fotoliul pe care i-l 
împinsesem. 

— Nu ştiu ce am făcut să merit să fiu atât de greu încercat, a 
spus el. Doar cu două zile mai devreme eram un om fericit şi 
prosper fără nici o grijă. Acum mă aşteaptă o bătrâneţe 
singuratică şi dezonorată. O durere îi urmează îndeaproape 
alteia. Nepoata mea, Mary, m-a părăsit. 

— V-a părăsit? 

— Da. În această dimineaţă patul ei era neatins, camera era 
goală, iar un bilet pentru mine se afla pe masa din hol. li 
spusesem noaptea trecută, îndurerat, nu mâniat, că dacă s-ar fi 
căsătorit cu băiatul meu, lucrurile ar fi mers bine cu el. Poate a 
fost o dovadă de egoism din partea mea. Se referă la această 
remarcă în biletul ei: 

„DRAGUL MEU UNCHI: Simt că ţi-am făcut necazuri, şi că, 
dacă aş fi acţionat diferit, această nenorocire teribilă nu s-ar fi 
întâmplat vreodată. Nu pot, având acest gând în minte, să fiu 
din nou fericită sub acoperişul dumitale, şi simt că trebuie să te 
părăsesc pentru totdeauna. Nu-ţi face griji pentru viitorul meu, 
căci este asigurat; şi, mai ales, nu mă căuta, căci va fi o muncă 
inutilă şi îmi va face un deserviciu. În viaţă sau în moarte, rămân 
pentru totdeauna iubitoarea ta MARY.” 

— Ce vrea să spună cu biletul acesta, domnule Holmes? 
Credeţi că are intenţia să se sinucidă? 

— Nu, nu, nimic de acest fel. Este poate cea mai bună soluţie 
posibilă. Cred, domnule Holder, că vă apropiaţi de sfârşitul 
necazurilor dumneavoastră. 


— Ha! Aşa credeţi! Aţi auzit ceva, domnule Holmes; aţi aflat 
ceva! Unde sunt pietrele? 

— Nu consideraţi că 1.000 de lire de bucată este o sumă prea 
mare? 

— AŞ plăti zece. 

— Nu e necesar. Trei mii sunt suficiente. Şi îmi închipui că 
există o mică recompensă. Aveţi cecurile la dumneavoastră? 
lată un stilou. Mai bine scrieţi 4.000 de lire. 

Cu faţa uimită, bancherul a scris cecul cerut. Holmes s-a dus 
la biroul lui, a scos din el o bucăţică triunghiulară de aur cu trei 
pietre încrustate, şi a aruncat-o pe masă. 

Clientul nostru a înşfăcat-o cu un țipăt de bucurie. 

— O aveţi!, a spus gâfâit. Sunt salvat! Sunt salvat! 

Reacţia sa de bucurie era la fel de pasionată cum fusese cea 
de suferinţă, şi a strâns la piept pietrele recuperate. 

— Mai există un lucru pe care îl datoraţi, domnule Holder, i-a 
spus Sherlock Holmes mai degrabă grav. 

— Datorez! A luat un stilou. Spuneţi-mi suma şi o s-o plătesc. 

— Nu, datoria nu este faţă de mine. Datoraţi nişte scuze 
foarte umile acelui băiat nobil, fiul dumneavoastră, care s-a 
comportat în această poveste într-un fel în care mi-ar plăcea s-o 
facă propriul meu fiu, dacă aş avea vreodată unul. 

— Atunci nu Arthur a fost cel care le-a luat? 

— V-am spus ieri şi v-o repet astăzi că nu el. 

— Sunteţi sigur? Atunci hai să ne ducem imediat la el şi să-i 
spunem că se ştie adevărul. 

— O ştie deja. Când am elucidat totul, am avut o discuţie cu 
el şi, văzând că nu vrea să-mi spună povestea, i-am spus-o eu, 
şi a trebuit să recunoască că aveam dreptate, adăugând câteva 
detalii care nu-mi erau încă clare. Vestea dumneavoastră din 
această dimineaţă poate însă să-l facă să vorbească. 

— Pentru Dumnezeu, spuneţi-mi atunci, ce înseamnă acest 
mister neobişnuit! 

— O s-o fac, şi o să vă arăt paşii prin care am ajuns să-l 
dezleg. Şi daţi-mi voie să vă spun mai întâi ceea ce este cel mai 
greu pentru mine să spun şi pentru dumneavoastră să auziţi, a 
existat o înţelegere între Sir George Bumwell şi nepoata 
dumneavoastră, Mary. Au fugit împreună. 

— Mary a mea? Este imposibil! 

— Este din nefericire mai mult decât posibil; este sigur. Nici 


dumneavoastră nici fiul dumneavoastră n-aţi cunoscut 
adevăratul caracter al acestui om, atunci când l-aţi admis în 
cercul familiei dumneavoastră. Este unul dintre cei mai 
periculoşi oameni din Anglia - un jucător ruinat, un ticălos 
absolut disperat, un om fără inimă sau conştiinţă. Nepoata 
dumneavoastră n-a cunoscut astfel de oameni. Când i-a făcut 
jurăminte, cum le-a făcut la o sută altele înaintea ei, s-a amăgit 
că numai ea a putut să-i mişte inima. Numai dracu ştie ce i-a 
spus, dar cel puţin e sigur că aceasta a devenii unealta lui şi că 
obişnuia să-l întâlnească aproape în fiecare seară. 

— Nu pot şi nu o voi crede!, a strigat bancherul cu faţa palidă 
ca moartea. 

— O să vă spun ce s-a întâmplat în casa dumneavoastră 
noaptea trecută. Nepoata dumneavoastră, când a crezut că v- 
aţi dus în camera dumneavoastră, s-a strecurat jos şi a vorbit cu 
iubitul său prin fereastra care dă spre aleea ce duce spre 
grajduri. Urmele paşilor lui era întipărite în zăpadă, atât de mult 
a stat acolo. Ea i-a spus de diademă. Pofta lui nelegiuită de aur 
s-a aprins la această ştire, şi a făcut-o să-i urmeze voinţa. Nu 
am nici o îndoială că vă iubea, dar există femei în cazul cărora 
dragostea pentru un iubit anihilează toate celelalte afecţiuni, şi 
cred că era şi cazul ei. Tocmai ce asculta instrucţiunile acestuia, 
când v-a văzut coborând scările, şi a închis rapid fereastra, 
povestindu-vă despre escapada uneia din servitoare cu iubitul ei 
cu piciorul de lemn, ceea ce era perfect adevărat. 

Fiul dumneavoastră, Arthur, a mers la culcare după 
conversaţia cu dumneavoastră, dar a dormit prost datorită 
neliniştii iscate de datoriile sale la club. În mijlocul nopţii a auzit 
nişte paşi uşori trecând pe lângă uşa lui, prin urmare s-a sculat 
şi, uitându-se afară, a fost surprins s-o vadă pe verişoara sa 
mergând pe furiş pe coridor şi dispărând în camera 
dumneavoastră de toaletă. Împietrit de uimire, băiatul şi-a pus 
nişte haine şi a aşteptat acolo în întuneric să vadă ce avea să se 
întâmple mai departe. Ea a ieşit din cameră şi la lumina lămpii 
de pe hol fiul dumneavoastră a văzut-o ducând în mână 
preţioasa diademă. A coborât scările, iar el, cuprins de groază, a 
fugit şi s-a strecurat în spatele draperiei din apropierea uşii 
dumneavoastră, de unde putea observa ce se petrecea în holul 
de dedesubt. A văzut-o cum a deschis pe furiş uşa, dându-i 
diadema cuiva aflat în întuneric, iar apoi cum a închis-o, 


grăbindu-se iar spre camera ei, trecând destul de aproape de 
locul în care stătea ascuns el în spatele draperiei. 

Atâta vreme cât era de faţă, nu putea face nici o acţiune fără 
s-o expună teribil pe femeia pe care o iubea. Dar în clipa în care 
a dispărut, el a realizat ce nenorocire zdrobitoare era pentru 
dumneavoastră şi cât de important era să pună lucrurile la 
punct. S-a repezit jos aşa cum era, cu picioarele desculţe, a 
deschis fereastra, a sărit în zăpadă şi a fugit pe alee unde a 
putut vedea o figură întunecată în lumina lunii. Sir George 
Bumwell a încercat să scape, dar Arthur l-a prins şi s-au luptat, 
băiatul dumitale trăgând de un capăt al diademei, iar duşmanul 
său de celălalt. In încăierare, fiul dumneavoastră l-a lovit pe Sir 
George şi l-a tăiat la ochi. Apoi ceva a pocnit brusc, iar fiul 
dumitale, văzând că diadema este în mâinile lui, s-a năpustit 
înapoi, a închis fereastra, s-a urcat în camera dumneavoastră, şi 
tocmai ce observase că diadema fusese îndoită în timpul luptei 
încercând s-o îndrepte, când aţi apărut la faţa locului. 

— Este posibil?, a spus gâfâit bancherul. 

— Apoi l-aţi înfuriat jignindu-l exact într-un moment în care 
simţea că merita mulţumirile dumneavoastră cele mai 
călduroase. Nu putea să vă explice cum stăteau lucrurile fără s- 
o dea de gol pe cea care cu siguranţă nu îi prea merita atenţia. 
Insă el a adoptat o atitudine cavalerească şi i-a păstrat secretul. 

— De aceea a ţipat şi a leşinat ea atunci când a văzut 
diadema, a strigat domnul Holder. O, Dumnezeule! Ce nebun 
orb am fost! Şi el care mi-a cerut să-l las să meargă afară cinci 
minute! Dragul de el, voia să vadă dacă bucăţica pierdută se 
afla la locul luptei. Cât de crud l-am nedreptăţit! 

— Când am ajuns la casa dumneavoastră, a continuat 
Holmes, am înconjurat-o imediat cu mare atenţie pentru a 
observa dacă exista vreo urmă pe zăpadă, care mi-ar fi putut fi 
de ajutor. Ştiam că nu ninsese deloc din seara dinainte şi de 
asemenea că îngheţul puternic conservase urmele. Am parcurs 
aleea furnizorilor, dar aceasta era în întregime călcată în 
picioare şi urmele nu se puteau distinge unele de altele. Însă 
chiar dincolo de ea, la capătul opus uşii de la bucătărie, a stat o 
femeie şi a vorbit cu un bărbat, ale cărui urme rotunde pe o 
parte indicau că acesta avea un picior de lemn. Am putut 
observa chiar că aceştia fuseseră deranjaţi, căci femeia a 
alergat repede înapoi spre uşă, după cum arătau urmele puţin 


adânci lăsate de călcâie şi cele adânci lăsate de degete, în timp 
ce omul cu piciorul de lemn a aşteptat un timp, iar apoi a plecat. 
La vremea respectivă, m-am gândit că aceste urme puteau 
aparţine servitoarei şi iubitului ei, de care îmi vorbiseţi deja, iar 
cercetările au arătat că aşa a fost. Am traversat grădina fără să 
mai văd nimic altceva decât urme întâmplătoare, pe care le-am 
luat ca aparţinând poliţiei; însă când am ajuns pe aleea spre 
grajduri, am putut observa o poveste foarte lungă şi complicată 
scrisă pe zăpada din faţa mea. 

Exista un şir dublu de urme aparţinând unui bărbat în cizme 
şi un al doilea şir dublu pe care l-am observat încântat ca 
aparţinând unui bărbat desculţ. Am fost imediat convins din 
ceea ce îmi spuseseţi că ultimele aparțineau fiului 
dumneavoastră. Primul a mers şi înainte şi înapoi, însă celălalt a 
alergat repede, şi întrucât paşii săi erau pe alocuri întipăriţi 
peste adâncitura lăsată de cizme, era vădit că trecuse după 
celălalt, l-am urmat şi am descoperit că duceau spre fereastra 
din hol, unde cei lăsaţi de cizme îndepărtaseră toată zăpada în 
timp ce aşteptau. Apoi m-am deplasat spre celălalt capăt, care 
se afla la o sută de metri sau mai mult pe alee. Am văzut locul 
în care cel în cizme s-a întors, unde zăpada era întretăiată ca şi 
cum avusese loc o luptă şi în final unde căzuseră câţiva stropi 
de sânge, arătându-mi că nu mă înşelam. Cel în cizme a fugit 
apoi pe cărare, iar o altă pată mică de sânge îmi arăta că el 
fusese cel rănit. Când a ajuns la drumul mare la celălalt capăt, 
am observat că pavajul fusese curăţat, prin urmare indiciul meu 
se oprea acolo. 

Insă intrând în casă am examinat cu lupa, după cum vă 
amintiţi, pervazul şi rama ferestrei din hol, şi am putut imediat 
observa că cineva ieşise pe ea. Am putut distinge conturul unde 
fusese pus piciorul umed când a intrat. Am fost capabil atunci 
să-mi formez o părere referitoare la ceea ce s-a întâmplat. Un 
bărbat a aşteptat afară în dreptul ferestrei; cineva a adus 
pietrele preţioase; fapta a fost văzută de fiul dumneavoastră; 
acesta s-a luat după hoţ; a luptat cu el; au tras fiecare de 
diademă, puterea lor unită provocând stricăciuni pe care nici 
unul singur nu le-ar fi putut înfăptui. S-a întors cu premiul, dar a 
lăsat un fragment în mâna duşmanului său. Până aici lucrurile 
îmi erau clare. Acum întrebarea era cine era bărbatul şi cine îi 
adusese diadema. 


Este o veche maximă de-a mea că atunci când ai exclus 
imposibilul, ceea ce rămâne, indiferent cât de improbabil, 
trebuie să fie adevărul. Acuma, ştiam că nu dumneavoastră aţi 
adus-o, prin urmare rămânea numai nepoata dumneavoastră şi 
servitoarele. Dar dacă ar fi fost servitoarele, de ce ar îngădui fiul 
dumneavoastră să fie învinuit în locul lor? N-ar putea exista nici 
un motiv posibil. Însă dat fiind că îşi iubea verişoara, exista o 
explicaţie excelentă de ce vroia să păstreze secretul - cu atât 
mai mult cu cât secretul era unul ruşinos. Când mi-am adus 
aminte că aţi văzut-o la acea fereastră, şi cum a leşinat văzând 
din nou diadema, presupunerea mea a devenit o certitudine. 

Şi cine a putut fi complicele ei? Evident un iubit, căci cine 
altcineva ar fi putut fi mai important decât dragostea şi 
recunoştinţa pe care trebuia să le simtă faţă de dumneavoastră? 
Ştiam că ieşeaţi rar şi că cercul dumneavoastră de prieteni era 
foarte restrâns. Dar printre aceştia se număra Sir George 
Bumwell. Auzisem de el înainte, ca fiind un om cu o reputaţie 
proastă în ceea ce priveşte femeile. El trebuie să fi fost cel care 
purtase acele cizme şi luase pietrele care lipseau. Chiar dacă 
ştia că Arthur îl descoperise, s-ar fi putut încă considera în 
siguranţă, căci băiatul nu putea scoate nici un cuvânt fără să-şi 
compromită propria-i familie. 

Ei bine, vă puteţi şi singur închipui ce măsuri am luat după 
aceea. M-am dus deghizat în haimana la casa lui Sir George, am 
reuşit să mă împrietenesc cu valetul acestuia, am aflat că 
stăpânul său se tăiase la cap în noaptea dinainte, şi în cele din 
urmă în schimbul a şase şilingi m-am asigurat cum stăteau 
lucrurile, cumpărând o pereche de pantofi pe care nu îi mai 
purta. Cu aceştia m-am întors la Streatham şi am văzut că se 
potriveau perfect cu urmele respective. 

— Am văzut un vagabond prost îmbrăcat pe alee ieri seară, a 
spus domnul Holder. 

— Exact. Eu eram acela. Am realizat că găsisem omul, deci 
m-am întors acasă şi mi-am schimbat hainele. Aveam un rol 
delicat de jucat apoi, căci mi-am dat seama că trebuia evitată 
urmărirea penală pentru a împiedica un scandal, şi ştiam că un 
ticălos atât de şiret îşi dădea seama că aveam mâinile legate. 
M-am dus să-l văd. La început, fireşte, a negat totul. Dar când i- 
am spus fiecare detaliu ce avusese loc, a încercat să mă 
amenințe şi a luat o bâtă de pe un perete. Ştiam însă cu cine 


aveam de-a face, şi i-am pus un pistol la cap înainte dea mă 
putea lovi. Apoi a devenit puţin mai rezonabil. l-am spus că-i 
oferim un preţ de o mie de lire pentru fiecare piatră pe care o 
avea. Asta a provocat primele semne de suferinţă pe care le-a 
arătat. Păi, la dracul, a spus el, le-am dat cu şase sute de lire pe 
toate trei! Am reuşit în curând să obţin adresa celui care le 
cumpărase, după ce i-am promis că n-o să fie nici o urmărire 
penală. M-am dus la acesta şi după multă târguială am obţinut 
pietrele cu 1.000 de lire bucata. Apoi l-am vizitat pe fiul 
dumneavoastră, i-am spus că totul era în regulă, şi în final m-am 
dus la culcare pe la două dimineaţa, după ceea ce aş putea 
numi o zi de muncă realmente dificilă. 

— O zi care a salvat Anglia de un mare scandal public, a spus 
bancherul, ridicându-se. Domnule, nu-mi găsesc cuvintele să vă 
mulţumesc, dar nu mă voi dovedi nerecunoscător pentru ceea 
ce aţi făcut. Indemânarea dumneavoastră a întrecut realmente 
tot ceea ce auzisem despre ea. Şi acum trebuie să zbor la dragul 
meu băiat pentru a-i cere scuze pentru răul pe care i l-am făcut. 
Referitor la ceea ce îmi spuneţi despre biata mea Mary, mă 
afectează profund. Nici măcar îndemânarea dumneavoastră nu- 
mi poate spune unde se află acum? 

— Cred că putem afirma cu toată siguranţa, i-a replicat 
Holmes, că aceasta se află unde se află Sir George Bumwell. 
Este tot atât de sigur că, indiferent ce greşeli a făcut, acestea 
vor primi în curând o pedeapsă mai mult decât suficientă. 


AVENTURA DE LA "FAGII ARĂMII" 


— Acela care iubeşte arta pentru sine însăşi, a remarcat 
Sherlock Holmes, punând deoparte pagina cu reclame a lui Daily 
Telegraph, simte cea mai vie plăcere pe marginea celor mai 
puţin importante şi celor mai joase manifestări ale acesteia. Îmi 
face plăcere să observ, Watson, că ai înţeles într-atâta acest 
adevăr că în aceste scurte povestiri ale cazurilor noastre pe care 
ai fost atât de bun să le zugrăveşti şi, trebuie s-o spun, să le 
înfrumuseţezi pe alocuri, nu ai scos în evidenţă multele cazuri 
faimoase şi procese de senzaţie în care am fost implicat, ci mai 
degrabă acele incidente care poate au fost neînsemnate în sine, 
însă care mi-au dat prilejul să folosesc acele aptitudini ale 
deducţiei şi sintezei logice care sunt specialitatea mea. 

— Şi totuşi, i-am spus eu zâmbind, nu am fost absolvit de 
învinuirea că relatările mele indică un gust pentru senzaţional. 

— Ai greşit poate, a observat el, luând cu cleştele un tăciune 
aprins şi aprinzându-şi cu el lunga pipă din lemn de cireş, care 
obişnuia s-o înlocuiască pe cea de lut atunci când era într-o 
dispoziţie mai degrabă combativă decât meditativă - ai greşit 
poate încercând să adaugi culoare şi viaţă fiecăreia din 
afirmaţiile tale, în loc de a te limita la sarcina de a relata acel 
mod de raţionare strict de la cauză la efect, care este realmente 
singura trăsătură remarcabilă a poveştii. 

— Mi se pare că te-am tratat cât se poate de corect, am 
remarcat întrucâtva cu răceală, căci eram dezgustat de 
egotismul pe care îl observasem nu o dată ca fiind un element 
important al caracterului ciudat al prietenului meu. 

— Nu, nu este vorba de egoism sau înfumurare, mi-a spus el, 
răspunzând, aşa cum îi era obiceiul, mai degrabă gândurilor 
decât cuvintelor mele. Dacă cer să i se facă dreptate absolută 
artei mele, o fac pentru că aceasta este un lucru impersonal un 
lucru dincolo de mine însumi. Crima este ceva obişnuit. Logica 
în schimb este un lucru rar. Prin urmare trebuie să insişti mai 
degrabă asupra logicii decât asupra crimei. Ai coborât ceea ce 
ar fi trebuit să fie un şir de prelegeri la o serie de poveşti. 

Era o dimineaţă rece de început de primăvară şi stăteam 
după micul dejun în faţa unui foc vesel în vechea cameră de pe 
strada Baker. O ceaţă deasă se lăsa în jos între şirurile de case 


cenuşii, iar, prin densele rotocoale gălbui, ferestrele de pe 
partea cealaltă păreau pete vagi, întunecate şi informe. Lumina 
de gaz era aprinsă şi strălucea deasupra feţei albe de masă şi a 
porţelanului şi metalului lucios, căci masa nu fusese încă 
strânsă. Sherlock Holmes fusese tăcut întreaga dimineaţă, 
adâncindu-se în continuu în rubricile de anunţuri ale unei serii 
de ziare până când în final, părând a renunţa la căutările sale, s- 
a apucat, într-o dispoziţie nu tocmai bună, să-mi ţină o 
prelegere referitoare la defectele mele literare. 

— In acelaşi timp, a remarcat el după o pauză, în timpul 
căreia a continuat să pufăie din lunga sa pipă şi să privească 
focul, nu prea poţi fi învinuit de insistarea pe senzaţional, 
întrucât din aceste cazuri faţă de care ai fost atât de amabil să 
te arăţi interesat, o mare parte nu tratează deloc crima, în 
sensul ei legal. Mica chestiune în care am încercat să-l ajut pe 
regele Boemiei, experienţa ciudată a domnişoarei Mary 
Sutherland! problema referitoare la bărbatul cu buza răsfrântă şi 
incidentul celibatarului nobil au fost toate chestiuni care nu 
puteau fi pedepsite prin lege. Dar mi-e teamă că, evitând 
senzaţionalul, ai înclinat spre neînsemnat. 

— Poate că rezultatul a fost astfel, i-am răspuns, dar susţin că 
metodele au fost noi şi interesante. 

— Ştiu, dragul meu. Ce-i pasă publicului, care nu este capabil 
să observe nimic, care nu poate identifica nici cele mai evidente 
lucruri, de nuanțele mai fine ale analizei şi deducţiei? Dar 
realmente nu te pot învinui că eşti minor, căci vremea cazurilor 
importante a apus. Omul sau cel puţin omul criminal şi-a pierdut 
toată îndrăzneala şi originalitatea. În ceea ce priveşte propria-mi 
meserie, pare a degenera într-o agenţie de găsire a creioanelor 
pierdute şi de consultanţă pentru tinerele domnişoare din 
pensioane. Cred că am ajuns la fund în cele din urmă. Îmi 
închipui că biletul pe care l-am primit în această dimineaţă 
marchează punctul zero în ceea ce mă priveşte. Citeşte-l! Mi-a 
aruncat o scrisoare mototolită. 

Fusese trimisă din Montague Place în seara dinainte şi suna 
astfel: 3 

„DRAGA DOMNULE HOLMES: Sunt nerăbdătoare să vă consult 
dacă ar trebui sau nu să accept o poziție care mi-a fost oferită 
ca guvernantă. Vă voi vizita mâine la zece şi jumătate dacă vă 
convine. 


Cu stimă a dumneavoastră, 

VIOLET HUNTER” 

— O cunoşti pe tânăra domnişoară? l-am întrebat. 

— Nu eu. 

— Este zece şi jumătate acum. 

— Da, şi nu mă îndoiesc că ea sună. _ 

— Se poate dovedi a fi mai interesant decât crezi. lţi aduci 
aminte că povestea carbunculului albastru, care a părut a fi 
doar o fantezie la început, s-a transformat într-o investigaţie 
serioasă. Asta se poate întâmpla şi în acest caz. 

— Ei bine, să sperăm. Dar îndoielile noastre vor fi foarte 
curând clarificate, căci iată dacă nu mă înşel persoana în 
chestiune. 

În timp ce vorbea, uşa s-a deschis, şi o tânără doamnă a 
intrat în cameră. Era îmbrăcată simplu dar îngrijit, avea o faţă 
luminoasă şi ageră, pistruiată ca un ou de fluierar, şi atitudinea 
vioaie a unei femei care se descurcă singură în lume. 

— Sunt sigură că mă veţi scuza că vă deranjez, a spus ea, 
când tovarăşul meu s-a ridicat s-o întâmpine, dar am trecut 
printr-o experienţă foarte ciudată şi, întrucât nu am părinţi sau 
rude cărora să le pot cere sfatul, m-am gândit că poate aţi fi 
atât de amabil să-mi spuneţi ce să fac. 

— Vă rog luaţi loc, domnişoară Hunter. Aş fi fericit să fac tot 
ce pot pentru a vă ajuta. 

Am putut observa că Holmes a fost impresionat favorabil de 
atitudinea şi felul de a vorbi ale noii cliente. A examinat-o în 
maniera lui cercetătoare, iar apoi s-a relaxat, cu pleoapele 
lăsate şi vârfurile degetelor împreunate, pentru a-i asculta 
povestea. 

— Am fost guvernantă timp de cinci ani, a spus ea, în familia 
colonelului Spence Munro, dar acum două luni colonelul a fost 
trimis la Halifax, în Noua Scoţie, şi şi-a luat copiii cu el în 
America, astfel încât m-am trezit fără slujbă. Am dat anunţuri la 
ziar, şi am răspuns la anunţuri, fără succes însă. In cele din 
urmă, puţinii bani pe care îi strânsesem au început să se 
termine şi nu mai ştiam ce să fac. 

În West End există o binecunoscută agenţie pentru 
guvernante, numită Westaway 's, şi obişnuiam s-o vizitez o dată 
pe săptămână pentru a vedea dacă nu a apărut ceva nou, care 
să mi se potrivească. Westaway este numele fondatorului 


afacerii, dar aceasta este condusă în realitate de domnişoara 
Stoper - stă în micul ei birou, iar doamnele care caută de lucru 
aşteaptă în anticameră şi sunt apoi invitate înăuntru una câte 
una, iar aceasta consultă registrele sale să vadă dacă are ceva 
care să li se potrivească. 

Ei bine, când am fost acolo săptămâna trecută, am fost 
invitată în micul birou ca de obicei, însă domnişoara Stoper nu 
era singură. Un bărbat extrem de corpolent cu o faţă foarte 
zâmbitoare şi o bărbie imensă, care i se lăsa în straturi pe gât, 
şedea lângă ea, cu o pereche de ochelari pe nas, uitându-se 
foarte atent la doamnele care intrau. Când am intrat, a tresărit 
puternic şi s-a întors repede spre domnişoara Stoper. 

— Exact ceea ce-mi trebuie, a spus el; nu se putea ceva mai 
potrivit. Excelent! Excelent! 

Părea plin de entuziasm şi îşi freca mâinile foarte satisfăcut. 
Arăta atât de în largul său că era o plăcere să te uiţi la el. 

— Căutaţi o slujbă, domnişoară?, m-a întrebat. 

— Da, domnule. 

— Ca guvernantă? 

— Da, domnule. 

— Şi ce salariu cereţi? 

— Aveam patru lire pe lună în ultimul loc, la colonelul Spence 
Munro. 

— O, nu mai spuneţi! Ce corvoadă - clar o corvoadă!, a 
strigat el, ridicându-şi mâinile grase în aer ca unul care era 
pradă pasiunii. Cum e posibil ca cineva să ofere unei doamne 
atât de atrăgătoare şi plină de talente o sumă atât de mică? 

— Talentele mele, domnule, pot fi mai puţine decât vă 
închipuiţi, am spus eu. Puţină franceză, puţină germană, muzică 
şi desen. 

— Nu mai spuneţi!, a exclamat el. Asta nu contează câtuşi de 
puţin. Întrebarea este, aveţi sau nu înfăţişarea şi manierele unei 
doamne? Aceasta este pe scurt ceea ce contează. Dacă nu le 
aveţi, nu sunteţi potrivită pentru educaţia unui copil care poate 
juca într-o bună zi un rol important în istoria ţării. Dar dacă le 
aveţi, păi atunci cum vă poate cere un domn să acceptaţi un 
salariu mai mic de trei cifre? Salariul dumneavoastră la mine, 
doamnă, ar începe de la 100 de lire pe an. 

Vă puteţi imagina, domnule Holmes, că pentru mine, săracă 
cum eram, o asemenea ofertă părea prea bună să fie adevărată. 


Însă domnul văzând poate expresia de neîncredere de pe faţa 
mea a deschis un portvizit din care a scos o bancnotă. 

— Este de asemenea obiceiul meu, a spus el, zâmbind în cel 
mai plăcut mod până când ochii săi au devenit doar două mici 
crăpături strălucitoare printre faldurile albe ale feţei sale, să le 
dau tinerelor mele domnişoare un avans constând din jumătate 
din salariul lor, astfel încât să poată să-şi acopere micile 
cheltuieli legate de călătorie şi garderobă. 

Îmi părea că nu întâlnisem vreodată un bărbat atât de 
fascinant şi atent. Întrucât aveam deja datorii la furnizori, acest 
avans era foarte convenabil, şi totuşi exista ceva nefiresc în 
privinţa întregii tranzacţii, ce m-a făcut să doresc să ştiu puţin 
mai multe înainte de a mă angaja. 

— Pot să vă întreb unde locuiţi, domnule?, am spus eu. 

— În Hampshire. O încântătoare casă la ţară. „Fagii arămii”, 
la cinci mile distanţă de ieşirea din Winchester. Este cel mai 
frumos peisaj rural, draga mea domnişoară, şi cel mai dulce 
conac de ţară. 

— Şi care sunt îndatoririle mele, domnule? Aş fi încântată să 
aflu în ce constau. 

— Un copil - un drag de zburdalnic de numai şase ani. O, 
dacă l-aţi vedea omorând gândacii de bucătărie cu papucul! 
Poc! Poc! Poc! Trei morţi înainte de a avea timp să clipeşti! S-a 
lăsat pe spate pe scaun şi a râs iar cu poftă. 

Am fost întrucâtva şocată de felul în care se amuza copilul, 
însă râsul tatălui m-a făcut să mă gândesc că poate glumea. 

— Unica mea îndatorire atunci, am întrebat eu, este să am 
grijă de un singur copil? 

— Nu, nu, nu unica, draga mea domnişoară, a strigat el. 
Îndatorirea dumitale va fi, aşa cum sunt sigur că vă va spune 
bunul dumneavoastră simţ, să vă supuneţi oricărui ordin pe care 
vi-l dă soţia mea, cu condiţia să fie un ordin pe care o doamnă 
să-l poată urma. Vedeţi vreo dificultate în a face asta, ei? 

— AŞ fi încântată să fiu de folos. 

— Chiar aşa. În ceea ce priveşte îmbrăcămintea, de exemplu. 
Suntem nişte persoane excentrice, ştiţi excentrice, dar bune la 
inimă. Dacă vi s-ar cere să îmbrăcaţi o rochie pe care să v-o 
dăm noi, n-aţi obiecta micii noastre fantezii? Ei? 

— Nu, am spus eu, extrem de uimită de aceste cuvinte. 

— Sau să staţi aici sau acolo, asta nu v-ar deranja? 


— O, nu. 

— Sau să vă tăiaţi părul scurt înainte de a veni la noi? 

Nu puteam să-mi cred urechilor. Aşa cum puteţi observa, 
domnule Holmes, părul meu este destul de bogat şi are o 
nuanţă castanie mai degrabă ciudată. A fost considerat artistic. 
Nici nu mă puteam gândi să-l sacrific aşa, pe nepusă masă. 

— Mi-e teamă că aceasta este imposibil, am spus eu. Mă 
privea cu atenţie cu ochişorii săi, şi am putut vedea cum faţa i s- 
a umbrit când am rostit aceste cuvinte. 

— Mi-e teamă că este ceva esenţial, a spus el. Este un mic 
capriciu de-al soţiei mele, iar capriciile doamnelor, ştiţi şi 
dumneavoastră, trebuie să fie luate în considerare. Şi deci nu o 
să vă tăiaţi părul? 

— Nu, domnule, realmente nu o pot face, i-am răspuns 
hotărâtă. 

— Ah, foarte bine; atunci lucrurile sunt clare. E păcat, 
deoarece din alte puncte de vedere aţi fi fost realmente foarte 
potrivită. În acest caz, domnişoară Stoper, ar fi cel mai bine să 
examinez încă câteva din tinerele dumneavoastră domnişoare. 

Managera s-a ocupat în tot acest timp cu hârtiile sale, fără să 
ne adreseze vreun cuvânt, dar acum mi-a aruncat o privire atât 
de supărată că nu am putut să mă abţin să bănuiesc că pierduse 
un comision frumos datorită refuzului meu. 

— Doriţi ca numele dumneavoastră să rămână în registru?, a 
întrebat ea. 

— Vă rog, domnişoară Stoper. 

— Păi realmente pare mai degrabă inutil, atâta vreme cât 
refuzaţi cele mai bune oferte în această manieră, a spus ea cu 
asprime. Nu vă puteţi aştepta să facem eforturi să vă găsim o 
altă asemenea poziţie. La revedere, domnişoară Hunter. A 
mişcat clopoţelul de pe masă şi valetul m-a condus afară. 

Ei bine, domnule Holmes, când m-am întors în locuinţa mea - 
negăsind prea multe în dulapul din bucătărie şi având două sau 
trei note de plată pe masă, am început să mă întreb dacă nu 
făcusem o prostie. La urma urmei, dacă aceşti oameni aveau 
preferinţe ciudate şi se aşteptau la supunere în cele mai 
neobişnuite privinţe, erau cel puţin gata să plătească pentru 
excentricitatea lor. Foarte puţine guvernante din Anglia primesc 
100 de lire pe an. În plus, la ce-mi folosea părul? Multor 
persoane le stă mai bine cu el scurt, şi poate că aveam să mă 


număr printre ele. În ziua următoare înclinam a crede că 
făcusem o greşeală, iar o zi mai târziu eram sigură de asta. 
Renunţasem într-atâta la mândria mea încât eram gata să mă 
duc înapoi la agenţie să mă interesez dacă slujba mai era încă 
disponibilă; când am primit această scrisoare de la domnul 
respectiv. O am aici şi o să v-o citesc: 

„Fagii Arămii, în apropiere de Winchester. 

DRAGĂ DOMNIŞOARĂ HUNTER: Domnişoara Stoper a fost atât 
de amabilă să-mi dea adresa dumneavoastră şi vă scriu de aici 
ca să vă întreb dacă v-aţi schimbat decizia. Soţia mea este 
foarte nerăbdătoare să veniţi, căci a fost foarte atrasă de 
descrierea pe care v-am făcut-o. Suntem gata să vă oferim 30 
de lire pe trei luni sau 120 de lire pe an ca să vă recompensăm 
pentru orice inconvenient provocat de excentricităţile noastre. 
La urma urmei, nu sunt atât de exagerate. Soţia mea adoră o 
anumită nuanţă de albastru electrizant şi ar dori să purtaţi o 
rochie de o astfel de culoare înăuntru dimineaţa. Nu e necesar 
însă să cheltuiţi bani pentru a vă cumpăra una, întrucât 
dispunem de una aparţinând dragii mele fiice Alice (care se află 
acum la Philadelphia), care cred că vi s-ar potrivi de minune. 
Apoi, referitor la a sta aici sau acolo sau a vă amuza în orice fel 
care vi se cere, aceasta nu vă va provoca nici un inconvenient. 
În privinţa părului dumneavoastră, este fără îndoială păcat, mai 
ales că am observat în timpul scurtei noastre conversații cât de 
frumos este, dar mi-e teamă că trebuie să rămân ferm pe 
poziţie, şi sper numai că salariul crescut vă poate recompensa 
pentru o astfel de pierdere. Îndatoririle dumneavoastră în 
privinţa copilului sunt foarte uşoare, încercaţi să veniţi vă rog şi 
o să vă aştept cu careta la Winchester. Anunţaţi-mă cu ce tren 
sosiți. 

Al dumneavoastră cu stimă, JEPHRO RUCASTLE” 

Aceasta este scrisoarea pe care tocmai am primit-o, domnule 
Holmes, şi sunt hotărâtă să accept slujba. Insă m-am gândit ca 
înainte de a face pasul hotărâtor să prezint întreaga poveste 
atenţiei dumneavoastră. 

— Păi, domnişoară Hunter, dacă v-aţi hotărât, asta decide 
lucrurile, a spus Holmes, zâmbind. 

— Dar nu mă sfătuiţi să refuz? 

— Mărturisesc că nu aş dori ca sora mea să aplice pentru o 
astfel de poziţie. 


— Ce pot însemna toate astea, domnule Holmes? 

— Ah, nu am nici o informaţie. Nu pot spune. Poate v-aţi făcut 
o părere? 

— Ei bine, îmi pare că există numai un răspuns posibil. 
Domnul Rucastle a părut a fi un om foarte drăguţ şi bun. Nue 
posibil oare ca soţia lui să fie nebună, iar el să dorească să 
ascundă asta, de teamă că ar fi dusă la azil, şi să-i îndeplinească 
toate capriciile pentru a împiedica o izbucnire? 

— Acesta este un răspuns posibil - de fapt, după cum stau 
lucrurile, este cel mai probabil să fie aşa. Dar în orice caz, nu 
pare a fi o familie potrivită pentru o tânără domnişoară. 

— Dar banii, domnule Holmes, banii! 

— Păi, fireşte plata este bună - prea bună. Asta este ceea ce 
mă nelinişteşte. De ce să vă dea 120 de lire pe an, când ar 
putea să aleagă pentru 40 de lire? Trebuie să existe un motiv 
puternic pentru asta. 

— M-am gândit că dacă vă prezint acum circumstanţele, o să 
puteţi înţelege lucrurile mai târziu, în caz că o să am nevoie de 
ajutorul dumneavoastră. M-aş simţi mult mai puternică dacă aş 
şti că am sprijinul dumneavoastră. 

— O, puteţi să vă bazaţi pe asta. Vă asigur că mica 
dumneavoastră problemă promite să fie cel mai interesant caz 
pe care l-am întâlnit în ultimele luni. Există ceva complet nou în 
privinţa unor trăsături de-ale sale. Dacă o să aveţi îndoieli sau o 
să fiţi în pericol... 

— Pericol! Ce pericol prevedeţi? 

Holmes a dat grav din cap. Ea s-a ridicat vioi de pe scaun, cu 
faţa pe deplin liniştită. 

— O să mă duc acum la Hampshire cu inima uşoară. O să-i 
scriu imediat domnului Rucastle, o să-mi sacrific bietul păr în 
seara aceasta, şi o să pornesc spre Winchester mâine. Cu 
câteva cuvinte de recunoştinţă pentru Holmes, ne-a urat la 
amândoi noapte bună, grăbindu-se afară. 

— Cel puţin, am spus eu, auzind paşii ei repezi şi fermi 
coborând scările, pare a fi o tânără care poate foarte bine să-şi 
poarte de grijă. 

— Şi are nevoie de asta, a spus Holmes cu gravitate. Dacă nu 
mă înşel, cred că o să auzim veşti de la ea înainte de a trece 
multe zile. 

N-a trecut multă vreme până când profeția prietenului meu s- 


a împlinit. Au trecut două săptămâni, în timpul cărora gândurile 
mele se întorceau frecvent la ea, minunându-mă în ce ciudată 
alee lăturalnică a experienţei omeneşti se rătăcise această 
femeie singură. Salariul neobişnuit, condiţiile ciudate, 
îndatoririle uşoare, toate trimiteau la ceva anormal, deşi mă 
depăşea dacă era vorba de o excentricitate sau o intrigă, sau 
dacă omul era un filantrop sau un ticălos. In ceea ce-l privea pe 
Holmes, am observat că şedea frecvent câte o jumătate de oră 
cu sprâncenele încruntate şi un aer absent, dar refuza să 
vorbească de această problemă, făcând un gest larg cu mâna, 
atunci când o menţionam. Date! date! date!, striga nerăbdător. 
Nu pot face cărămizi fără lut. Şi totuşi sfârşea întotdeauna prin a 
mormăi că o soră de-a lui n-ar fi acceptat niciodată o astfel de 
poziţie. 

Telegrama pe care am primit-o în cele din urmă a sosit într-o 
seară târziu, exact când mă gândeam să mă duc la culcare, iar 
Holmes se pregătea pentru unul din acele experimente chimice 
ţinând toată noaptea în care se adâncea frecvent, când îl lăsam 
aplecat asupra unei retorte şi a unei eprubete noaptea, şi îl 
găseam în aceeaşi poziţie când coboram la micul dejun 
dimineaţa. A deschis plicul galben, iar apoi, uitându-se peste 
mesaj, mi l-a aruncat mie. 

— Uită-te la mersul trenurilor în Bradshaw, a spus el, şi s-a 
întors la studiile sale chimice. 

Invitaţia era una scurtă şi urgentă. 

„Vă rog să fiţi la hanul Lebăda neagră din Winchester mâine 
la amiază, spunea. Vă rog să veniţi! Nu mai ştiu ce să fac. 
HUNTER” 

— Vii cu mine?, m-a întrebat Holmes privindu-mă. 

— Bineînţeles. 

— Atunci, uită-te la trenuri. 

— Este un tren la nouă şi jumătate, am spus eu, uitându-mă 
în Bradshaw. Ajunge în Winchester la 11,30. 

— Este cum nu se poate mai bun. Atunci poate ar fi mai bine 
să-mi amân analiza acetonelor, întrucât poate fi necesar să fim 
în cea mai bună formă mâine dimineaţă. 

În ziua următoare la ora unsprezece ne aflam departe pe 
drumul nostru spre vechea capitală englezească. Tot drumul 
Holmes s-a adâncit în ziarele de dimineaţă, dar, după ce am 
trecut de hotarul cu Hampshire, le-a aruncat şi a început să 


admire peisajul. Era o zi perfectă de primăvară, cu un cer 
albastru deschis, cu norişori albi şi pufoşi mişcându-se dinspre 
vest spre est. Soarele strălucea foarte puternic, însă adierea 
tăioasă şi puternică din aer ne reducea din energie. Peste tot 
până la dealurile din jurul lui Aldershot, acoperişurile mici, roşii 
şi cenuşii ale fermelor se iveau din verdele deschis al frunzişului 
proaspăt. 

— Nu-i aşa că sunt proaspete şi frumoase?, am strigat cu tot 
entuziasmul unui om recent scăpat de ceţurile de pe strada 
Baker. 

Dar Holmes a dat grav din cap. 

— Ştii, Watson, mi-a spus el, este unul din blestemele unei 
minţi cu o preocupare ca a mea să perceapă totul în raport cu 
propriu-i subiect. Tu te uiţi la aceste case împrăştiate şi eşti 
impresionat de frumuseţea lor. Eu le privesc, şi singurul gând 
care-mi trece prin minte este senzaţia izolării lor şi a faptului că 
acolo crima poate fi comisă nepedepsit. 

— Dumnezeule!, am exclamat. Poţi asocia crima cu aceste 
vechi gospodării ţărăneşti? 

— Acestea mă umplu întotdeauna de o anume groază. Cred, 
Watson, pe baza experienţei mele, că cele mai joase şi abjecte 
alei din Londra nu prezintă o istorie mai îngrozitoare a păcatului 
decât aşezările rurale atât de zâmbitoare şi frumoase. 

— Mă îngrozeşti! 

— Dar motivul este foarte clar. Presiunea exercitată de opinia 
publică poate face la oraş ceea ce legea nu poate realiza. Nu 
există nici o alee atât de abjectă încât ţipătul unui copil torturat 
sau bufnitura loviturii unui beţiv să nu trezească simpatia şi 
indignarea vecinilor, iar apoi întreaga maşinărie a justiţiei este 
atât de aproape că o plângere o poate pune în mişcare, şi există 
doar un pas între crimă şi boxa acuzatului. Dar uită-te la aceste 
case singuratice, fiecare înconjurată de câmpurile sale, locuite 
în mare majoritate de bieţi oameni ignoranţi, care nu prea ştiu 
multe despre lege. Gândeşte-te la faptele de o cruzime 
diavolească, la răutatea ascunsă ce poate continua an de an în 
astfel de locuri, fără să se diminueze vreodată. Dacă această 
domnişoară care ne-a cerut ajutorul s-ar fi dus să locuiască în 
Winchester, nu mi-ar fi fost deloc teamă pentru ea. Cei opt 
kilometri de ţară sunt aceia care aduc pericolul. Totuşi este clar 
că nu este personal ameninţată. 


— Nu. Dacă poate veni la Winchester să ne întâlnească, 
poate pleca. 

— Exact. Este liberă. 

— Atunci despre ce POATE fi vorba? Nu te poţi gândi la vreo 
explicaţie? 

— M-am gândit la şapte explicaţii distincte, fiecare dintre ele 
corespunzând faptelor atâta cât le cunoaştem. Dar care din ele 
este corectă, poate fi hotărât de informaţia nouă pe care o vom 
găsi fără îndoială aşteptându-ne. Ei, iată turnul catedralei şi o să 
aflăm în curând tot ceea ce are de spus domnişoara Hunter. 

„Lebăda neagră” era un han faimos pe strada principală, nu 
departe de gară, şi acolo am găsit-o aşteptându-ne pe tânăra 
domnişoară. Rezervase salonul, iar prânzul se afla pe masă. 

— Sunt atât de încântată că aţi venit, ne-a spus serioasă. 
Este atât de amabil din partea amândurora; dar realmente nu 
ştiu ce să fac. Sfatul dumneavoastră mi-ar fi de nepreţuit. 

— Vă rog spuneţi-ne ce vi s-a întâmplat. 

— O s-o fac şi trebuie s-o fac repede, căci i-am promis 
domnului Rucastle să mă întorc înainte de trei. Am obţinut 
permisiunea sa de a veni în oraş în această dimineaţă, deşi nici 
nu bănuia cu ce scop. 

— Spuneţi-ne totul în ordinea în care s-a întâmplat. Holmes 
şi-a întins picioarele-i lungi şi subţiri spre foc şi s-a relaxat 
pentru a asculta. 

— İn primul rând, pot să afirm că pe ansamblu nu am fost 
prost tratată de către domnul şi doamna Rucastle. Este corect 
faţă de ei să spun asta. Dar nu pot să-i înţeleg şi mă apasă o 
greutate în ceea ce-i priveşte. 

— Ce nu puteţi înţelege? 

— Motivele comportamentului lor. Dar o să vă prezint faptele 
exact aşa cum s-au întâmplat. Când am sosit, domnul Rucastle 
m-a întâlnit aici şi m-a luat cu careta sa la „Fagii arămii”. Este, 
aşa cum a spus, în nişte împrejurimi frumoase, dar casa nu este 
frumoasă, căci este un bloc pătrat, văruit dar pătat şi brăzdat 
tot de vremea umedă şi rea. Este înconjurat de terenuri, 
împădurit pe trei laturi, iar pe a patra se află un câmp ce 
coboară până la drumul spre Southampton, care şerpuieşte la 
vreo sută de metri de uşa de la intrare. Terenul din faţă aparţine 
casei, dar pădurile din jur fac parte din domeniul lordului 
Southerton. Un pâlc de fagi arămii imediat în faţa intrării i-a dat 


acest nume. 

Am fost condusă de angajatorul meu, care era la fel de 
amabil ca întotdeauna, şi am fost prezentată în acea seară soţiei 
şi copilului său. Presupunerea care ne-a părut probabilă în 
locuinţa dumneavoastră de pe strada Baker s-a dovedit a fi 
complet lipsită de adevăr, domnule Holmes. Doamna Rucastle 
nu este nebună. E o femeie tăcută, cu faţa palidă, mult mai 
tânără decât soţul ei, nu are mai mult de treizeci de ani, cred, în 
timp ce el nu poate avea mai puţin de patruzeci şi cinci. Din 
conversaţia lor am înţeles că sunt căsătoriţi de vreo şapte ani, 
că el fusese văduv şi că unicul copil de la prima soţie era fata 
care plecase la Philadelphia. Domnul Rucastle mi-a spus între 
patru ochi că motivul pentru care aceasta plecase era că simţea 
o aversiune iraţională faţă de mama ei vitregă. Intrucât fata nu 
putea avea mai puţin de douăzeci de ani, îmi pot imagina că 
poziţia ei faţă de tânăra soţie a tatălui său trebuie să fi fost una 
incomodă. 

Doamna Rucastle mi-a părut a fi searbădă atât în privinţa 
minţii cât şi a expresiei. Nu m-a impresionat nici în favoarea, 
nici împotriva sa. Era ca şi nonexistentă. Era uşor de observat că 
era devotată cu pasiune atât soţului cât şi micului ei fiu. Ochii 
săi gri deschis se mişcau în continuu de la unul la celălalt, 
observându-le cea mai mică dorinţă şi anticipând-o când se 
putea. El era de asemenea drăguţ cu ea, în maniera sa abruptă 
şi zgomotoasă, şi pe ansamblu păreau a fi un cuplu fericit. Şi 
totuşi avea o durere ascunsă, această femeie. Rămânea adesea 
pierdută pe gânduri, cu o expresie din cele mai triste pe faţă. 
Am surprins-o, nu o dată, cu lacrimi în ochi. Uneori am crezut că 
ceea ce îi apăsa mintea era dispoziţia copilului său, căci n-am 
întâlnit vreodată un copil atât de răsfăţat şi atât de iritabil. Este 
mic pentru vârsta lui, cu un cap disproporționat de mare. Pare 
să-şi petreacă întreaga viaţă într-o alternare de crize sălbatice 
de furie şi intervale întunecate de îmbufnare. Ideea sa de 
amuzament pare a fi să producă suferinţă oricărei creaturi mai 
slabe decât el, şi dovedeşte un talent remarcabil în capturarea 
şoarecilor, a păsărilor mici şi a insectelor. Dar aş prefera să nu 
vorbesc despre această creatură, domnule Holmes, şi realmente 
el are puţine de-a face cu povestea mea. 

— Mă bucură orice detaliu, a remarcat prietenul meu, fie că 
vă par relevante sau nu. 


— O să încerc să nu sar peste nimic important. Un lucru 
neplăcut în privinţa casei, ce m-a izbit imediat, era felul în care 
arătau şi se comportau servitorii. Sunt numai doi, un bărbat şi 
soţia sa. Toller, căci acesta este numele său, este un bărbat 
aspru şi grosolan, cu păr şi favoriţi cărunţi şi mirosind în 
continuu a băutură. De două ori de când mă aflu acolo s-a 
îmbătat foarte tare, şi totuşi domnul Rucastle n-a părut să 
observe. Soţia acestuia este o femeie foarte înaltă şi puternică, 
cu o expresie acră pe faţă, la fel de tăcută ca şi doamna 
Rucastle şi mult mai puţin amabilă. Sunt un cuplu extrem de 
neplăcut, dar din fericire îmi petrec cea mai mare parte din timp 
în camera copilului şi în propria-mi cameră, care se află alături, 
într-un colţ al clădirii. 

În primele două zile viaţa mea a fost foarte liniştită; într-a 
treia, doamna Rucastle a venit jos imediat după micul dejun şi i- 
a şoptit ceva soţului său. 

— O, da, a spus el, întorcându-se spre mine, vă suntem foarte 
îndatoraţi, domnişoară Hunter, că ne-aţi urmat fanteziile până la 
a vă tăia părul. Vă asigur că aceasta nu v-a scăzut deloc din 
frumuseţe. Vom vedea acum cum vă va sta cu rochia albastră. 
O s-o găsiţi întinsă pe patul din camera dumneavoastră şi v-am 
fi extrem de recunoscători dacă aţi fi atât de bună s-o îmbrăcaţi. 

Rochia care mă aştepta avea o nuanţă albastră ciudată. Era 
făcută dintr-un material excelent, un fel de lână, dar se vedea 
clar că fusese purtată înainte. Nu mi s-ar fi putut potrivi mai 
bine nici dacă mi s-ar fi luat măsurile. Atât domnul cât şi 
doamna Rucastle şi-au exprimat încântarea în privinţa felului în 
care arătam, care părea exagerat de impetuoasă. Mă aşteptau 
în salon, care este o cameră foarte mare, întinzându-se de-a 
lungul părţii din faţă a casei, cu trei ferestre înalte ajungând 
până la podea. Un scaun fusese pus aproape de fereastra din 
mijloc, cu spătarul către ea. Mi s-a cerut să mă aşez pe el, iar 
apoi domnul Rucastle, plimbându-se încoace şi încolo în partea 
cealaltă a camerei, a început să-mi spună o serie din cele mai 
amuzante poveşti pe care le-am auzit vreodată. Nu vă puteţi 
imagina cât de comic era: am râs până când obosisem. Doamna 
Rucastle însă, care e evident că nu are simţul umorului, nu a 
zâmbit nici măcar o dată, ci şedea cu mâinile în poală şi cu o 
expresie tristă şi neliniştită pe faţă. După vreo oră, domnul 
Rucastle a remarcat brusc că era vremea să mă ocup de 


îndatoririle de peste zi, şi că-mi pot schimba rochia şi mă pot 
duce la micul Edward în camera copiilor. 

Două zile mai târziu a avut loc acelaşi spectacol, în 
circumstanţe identice. Din nou mi-am schimbat rochia, din nou 
am stat la fereastră şi din nou am râs cu multă poftă de 
poveştile amuzante care făceau parte din repertoriul imens al 
angajatorului meu, şi pe care le spunea într-un fel de neimitat. 
Apoi mi-a dat un roman în învelitoare galbenă şi, mișcându-mi 
scaunul puţin într-o parte, ca umbra mea să nu se reflecte pe 
pagină, m-a rugat să-i citesc cu voce tare din el. l-am citit vreo 
zece minute, începând de la mijlocul unui capitol, iar apoi dintr- 
odată, în mijlocul unei propoziţii, mi-a ordonat să mă opresc şi 
să-mi schimb rochia. 

Vă puteţi cu uşurinţă imagina, domnule Holmes, cât de 
curioasă am devenit privind semnificaţia acestui spectacol 
neobişnuit. Erau întotdeauna foarte atenţi, am observat, să-mi 
întorc faţa dinspre fereastră, astfel încât ardeam de dorinţa de a 
şti ce se petrecea în spatele meu. La început părea imposibil să 
mi-o satisfac, dar în curând am găsit o metodă. Oglinjoara mea 
se spărsese, prin urmare mi-a venit ideea fericită de a ascunde 
o bucăţică din ea în batistă. Cu următoarea ocazie, pe când 
râdeam, mi-am ridicat batista la ochi şi am reuşit cu ceva efort 
să văd tot ceea se afla în spatele meu. Mărturisesc că am fost 
dezamăgită. Nu exista nimic. Cel puţin aceasta a fost prima mea 
impresie. La o a doua privire, însă, am observat un bărbat stând 
pe drumul spre Southampton, un bărbat scund cu barbă, într-un 
costum gri, care părea să se uite la mine. Drumul este unul 
important şi de obicei se află oameni pe el. Acest om însă se 
sprijinea de gardul ce împrejmuieşte domeniul nostru şi se uita 
intens în sus. Mi-am coborât batista şi am privit-o pe doamna 
Rucastle, care avea ochii fixaţi asupra mea cu o expresie 
cercetătoare. Nu a spus nimic, dar sunt convinsă că ghicise că 
aveam o oglindă în mână şi că văzusem ce se afla în spatele 
meu. S-a ridicat imediat. 

— Jephro, a spus ea, este un individ impertinent pe drum, 
care se holbează la domnişoara Hunter. 

— Nu este prietenul dumitale, domnişoară Hunter? m-a 
întrebat. 

— Nu, nu cunosc pe nimeni pe aici. 

— O, doamne! Cât de impertinent! Vă rog să fiţi atât de 


amabilă să vă întoarceţi şi să-i faceţi semn să plece. 

— Cu siguranţă ar fi mai bine să mă fac că nu-l observ. 

— Nu, nu, o să zăbovească întotdeauna pe aici. Fiţi atât de 
amabilă să vă întoarceţi şi să-i faceţi un semn cu mâna în acest 
sens. 

Am făcut ceea ce mi se ceruse, şi în aceeaşi clipă doamna 
Rucastle a lăsat jaluzelele. Asta s-a întâmplat acum o 
săptămână, iar din acel moment nu m-am aşezat din nou la 
fereastră, nici n-am mai purtat rochia albastră, şi nici n-am mai 
văzut bărbatul de pe drum. 

— Vă rog continuaţi, a spus Holmes. Povestea 
dumneavoastră promite a fi una foarte interesantă. 

— O s-o găsiţi mai degrabă incoerentă, mă tem, şi se poate 
dovedi că nu prea există legătură între incidentele diferite 
despre care vorbesc. Chiar în prima zi în care mă aflam la „Fagii 
arămii” domnul Rucastle m-a luat la o mică dependinţă care se 
afla în apropiere de uşa de la bucătărie. Pe când ne apropiam, 
am auzit zâăngănitul ascuţit al unui lanţ şi zgomotul făcut de un 
animal mare care se mişca. 

— Uitaţi-vă înăuntru!, a spus domnul Rucastle, arătându-mi o 
crăpătură între două scânduri. Nu-i aşa că-i frumos? 

M-am uitat printre ele şi am observat nişte ochi strălucitori şi 
o arătare îngrămădită în întuneric. 

— Nu vă fie frică, mi-a spus angajatorul meu, râzând la 
tresărirea pe care am avut-o. Este doar Carlo, buldogul meu. ÎI 
numesc al meu, dar realmente bătrânul Toller, grăjdarul meu, 
este singura persoană de care ascultă. Îl hrănim o dată pe zi şi 
nu prea mult nici atunci, astfel încât este întotdeauna extrem de 
alert. Toller îi dă drumul în fiecare noapte, şi Dumnezeu să-l 
ferească pe cel care încearcă să intre şi pe care o să-l prindă în 
colţi. Fiţi atentă să nu treceţi vreodată pragul în timpul nopţii, 
căci vă puteţi pierde viaţa. 

Avertismentul a fost unul serios, căci două nopţi mai târziu s- 
a întâmplat să mă uit afară pe fereastra camerei mele cam la 
două dimineaţa. Era o noapte frumoasă, luminată de lună, iar 
gazonul din faţa casei strălucea argintiu, fiind aproape la fel de 
luminat ca ziua. Stăteam fermecată de frumuseţea liniştită a 
locului, când am realizat că în umbra fagilor arămii se mişca 
ceva. Când a apărut în lumina lunii, am văzut ce era. Era un 
câine uriaş, cât un vițel, cafeniu-roşcat, cu fălcile lăsate, botul 


negru şi nişte oase imense ce-i ieşeau în afară. A luat-o încet pe 
gazon, dispărând în umbra din partea opusă. Acea santinelă 
înspăimântătoare mi-a făcut inima să se înfioare, cum n-ar fi 
putut-o face vreun spărgător. 

Şi acum trebuie să vă povestesc o experienţă foarte ciudată. 
Mi-am tăiat, aşa cum ştiţi, părul la Londra şi l-am pus colac pe 
fundul cufărului. Într-o seară, după ce am dus copilul la culcare, 
am început să mă amuz examinând mobila camere mele şi 
rearanjându-mi puţinele lucruri. In odaie se afla un vechi dulap 
cu sertare, cele două de sus fiind goale şi deschise, iar cel de jos 
încuiat. Le-am umplut pe primele două cu lenjerie şi, întrucât 
încă mai aveam multe de pus, am fost fireşte deranjată că nu 
puteam să mă folosesc de cel de-al treilea sertar. M-am gândit 
că poate a fost încuiat doar din nebăgare de seamă, prin urmare 
mi-am scos legătura de chei şi am încercat să-l deschid. Prima 
cheie s-a potrivit perfect şi am deschis sertarul. Inăuntru se afla 
un singur lucru, dar sunt sigură că nu aţi putea ghici vreodată ce 
era. Era colacul meu de păr. 

L-am ridicat şi l-am examinat. Avea aceeaşi nuanţă ciudată şi 
aceeaşi grosime. Dar apoi imposibilitatea unui astfel de lucru 
mi-a părut clară. Cum ar fi putut părul meu să fie încuiat în 
sertar? Cu mâinile tremurânde mi-am desfăcut cufărul, am scos 
ce se afla în el, şi am luat de pe fund propriu-mi păr. Am pus 
alături pletele respective, şi vă asigur că erau identice. Nu e 
extraordinar? Oricât îmi storceam creierii, nu puteam să înţeleg 
ce însemna asta. Am pus părul celălalt la loc în sertar, şi nu le- 
am spus nimic despre asta doamnei şi domnului Rucastle, căci 
am simţit că am procedat greşit deschizând un sertar pe care ei 
îl încuiaseră. 

Am mult spirit de observaţie de la natură aşa cum poate aţi 
remarcat, domnule Holmes şi în curând îmi făcusem în cap o 
schiţă destul de exactă a întregii case. Exista însă o aripă care 
părea a fi nelocuită. O uşă aflată vis-a-vis de cea care ducea în 
partea locuită de familie Toller dădea spre acele camere, dar 
era tot timpul încuiată. Într-o zi însă, pe când urcam scara, l-am 
întâlnit pe domnul Rucastle ieşind pe această uşă, cu cheile în 
mână şi cu o expresie în întregime deosebită de aceea a 
bărbatului gras şi jovial cu care eram obişnuită. Obrajii îi erau 
roşii, fruntea încreţită toată de furie, iar venele de pe tâmple îi 
ieşeau în afară de enervare. A încuiat uşa, şi s-a năpustit pe 


lângă mine fără un cuvânt sau privire. 

Asta mi-a trezit curiozitatea, prin urmare, când am ieşit să 
mă plimb afară cu copilul, am luat-o înspre partea de unde 
puteam vedea ferestrele acestei părţi a casei. Erau patru în şir, 
trei dintre ele erau pur şi simplu murdare, în timp ce a patra 
avea obloanele lăsate. Evident toate erau goale. In timp ce mă 
plimbam încoace şi încolo, aruncându-le din când în când câte o 
privire, domnul Rucastle a venit spre mine, arătând la fel de 
vesel şi jovial ca întotdeauna. 

— Ah!, mi-a spus el, nu trebuie să mă consideraţi nepoliticos 
pentru că am trecut pe lângă dumneavoastră fără un cuvânt, 
draga mea domnişoară. Eram preocupat de nişte probleme de 
afaceri. 

L-am asigurat că nu mă simţisem jignită. Apropo, i-am spus 
eu, păreţi a avea un întreg şir de camere goale acolo sus, iar 
una din ele are obloanele lăsate. 

A părut a fi surprins şi, după cât mi s-a părut, puţin şocat de 
remarca mea. 

— Fotografiatul se numără printre pasiunile mele. Aceea este 
camera mea obscură. Dar, Doamne! Ce domnişoară 
pătrunzătoare avem aici. Cine ar fi crezut? Cine ar fi crezut-o 
vreodată? Vorbea pe un ton glumeţ, dar nu exista nici urmă de 
glumă în privirea sa, atunci când s-a uitat la mine. Am văzut 
acolo suspiciune şi enervare, dar nici urmă de glumă. 

Ei bine, domnule Holmes, din momentul în care am înţeles că 
în şirul acela de camere se întâmpla ceva despre care nu 
trebuia să ştiu, ardeam de nerăbdare să le cercetez. Nu numai 
din curiozitate, deşi sunt întrucâtva curioasă. Mai mult dintr-un 
sentiment de datorie - senzaţia că dacă pătrundeam în acel loc, 
putea să rezulte ceva bun. Se vorbeşte de instinctul feminin; 
poate acel instinct feminin îmi dădea acea senzaţie. Oricum, o 
simţeam şi stăteam la pândă să găsesc un prilej pentru a trece 
pragul uşii interzise. De abia ieri am avut ocazia. Vă pot spune 
că, în afară de domnul Rucastle, atât Toller cât şi soţia lui 
găsesc ceva de făcut în aceste camere pustii, şi l-am văzut 
odată cărând un sac mare şi negru de in pe uşă. In vremea din 
urmă acesta bea mult, iar ieri seară era foarte beat; şi când am 
urcat cheia era în uşă. Nu am nici cea mai mică îndoială că el o 
lăsase acolo. Domnul şi doamna Rucastle se aflau ambii jos, iar 
copilul era cu ei, astfel încât am avut o ocazie excelentă. Am 


întors uşor cheia în broască, am deschis uşa şi m-am strecurat 
înăuntru. 

In faţa mea se deschidea un mic pasaj, fără tapet şi fără 
covor, care o cotea la capătul îndepărtat. După colţ se aflau trei 
uşi în şir, dintre care prima şi a treia erau deschise. Fiecare 
ducea în câte o cameră goală, prăfuită şi tristă, una cu două 
ferestre şi cealaltă, cu una, pe care murdăria era atât de groasă 
că lumina serii de abia trecea prin ele. Uşa din mijloc era 
închisă, şi de-a curmezişul ei pe exterior fusese prinsă una din 
barele late ale unui pat de fier, încuiată la unul din capete cu un 
lacăt ce trecea printr-un inel prins în perete, şi prinsă la celălalt 
cu o funie rezistentă. Uşa era şi ea încuiată, iar cheia nu se afla 
acolo. Această uşă baricadată corespundea clar ferestrei cu 
obloanele lăsate, şi totuşi am putut observa, datorită luminii 
care se strecura pe sub ea, că odaia nu era în întuneric. Evident 
exista o lucarnă care lăsa să treacă lumina de deasupra. In timp 
ce stăteam pe coridor, uitându-mă la uşa sinistră şi întrebându- 
mă ce secret putea ascunde, am auzit pe neaşteptate sunet de 
paşi în cameră, şi am văzut o umbră mergând înainte şi înapoi 
pe fundalul micii dungi de lumină difuză ce strălucea de sub uşă. 
La vederea acesteia, m-a invadat o groază nebună, iraţională, 
domnule Holmes. Nervii mei încordaţi au cedat brusc, şi m-am 
întors luând-o la fugă şi am fugit ca şi cum o mână 
înspăimântătoare se afla în spatele meu prinzându-mă de 
poalele rochiei. M-am repezit prin coridor, am trecut prin uşă şi 
m-am trezit drept în braţele domnului Rucastle, care aştepta 
afară. 

— Deci, a spus el zâmbind, dumneata erai. M-am gândit că 
aşa stau lucrurile, când am văzut uşa deschisă. 

— O, sunt atât de înspăimântată!, am gâfâit eu. 

— Draga mea domnişoară! Draga mea domnişoară! - nu vă 
puteţi imagina cât de mângâietoare şi calmantă era maniera sa 
- şi ce anume v-a înspăimântat, draga mea domnişoară? 

Dar vocea sa era un pic prea linguşitoare. Exagera grija faţă 
de mine. Eram extrem de precaută în ceea ce-l privea. 

— Am fost îndeajuns de nebună să mă duc în aripa nelocuită, 
i-am răspuns. Dar este atât de singuratică şi stranie în această 
lumină slabă că m-am speriat şi am fugit iar afară. O, este atât 
de groaznic de linişte acolo! 

— Numai atât?, a spus ei, uitându-se intens la mine. 


— De ce, ce aţi crezut?, l-am întrebat. 

— De ce credeţi că încui această uşă? 

— Sunt sigură că nu ştiu. 

— Pentru a ţine afară persoanele care n-au nici o treabă 
înăuntru. Înţelegeţi? Încă mai zâmbea în cel mai plăcut mod. 

— Sunt sigură că dacă aş fi ştiut... 

— Ei bine, acum ştiţi. Şi dacă mai treceţi vreodată acel prag - 
în acest moment, zâmbetul său a devenit într-o clipită un rânjet 
furios, şi s-a holbat la mine cu o faţă de demon - o să vă arunc 
la buldog. 

Am fost atât de îngrozită că nu ştiu ce-am făcut. Presupun că 
m-am năpustit pe lângă el, intrând în camera mea. Nu-mi 
amintesc nimic până în momentul în care m-am trezit întinsă pe 
pat, tremurând din tot corpul. Apoi m-am gândit la 
dumneavoastră, domnule Holmes. Nu mai puteam locui acolo 
fără sfatul cuiva. Eram înfricoşată de casă, de bărbat, de femeie, 
de servitori, chiar şi de copil. Toţi mă îngrozeau. Dacă aş fi putut 
numai să vă aduc aici, totul ar fi fost bine. Fireşte aş fi putut să 
fug din casă, însă curiozitatea mea era aproape la fel de 
puternică ca frica. În curând m-am decis. O să vă trimit o 
telegramă. Mi-am pus pălăria şi pelerina, m-am dus la poştă, 
care este cam la un kilometru de casă, iar apoi m-am întors 
simţindu-mă mult mai relaxată. Când m-am apropiat de uşă, m- 
a cuprins o frică groaznică că buldogul ar fi putut fi dezlegat, dar 
mi-am amintit că Toller băuse în acea seară până îşi pierduse 
cunoştinţa, şi ştiam că el era singurul din casă care avea vreo 
influenţă asupra sălbaticei creaturi, ori care ar fi îndrăznit s-o 
dezlege. M-am strecurat înăuntru în siguranţă, şi am rămas 
trează jumătate din noapte, bucurându-mă la ideea de a vă 
vedea. N-am întâmpinat nici o dificultate în a obţine 
permisiunea de a veni la Winchester în această dimineaţă, dar 
trebuie să mă întorc înainte de ora trei, căci domnul şi doamna 
Rucastle merg într-o vizită şi vor lipsi toată seara, astfel încât 
trebuie să am grijă de copil. Acum v-am povestit toate 
aventurile mele, domnule Holmes, şi aş fi foarte fericită dacă mi- 
aţi putea spune ce înseamnă toate astea, şi mai ales ce trebuie 
să fac. 

Holmes şi cu mine am ascultat fermecaţi această poveste 
neobişnuită. Prietenul meu se ridicase acum, şi păşea încolo şi 
încoace prin cameră, cu mâinile în buzunare şi cu o expresie de 


cea mai adâncă seriozitate pe faţă. 

— Toller este încă beat?, a întrebat-o. 

— Da. Am auzit-o pe soţia sa spunându-i doamnei Rucastle că 
nu putea face nimic cu el. 

— Asta-i bine. lar cei doi Rucastle ies în seara asta? 

— Da. 

— Există o pivniţă cu o încuietoare solidă? 

— Da, pivnita cu vinuri. 

— Mi se pare că pe tot parcursul acestei poveşti aţi acţionat 
ca o fată curajoasă şi raţională, domnişoară Hunter. Credeţi că 
mai puteţi face un act de curaj? Nu vi l-aş cere, dacă nu v-aş 
considera o femeie de excepţie. 

— O să încerc. Despre ce este vorba? 

— O să ajungem la „Fagii Arămii” la ora şapte, prietenul meu 
şi cu mine. Familia Rucastle va fi plecat până la ora aceea, iar 
Toller va fi, să sperăm, neputincios. Rămâne numai doamna 
Toller, care ar putea da alarma. Dacă aţi putea s-o trimiteţi în 
pivniţă cu vreo treabă şi apoi s-o încuiaţi acolo, aţi facilita imens 
lucrurile. 

— O voi face. 

— Excelent! Vom examina apoi în detaliu întreaga poveste. 
Fireşte există numai o singură explicaţie veridică. Aţi fost adusă 
acolo să jucaţi rolul cuiva, iar persoana reală este ţinută 
prizonieră în această odaie. Aceasta este evident. In ceea ce 
priveşte identitatea acestei prizoniere, nu am nici o îndoială că 
este fiica, domnişoara Alice Rucastle, dacă-mi amintesc bine, 
despre care vi s-a spus că a plecat în America. Desigur, aţi fost 
aleasă deoarece semănaţi cu ea la înălţime, siluetă şi culoarea 
părului. Al ei a fost tăiat, foarte probabil datorită vreunei boli pe 
care a avut-o, şi astfel fireşte şi al dumneavoastră a trebuit să 
fie sacrificat. Printr-o şansă neobişnuită, aţi dat de pletele ei. 
Bărbatul de pe drum era fără îndoială un prieten de-al ei - 
posibil logodnicul ei şi desigur, întrucât aţi purtat rochia fetei şi 
semănaţi atât de mult cu ea, a fost convins datorită râsului 
dumneavoastră, ori de câte ori v-a văzut, şi mai târziu de 
gesturile dumneavoastră, că domnişoara Rucastle era pe deplin 
fericită şi că nu mai dorea atenţia lui. Câinele este dezlegat 
noaptea pentru a-l împiedica să comunice cu ea. Până aici este 
clar. Cel mai serios aspect al cazului este starea copilului. 

— Ce, Dumnezeu, are asta de-a face cu el?, am exclamat. 


— Dragul meu, Watson, dumneata ca medic te lămureşti în 
continuu în privinţa propensiunilor unui copil studiindu-i părinţii. 
Nu vezi că reciproca este la fel de valabilă? Am înţeles frecvent 
caracterul adevărat al părinţilor studiindu-le copiii. Dispoziţia 
copilului este anormal de crudă, doar de dragul cruzimii în sine, 
iar dacă moşteneşte asta de la tatăl său zâmbitor, după cum 
presupun, sau de la mama lui, aceasta prevesteşte numai rău 
pentru biata fată care se află în puterea lor. 

— Sunt sigură că aveţi dreptate, domnule Holmes, a strigat 
clienta noastră. Imi vin în minte o mie de lucruri care mă asigură 
că aveţi dreptate. O, haideţi să nu pierdem o clipă în a ajuta 
această biată creatură. 

— Trebuie să fim circumspecţi, căci avem de-a face cu un om 
foarte viclean. Nu putem face nimic până la ora şapte. La ora 
respectivă o să venim la dumneavoastră, şi nu va dura mult 
până vom dezlega misterul. 

Ne-am ţinut de cuvânt, căci era exact şapte când am ajuns la 
„Fagii Arămii” lăsându-ne cabrioleta la cârciuma de lângă drum. 
Pâlcul de copaci cu frunzele lor întunecate, lucind ca metalul 
şlefuit în lumina soarelui care apunea, ar fi fost suficient să ne 
permită să identificăm casa, chiar dacă domnişoara Hunter n-ar 
fi stat zâmbind în prag. 

— Aţi reuşit?, a întrebat-o Holmes. 

Un zgomot puternic de bufnituri venea de undeva de jos. 

— Aceasta este doamna Toller din pivniţă, a spus ea. Soţul ei 
zace sforăind pe covorul din bucătărie. lată cheile lui, care sunt 
copii după cele ale domnului Rucastle. 

— V-aţi descurcat realmente  bine!, a strigat Holmes 
entuziasmat. Acuma luaţi-o înainte, şi vom vedea în curând 
sfârşitul acestei afaceri întunecate. 

Am urcat scara, am descuiat uşa, am trecut printr-un coridor 
şi am ajuns în faţa baricadei pe care ne-o descrisese 
domnişoara Hunter. Holmes a tăiat frânghia şi a ridicat bara 
transversală. Apoi a încercat diferite chei în încuietoare, dar fără 
succes. Dinăuntru nu răzbătea nici un sunet, iar faţa lui Holmes 
s-a întunecat din pricina liniştii. 

— Sper că nu am ajuns prea târziu, a spus el. Cred, 
domnişoară Hunter, că ar fi mai bine să intrăm fără dumneata. 
Acuma, Watson, pune-ţi umărul în ea şi vom vedea dacă nu 
putem pătrunde înăuntru. 


Era o uşă veche şi şubredă care a cedat imediat în faţa 
forţelor noastre unite. Ne-am năpustit împreună în cameră. Era 
goală. Nu exista nici o mobilă cu excepţia unui pat de scânduri, 
a unei măsuţe şi a unei grămezi de lenjerie. Lucarna de 
deasupra era deschisă, iar prizoniera dispăruse. 

— Aici a avut loc o ticăloşie, a spus Holmes; frumosul ăsta a 
bănuit intenţiile domnişoarei Hunter şi a scos victima de aici. 

— Dar cum? 

— Prin lucarnă. Vom vedea în curând cum a făcut-o. S-a 
catapultat pe acoperiş. A, da, a strigat el, iată capătul unei scări 
lungi şi uşoare sprijinit de streşini. Aşa a făcut-o. 

— Dar este imposibil, a spus domnişoara Hunter. Scara nu se 
afla acolo când familia a plecat. 

— El s-a întors şi a făcut-o. Vă spun că este un om deştept şi 
periculos. Nu aş fi foarte surprins dacă el ar fi acela al cărui pas 
îl aud acum pe scări. Cred, Watson, că ar trebui să-ţi pregăteşti 
pistolul. 

De abia ce rostise aceste cuvinte când a apărut în uşa 
camerei un bărbat foarte gras şi mătăhălos, cu un baston solid 
în mână. La vederea lui, domnişoara Hunter a tipat şi s-a retras 
spre perete, dar Sherlock Holmes a ţâşnit înainte, înfruntându.-l. 

— Ticălosule!, a spus el. Unde îţi este fiica? 

Bărbatul cel gras a aruncat o privire în jur, iar apoi în sus la 
lucarna deschisă. 

— Eu trebuie să vă întreb asta, a ţipat el ascuţit, hoţilor! 
Spioni şi hoţi! V-am prins, nu-i aşa? Sunteţi în puterea mea. O să 
vă arăt eu vouă! S-a întors tropăind în jos pe scări cât de repede 
putea. 

— A mers să aducă câinele!, a strigat domnişoara Hunter. 

— Am revolverul, am spus eu. 

— Mai bine să închidem uşa din faţă, a strigat Holmes, şi ne- 
am repezit cu toţii împreună pe scări. De abia ce ajunsesem în 
hol când am auzit lătratul unui câine, iar apoi un țipăt de durere 
şi zgomotul îngrozitor al muşcăturilor, oribil de ascultat. Un 
bărbat în vârstă, cu faţa roşie şi membrele tremurătoare, a 
apărut clătinându-se printr-o uşă laterală. 

— Dumnezeule!, a strigat el. Cineva a dat drumul câinelui. Nu 
i-am dat de mâncare de două zile. Repede, repede sau va fi 
prea târziu! 

Holmes şi cu mine ne-am năpustit afară, după colţul casei, 


Toller grăbindu-se în spatele nostru. Acolo se afla imensa brută 
înfometată, cu botu-i negru îngropat în gâtul lui Rucastle, în 
timp ce acesta se zvârcolea şi ţipa pe jos. Alergând, i-am zburat 
creierii, şi s-a prăbuşit cu dinţii săi albi şi ascuţiţi încă înfipţi în 
imensele straturi ale gâtului acestuia. Cu mult efort, i-am 
separat şi l-am cărat pe acesta în casă, încă viu dar teribil de 
mutilat. L-am întins pe sofaua din salon şi, trimițându-l pe Toller 
care se trezise să-i dea de veste soţiei acestuia, am făcut tot ce- 
am putut să-i calmez durerea. Eram strânşi cu toţii în jurul lui, 
când uşa s-a deschis şi o femeie înaltă şi uscăţivă a intrat în 
odaie. 

— Doamnă Toller!, a exclamat domnişoara Hunter. 

— Da, domnişoară. Domnul Rucastle mi-a dat drumul afară 
când s-a întors, înainte de a urca la dumneavoastră. Ah, 
domnişoară, este păcat că nu m-aţi informat ce-aţi pus la cale, 
căci v-aş fi spus că eforturile dumneavoastră erau inutile. 

— Ha!, a spus Holmes, uitându-se intens la ea. Este clar că 
doamna Toller ştie mai multe decât oricine altcineva despre 
această poveste. 

— Da, domnule, ştiu şi sunt gata să vă spun ce ştiu. 

— Atunci, vă rog, luaţi loc şi spuneţi-ne, căci există câteva 
puncte în privinţa cărora trebuie să mărturisesc că sunt încă în 
întuneric. 

— O să vă clarific curând, a spus ea; şi aş fi făcut-o înainte, 
dacă aş fi putut să ies din pivniţă. Dacă se va ajunge la 
tribunalul de poliţie, vă veţi aduce aminte că eu am fost cea 
care a sprijinit-o pe prietena dumneavoastră şi că am fost şi 
prietena domnişoarei Alice. N-a fost niciodată fericită acasă, 
domnişoara Alice, niciodată din momentul în care tatăl ei s-a 
recăsătorit. Nu era deloc respectată şi nu avea nici un cuvânt de 
spus în nici o privinţă, dar lucrurile n-au devenit realmente rele 
decât când l-a întâlnit pe domnul Fowler în casa unei prietene. 
După câte am putut afla, domnişoara Alice avea anumite 
drepturi potrivit testamentului, dar era atât de liniştită şi 
răbdătoare că nu a scos niciodată vreun cuvânt în această 
privinţă, lăsând totul în mâinile domnului Rucastle. Acesta ştia 
că nu avea de ce să se teamă în privinţa ei; dar când s-a ivit 
ocazia unui soţ, care ar fi cerut tot ceea ce-i acorda legea, 
atunci tatăl ei s-a gândit că era momentul să oprească lucrurile. 
A dorit ca ea să semneze o hârtie, astfel încât, fie că se 


căsătorea sau nu, acesta să-i poată folosi banii. Deoarece 
aceasta n-a vrut s-o facă, a continuat s-o sâcâie până când a 
făcut congestie cerebrală şi timp de şase săptămâni a fost pe 
moarte. Într-un final, s-a însănătoşit, dar ajunsese o umbră şi 
frumosu-i păr îi fusese tăiat; însă aceasta n-a provocat nici o 
schimbare în cazul tânărului, şi a rămas alături de ea cu toată 
sinceritatea. 

— Ah, a spus Holmes, cred că ceea ce aţi fost atât de bună să 
ne povestiţi clarifică cât se poate de mult lucrurile, şi că pot 
deduce tot ceea ce mai rămâne. Atunci domnul Rucastle, 
bănuiesc, a început să o ţină închisă? 

— Da, domnule. 

— Şi a adus-o pe domnişoara Hunter de la Londra pentru a 
scăpa de insistența dezagreabilă a domnului Fowler. 

— Chiar aşa, domnule. 

— Dar domnul Fowler, fiind un om perseverent cum trebuie 
să fie un bun marinar a făcut o blocadă şi, întâlnindu-vă a reuşit 
cu anumite argumente, metalice sau de altă natură, să vă 
convingă că interesele dumneavoastră coincid cu ale sale. 

— Domnul Fowler a fost un domn foarte amabil şi generos, a 
spus doamna Toller cu seninătate. 

— Şi în acest fel s-a asigurat ca bunului dumitale soţ să nu-i 
lipsească băutura şi ca o scară să fie pregătită de îndată ce 
stăpânul dumitale pleca. 

— Este exact ceea ce s-a întâmplat, domnule. 

— Sunt sigur că vă datorăm scuze, doamnă Toller, i-a spus 
Holmes, căci cu certitudine aţi clarificat tot ceea ce ne-a pus în 
încurcătură. Dar iată că vine medicul de ţară şi doamna 
Rucastle, prin urmare, Watson, cred că ar fi cel mai bine s-o 
însoţim pe domnişoara Hunter înapoi la Winchester, căci mi se 
pare că poziţia în care ne aflăm acum este mai degrabă 
discutabilă. 

Şi astfel a fost dezlegat misterul casei sinistre cu fagii arămii 
în faţă. Domnul Rucastle a supravieţuit, dar a rămas pentru 
totdeauna zdruncinat, fiind ţinut în viaţă numai datorită grijii 
devotatei sale soţii. Încă mai locuiesc cu bătrânii lor servitori, 
care ştiu probabil atât de multe despre trecutul lui Rucastle că 
acesta găseşte dificil să se despartă de ei. Domnul Fowler şi 
domnişoara Rucastle s-au căsătorit în Southampton, în ziua de 
după fugă, iar acesta are acum o slujbă guvernamentală în 


insula Mauritius. În ceea ce o priveşte pe domnişoara Violet 
Hunter, prietenul meu Holmes, mai degrabă spre dezamăgirea 
mea, n-a mai manifestat nici un interes faţă de ea, odată ce 
aceasta a încetat a fi centrul uneia din problemele sale; ea este 
acum directoarea unei şcoli private din Walsall, unde cred că se 
bucură de un succes deosebit. 


